text:
Sunday, October 29, 2006
忽然一病
琴晚BBQ個時收到老媽打電話俾我話佢唔係咁舒服, 睇下我會唔會早d返去, 不過, 佢知我BBQ之後, 佢就話如果有事就俾我....當然最後都冇事啦!!!
到左第兩日, 我11:00a.m起身個時, 老媽話轉頭同佢去一轉法國醫院, 佢話小不良好似病病地, 不如去睇一睇醫生(因為佢平時都係去開法國醫院睇醫生), 佢都順便都睇埋, 就係咁, 一早起身就立即去梳洗完就出門口. 其實早兩日, 大不良已經入左廠, 主因都係哮喘, 佢都已經訓左兩晚法國醫院.全屋3個女人都病晒, 今次真係死火!!!!
姐妹團
今次上去商討結婚當日既rundown, 小狗係我地上黎既前一日, 用電腦打左個流程表出黎, 入面講明, 幾點至幾點攪d咩, 幾點至幾點要做d咩, 唔係講笑, 結一次婚真係要攪好多野!!! 今日上到去, 小狗就已經叫左到會, pizza, 意粉, KFC, 黎招呼我地呢班姐妹&兄弟團, 大家食飽飽之後, 就開始聽小狗&Micheal既briefing, 講解完畢兄弟團就走先, 剩返我地呢班姐妹係新居, 就係呢個時候小狗就拎左姐妹團only既自製沙律出黎食, 應該話係似自助沙律吧咁~~~一碟碟不同配料放晒係度, 自己自由配搭.
我地傾到差不多6:00p.m就走人, 我, Jackie, Ling & 奶就落左去 銅鑼灣行街, 主要目的係幫奶睇下件姐妹衫.不過, 佢身形就比較過度健康所以要幫佢搵都唔係一件易事.最終行晒成個銅鑼灣都係搵唔岩, 就搵到地方食飯傾下計.
Friday, October 27, 2006
逃
今日, 約左各人6:30p.m係旺角街市買野, 唔知係唔係我時間觀念太好呢, 我就好準時6:30p.m到達, 我都預左有人遲到架啦, 不過唔明點解佢地都好鍾意岩夠鐘就打電話俾我講同一番說話:『Gary, 我遲少少, "你地"買住野先啦!!!』(講過呢句說話既人, 包括Camus, Jessica & Cow), 我就只能夠答返佢地(我真係答左呢個答案3次):『邊樹有"我地"姐, 由頭到尾都係得我一個人企左係度之麻!!!』
咁我都醒, 自己走左去先達行左一個圈, 如是者, 差不多7:00p.m Camus就打俾我話佢同Melody已經到左, 我就行過去啦, 之後, 輝仔&阿達都到到埋, 咁我地就買住野先, 今次BBQ阿達話想燒得"豪"d, 我地就走左去買海鮮啦, 我地買左d扇貝, 海蝦, 烏頭, 魷魚, 原本想買龍蝦仔, 不過唔見有, 所以就冇買到, 之後就去丸呀, 香腸呀, 排類等, 為免大家眼闊肚窄, 買個時都盡量唔買咁多, 咁我同阿達買其他野個時, 就叫Melody & Camus去夾d丸類啦, 轉個頭望一望佢兩條友仔, 一夾就夾左成起碼20粒(係only墨丸左喎,仲未夾其他丸類, haha), 於是我就當機立斷stop左佢, 抽咁d墨丸出黎. 最後, 買完野都差唔多都7:30左右.
入面個BBQ場都幾靚!!!!
我地兵分兩架的士入去, 平時入西貢就成日都會經過壁屋監獄, 但就真係未試過入去, 家陣仲要係入去BBQ, 都幾型下, hahaha!!! 之後, 就分工, 有人起爐, 有人洗野, 有人去supermarket買乾貨(紙碟, 錫紙等....) 話咁快就有得食, 原先定左食飽飽就開始我地個winning大賽, Melody好有心架, 佢自己拎埋私家手掣黎, 耐何大家一路燒又一路傾計...傾下燒下都已經12點, 有d人第2日要返工, 所以要走先, 所以最後都打唔到機, 唯有下一次出黎玩個時再打過啦!!!!
呢個就係扇貝~~~個網係我地用平時個d燒烤網屈出黎...
第一次BBQ燒烏頭...原來都幾好食...
我, 牛, Jessica, 輝仔, 達就燒到最後, 大約2:00a.m左右先搭的士歸家去!!!!
p.s: 岩岩醒起一樣野, 上次Melody係Thomas生日dinner時, 好似講過佢會整個cake出黎, e, 點解冇左既.....
Wednesday, October 25, 2006
勞動日
今日唔知咩樹幹係工作安排方面異常既旺場, 平時每個星期二既朝早都係要出site做野, 由於我本身係主力處理舊樓天台屋既工作, 即係話每行一座樓既最低消費就起碼要行7層樓, 上去完就自然就要落返黎啦, 今日我同Anna大大話話就行左3座舊樓, 前後即係行左21層樓. 返到office, 有人打電話黎話佢隔離o個間天台屋就快會"林", 呢d野可大可小, 唔知佢講真定講笑架麻, 於是就拿拿淋打電話睇下下午有冇吉車, 去睇下咩情況.
下午, 我就同Ricky出去睇下發生咩樹幹, 而Anna則留守office大本營, 上到去, 睇下有冇樹啦, 幅牆咩樹都冇, 佢既堅硬程度可以話係硬過你食偉哥加印度神油, 直不甩咁, 用腳踩左佢兩野都冇樹, 於是走人, 出開黎, 就順手去埋另一單case, 又行多7層, 今日大大話話都行左成35層樓.
仲有單野呀....阿差仔(佢係今個sem教我個科既tutor), 又係度攪攪震, 因為黎緊又有persentation, 原先係諗住跟返之前第一次persent既次序, 點知最尾個組同學仔就唔係太想又做last個team, 因為一來怕太近exam, 兩來份dissertation迫在眉睫, 於是同差仔request啦, 點知差仔就同佢地講, 如果佢地唔想做last 一team, 咁咪每一team推前一組, 即係第4組就做第3組, 第3組就做第2組~~~~o下, 我係第一組喎.....咁我咪變相係last team, 我當然死都唔濟啦....搵我笨七呀.....今日我就不斷打電話同另外o個3team人周旋左一大輪, 大家終於有共識, 最後就要send個mail俾差仔, 只要差仔"肯"接受我地既方案就咩都解決晒!!!!
差仔, 我話你知, 你唔好再係度攪攪震, 我個人家陣好燥, 秋天既天氣係火d....
今日簡直係身心疲乏~~~~
Monday, October 23, 2006
『放,逐』vs 『鬼上頭』vs 『鬼書友』
之前7:00p.m個時, Camus & Melody(路痴1號&2號)打俾我話佢地會搭天星小輪過黎, 我當然叫佢地自己直接去餐廳(因為一條直路行過去, 15min就到), 唔駛特登再行返過黎地鐵站join我地, 當我地就快行到去餐廳既時候, 收到路痴1號就打俾Thomas話佢仲未搵到間餐廳, 佢地好似盪失路, 唔知去左d咩地方, 哈.....兩個路痴, 經過Thomas遙遠控制兩隻老鼠, 佢兩個終於搵到我地, 之後就join埋一齊行過去.
一入門口, 嘩!!!!!好型個喎, 有幾個架"踞架兵"叫我地放低d野, 要好似係機場過關咁, 個個人都要過一部金屬探測既儀器, 先入得去, 可能呢度係海軍俱樂部啦, 所以要check清楚先入得去. But anyway, 入到去, 其實個個都行到身水身汗(都唔明家陣已經十月中, 都唔似秋天), 不過, 難得黎到呢度梗係食個景, 冇理由係indoor食既麻(indoor有冷氣), 於是我地就坐outdoor, 不過, 坐出面對住個係填海既海景, 不過都o.k既!!!! 至於食個方面, 我都係覺得一般啦, 話佢好食又唔係, 唔好食又好似唔係, 不過, 可能佢地(only Camus & 堅)都唔食海鮮, 所以有好多野都冇choice, 最後只係點左幾度菜.
頭先, 係等人個時, 我就同Thomas提議, 如果今晚早食完不如去睇戲, 我推介俾佢話"放,逐"好好睇, 點知佢話不如睇"鬼上頭", 再唔係"鬼書友"都得架, 佢話佢自己好耐冇睇過d恐怖嚇人鬼片,但係佢講呢d野既時候個表情係異常既興奮, 唔知佢係唔係工作壓力大得濟, 要睇d鬼卡嗌下, 發洩下. 當然啦, 最後我地冇睇個套什麼鬼乜乜啦, 夜麻麻睇埋d咁既野, 傻既咩, 俾幾十蚊夜麻麻自己嚇自己, 我地就去左Time Square既UA睇『放,逐』, 今晚, 堅話佢聽日仲要返工唔去, 路痴1, 2號就話要返屋企做功課, 所以都唔去, 最後剩返我, Jessica & Thomas3條友去睇午夜場(12:10a.m)
『放,逐』故事大綱 : 殺手和(張家輝)為妻靜(何超儀)和BB重返澳門落地生根,昔日好兄弟火(黃秋生)與肥(林雪)奉大佬大飛(任達華)命來殺他,但另一對好兄弟泰(吳振宇)與貓(張耀揚)為情義來保護他,五人衝突驟然而起......
亂世的Liberdade酒店是罪惡蘊藏,四人隨和來到這裡,遇上老闆謝夫(張兆輝).謝夫提出兩個選擇,一是暗殺澳門大佬,一是搶奪一噸黃金.和選擇前者,但卻命喪槍下.靜視火等為殺夫仇人,不惜一切追殺他們. 宿命安排下,火四人意外來到搶金地點,衝突中得到黃金,並結識神鎗手陳警司(任賢齊),眾人惺惺相惜.正當一行人準備遠走高飛之際,火收到大飛電話: 靜和BB在他手上…
呢套戲係由杜sir拍, 基本上佢拍d戲真係幾得, 我之先幾鍾意佢拍個套『PTU』, 佢拍出黎真係幾有型有格, 成日睇d影評話呢套係『鎗火』既延續, 我又覺得又唔係, 鎗火比較平實d, 呢套就下下誇張, 邊樹有人熱辣辣仲著住件褸通街走, 不過, d主角位位都好型, 就連林雪都有一手. 呢套戲值得一睇~~~~
『放,逐』- 金句
- 『一噸黃金有幾重?』『一千兩百磅』『一磅有12安士』
- 『一噸辛苦有幾重? 重既咪辛苦, 輕既咪唔辛苦羅』
- 『一噸愛又有幾重? 痴線!!!! 愛係感覺, 邊度冇得計幾重!!!!』
The Quarterdeck Club
地址: 灣仔龍景街1號分域碼頭海軍商場地下
電話: 28278882
菜式: 澳洲菜
Saturday, October 21, 2006
遊戲王 - 無難度
琴晚, Macy msn同我講話佢有d事話會遲少少先到(因為我地原先係約埋一齊去salon度) 如是, 今日我就一個人去左salon先, 差不多剪到埋尾個時, Macy就到啦, 等埋佢剪完個頭都差不多成3:00p.m左右, 之後, 我地就去左茶餐廳食tea, 因為一早講左今日剪完頭髮就去食tea, 再之後就去打機, 呢間茶餐廳係我介紹俾佢食架, 查實呢間餐廳係我細細個已經係度食入面個特餐: 沙爹牛肉麵+火腿奄列+餐包+凍飲, 係一個十分抵&好食的茶餐, 仲有仲有, 呢個特餐只不過係$24, 真係抵食都爛~~~
食完之後先係戲肉, 話說Macy係一個打機王, 雖然佢細細粒粒, 不過佢對打機呢個玩意, 真係樂此不彼, 佢老早之前已經講定食完野就一定要去打機, 所以食完野之後, 坐左一陣, 就走左去附近一間既大型機舖, 佢基本上最鍾意玩既Game係槍game仲要係新個隻"Time Crisis 4", 唔係講笑佢真係有練過, 佢$3已經可以過到Stage 1(成隻game有3個Stage), 我就最多去到Stage 1既一半多少少就死. 另下, 佢仲教我玩隻篤篤game-水族世界, 佢仲千吩咐萬吩咐話如果我要打blog既話, 一定要提呢個game係佢介紹俾我玩.
我地唱左$40, 原本諗住"風"一聲就會用晒, 唔知係我地打機技術好定係呢度d機平(呢度d game平均平出面$1左右 - such as:篤篤game都係$1/鋪), 我地最後由4:15p.m左右入機舖打到差不多6:30p.m先走, 出返黎o個時真係天到黑埋. 之後, 因為我過海去灣仔約左thomas食佢既birthday dinner, 所以就大家一齊搭702巴士落南昌站, 係搭巴士個時, 唔知Macy係唔係係機舖入面吸得太多兩手煙多得濟, 佢話佢打左兩個鐘頭機, 個人好開心, 好興奮, 不過, 佢話個重點係用$40兩個人分, 可以消磨到兩個鐘既時間, 佢覺得好抵....後尾佢仲約我話, 睇下幾時得閒, 不如放工之後約埋一齊再去打機, 哈, 我諗政府真係係時候設定全面禁煙, 一個吸兩手煙既人居然可以high成咁都有......
新華菜餐廳
地址: 長沙灣青山道334號
電話: 2387-3698
菜式: 港式
Friday, October 20, 2006
獲益良多
今日放工留係office做下份dissertation d reasch perpartion, 有位同事都stay係office做dissertation(我地唔係讀同一科), 不過, 同佢傾左兩句, 原來發覺佢做o個個topic同我o個個都係差不多, 之後聽左佢講左好多意見, 因為佢下個月已經要交份dissertation, 其實家陣佢都已經做得七七八八, 又因為佢做得七七八八既關係, 所以佢之前係搵左好多data又有好多referance.
係今晚, 佢講左好多好有用既資料俾我, good晒, 仲有, 真係未做到有d野真係唔知, 原來Google有個進階search, 叫做Scholar Google Search Enginne(學術搜尋)呢個search enginne真係好好用架, 尤其對我地呢d要做dissertation既人就真係好岩用, 因為平用yahoo or google search野, 通常都係彈左一大批唔知乜鬼野既公司web-site出黎, 而呢個Scholar Google就only幫你搵一d journal or人地既dissertation, 真係好鬼好用~~~
Thursday, October 19, 2006
我的第七份生日禮物
有吉士, 有理想
今朝返工, 日日都經過條天橋先返到office, o個條天橋有好多人係度派傳單, 基本上平日人地派到俾我, 我都會拎張傳單走, 其實都係幫下佢地可以早d放工呀麻...今日, 我就見到個後生女仔派傳單, 佢派到黎就好自然拎啦, 起初都不以為以啦, 拎到上手係一張四四方方既紙, 上面寫左d野, 睇下d內容, 哈, 哈, 原來呢張野唔係一般既宣傳單張黎個喎...
呢位高小姐都幾好野, 為左創業就一朝早係度派呢d傳單, 都幾有興趣想知佢創d咩業呢...如果有人收到呢位高小姐既傳單, 你不妨打去問佢有咩好路數.....
Wednesday, October 18, 2006
路經此地
我經過o時已經係晚上6:15p.m左右, 其實距離事發時間都已經有2個鐘有多(岩岩睇yahoo即時新聞話事發時間係4:30p.m左右), 其實家陣都係等緊d工人搬架巴士走, 冇咩特別野睇, 不過, 唔知點解有好多人圍晒係度望住架巴士, 個個都係度望住一部靜止左爛晒架巴士剷左上行人路, 我同d同事都係度講, 都唔知有咩咁好睇, 個個都企晒係度, 個種感覺好似d人係深夜時分係屋企打開電視機既國際台, 係度睇telefishion(魚樂無窮!!!)一樣, 唔知有咩好睇, 但係都依然全神貫注咁望住.
岩岩返到屋企, 上yahoo新聞睇左少少資料, 原來呢件交通意外做成1死12傷都幾大件事.
Tuesday, October 17, 2006
不長人
於是拎起手提打俾佢啦, 點知佢miss call冇聽到..原本都想行過去同佢打聲招呼, 不過, 見佢同d fd傾得興高采烈, 所以最後都係冇打擾佢, 就自己走左去搭巴士, 上左巴士之後, 先醒起佢好似都係搭701返屋企, 所以就打左個電話俾佢同佢打聲招呼.
返到屋企, 先前Macy話係泰國o個邊寄左張postcard俾我, 今日收到啦!!! Thx, 多晒!!!一拎起張postcard就見到佢寫左d野, 其中, 佢話佢係泰國曬到好黑, 返到黎香港可能會嚇親我, 唔知係唔係我衰格呢, 我一睇到呢句, 我就係度諗, 一個賓妹走黎同你講, 佢曬黑左, 你會俾咩反應佢呀...諗到呢度, 我就不其然笑左出黎(唔好意思, 我好鬼鍾意自娛---自我娛樂)~~~~~ but anyway, 多謝你張postcard, 仲要係好有心寫左段字, 唔係單單寄張card就算......
Saturday, October 14, 2006
07渣打馬拉松
早兩日同Macy傾講馬拉松d野, 佢話佢黎緊會報名跑半馬, 講講下先知, 原來今年大會有個特別安排, 就係今年會將男女子組(10km)夾埋一齊起跑, shit, 大家雖則知道, 上年大會既安排係男子組先行起跑, 接住隔左幾個字時間先到女子組起跑, 結果上年我就係同左成班又臭又大汗既麻甩佬一齊跑, 仲要, 上年跑完之後, 我同simon & anthory去飲茶, 飲完茶就見同女子組d靚女跑完出黎, 我就係度諗點解我要俾錢去跑步呢, 仲要係同一班麻甩佬跑!!!
大會d高層一定都係男人, 果然知道我地係度諗d咩, 所以今年就重新整理個d安排程序, 不過, 冇用, 今年都係暫停一年, 下年先再報名啦.
Friday, October 13, 2006
turnitin
聽完呢個briefing session之後, 不禁流左滴冷汗, 佢仲有個厲害地方就係, 你千萬唔好諗住呃到佢, 將original既句子, 加個the, an, a 或者將佢由passive轉acive, 佢都可以將佢分析到出黎你係抄襲, 呢個system既發明真係好堅. 唔係話自己真係會抄人功課, 不過, 做功課個時唔多唔少都會睇唔少書做referance, 咁聽完之後唔多唔少都有d壓力, 自己萬一唔覺意抄左人地d野都幾麻煩.
不過, 話說回頭, 家陣都仲未開波, 除左之前見過一次supervisor之後, 成個9月, 就好似咩都未動過手, 家陣都係時候動工, 唔係真係做唔切, 就死啦!!
Tuesday, October 10, 2006
渾渾噩噩
琴日岩岩交左學費, 成$7,635~, 一出糧俾佢食左一大半, 又係時候節衣縮食, 不過咁都好既, 冇錢就出少d街, 當係俾自己休息下啦, 一來係時候要專心開始做份dissertation, 二來黎緊今個月既星期六or日, 得閒又有太陽的話, 可以去泳池游下水都好, 健康得黎又合乎經濟原則. 不過, 最緊要都係多多休息先得~~~
新鮮熱辣岩岩影, 佢地一早訓左覺, 個小不良不知不覺又一歲~~
p.s: 今日係雙十節, 圍城大日子, 原來都係我個小不良既生日, 仲有, 仲有, 今晚睇"東張西望"o個時發現, 梅姐原來都係今日出世. 今晚就屋企冇煮飯, 叫pizza外賣, 當係慶祝佢生日.
Sunday, October 08, 2006
人肉兩團圓
呢張相都係同一個地點, 不過, 就過左十一點, 球場大燈熄左之後既情況~~
上星期五係中秋正日, 之前由Jessica發起話大家各人做完節之後去睇戲, 原本呢個提議都冇咩問題, 不過, 問題就發生在佢話要睇成龍既『BB計劃』, 就係呢度出左事啦, 我夠擔講, 呢度根本冇咩人仲會走去睇成龍d戲, 所以呢, 最後, 我地決定去BBQ, 仲係要係阿牛屋企個天台度BBQ, 呢個諗法簡直係型爆, 一來方便兩來唔駛同人迫&要霸爐.
由於牛牛屋企本身係冇BBQ爐, 於是係早兩日之前, 我已經去左日本城買左個小小既BBQ爐拎左去佢屋企先, 其實都唔係好貴都係$79. 至於食物方面就有勞晒牛爸爸&牛媽媽, 佢地兩位幫我地perpare左好多野食, 到最後我地都好似食唔晒.
講返o個日先, 當晚我要同屋企人做節食飯先, 今次係去灣仔皇悅酒店食buffle, 放工之後就搭MTR去到灣仔等埋老媽&兩個甥女一齊過去酒店, 去到個時, 姨&大舅父等人都到左, 而其他人都陸陸續續都到齊, 我地都差不多有成19人, 又係一個大家族食飯.食到8:45p.m我自己就走先, 佢地就繼續坐係度, 傾計, 食野.
我地就係呢個天台上面燒野食~ (堅, 文 & 牛爸爸合力起爐中)
唔駛半粒鐘, 我就搭巴士去到牛牛屋企, 不過, 一上到去天台, 見到達達到堅都仲未起到個爐, 不過, 佢地最大既問題係連炭精都冇買, 唔怪得之起唔到啦! 之後, 我仲聽到牛媽媽話佢已經等唔切, 自己返左落樓下整左個杯麵黎食. 哈, 鬼咩, 攪左咁耐, 真係餓死人, 好彩我食完野先黎姐. 攪攪下都差不多成10:00p.m先起到個爐, 有得燒, 今晚就勁羅, 人才濟濟, 有我, 達, 堅, 牛, 恩, 文, Kit, Andy, 傑佬, 志勤 & 佢女友, 仲有牛牛兩位表姐&佢地老公, Jessica就屋企做完節先過黎, 都差不多成11:30p.m先黎到. 原本珠珠都話會黎, 點知傑佬再一次施放佢既花言巧語就令到珠珠冇黎到(佢同我地講話珠珠病左黎唔到, 至於事實係點, 冇人知).
不過, 傑佬都好, 起碼呃到珠珠, 最慘就係達達, 聽聞Winnie今晚都黎, 不過, 佢又係病左, 佢就打電話俾達達話佢病左, 食唔到野, 叫佢DHL d BBQ食物俾佢(Winnie住係牛牛屋企附近 - 的士5min車程), 所以達達一開始就不斷燒腸仔呀, 又燒雞翼呀, 仲叫Andy幫手燒埋一份, 之後, 佢就急急腳搭的士飛去Winnie度, 佢走之前, 我地都開盤買佢冇一個鐘都冇唔到黎, 點知佢好神氣咁話, 半粒鐘之內一定返到黎, 所言非虛, 佢真係半粒鐘之內返到黎, 失敬, 失敬...
燒到咁上下, 傑佬, 堅, &兩位牛表姐夫就落左去打牌, 我地就繼續BBQ, 再夜多少少, Jessica & 輝仔都黎埋, 不過, 大部份人都已經落左樓下涼冷氣. 12:00a.m左右, 兩位表姐&表姐夫都返屋企, 於是我地就開始另一個遊戲, 就係Winning大賽, 今次都係打partner, 今次就由牛牛拍傑佬, 我就拍志勤, 今日我同志勤就勁啦(不過都係多得志勤, 我有d眼訓, 經常係門前射失, wahhahah), 贏多輸少, 我地今次玩一鋪$20, 今日大大話話都有百零蚊斬獲, hehe, 今晚可以免費搭的士, 打下打下, 我地不知不覺已經打到成5:30a.m, 大家都眼訓就各自歸家.
Saturday, October 07, 2006
風雨不改靚人靚景豪華團 (下)
之後, 其他人都起身, 我地就煮早餐食啦, 今朝我地既大廚係由Kit負責, 今朝, 我地有出前一丁麻油麵&豬骨湯底, 仲有前一晚仲未開封既香腸.
大家食飽飽, 休息左一陣, 又開始我地既活動, 又再黎多次男女子混合沙灘足球. 今次, 又係嬴左個隊有獎金, 所以大家又異常地賣力, 不過, 阿恩唔知係唔係琴晚玩飛行棋慘遭圍剿, 攪到成日都要做situp, 個人虛左, 食飽之後就自己走返入個營度繼續訓覺, 冇同我地一齊出去玩.
呢個灘d浪都幾大下~~~
我地玩完沙灘足球之後, 個個都死晒狗咁, 我就走左出去衝浪, 鹹田呢度d浪比得上大浪灣個邊, 所以都有d鬼鬼黎呢邊滑浪, 就係咁, 我就走左去衝浪, 一落水, cool d水真係好涼, 好爽, 於是就係咁衝, 起勢衝, 就係咁我就衝左大半日, 玩完之後就發現自己原來曬傷左.開始收營~~
要幾條友先收到一個營!!
玩到差不多2:00p.m, 大家都返去開始執野, 因為執完野之後, 就諗住係間士多度食埋個豐富Lunch先走人, 家陣執得黎都差不多. 執完野, 重新分配埋d行裝都差不多去到3:00p.m, 執野都大大話話用左成粒鐘時間.
開始出發去食lunch~~
先叫一碟炸薯條食...
照原定計劃先去士多食Lunch先, 今日我地叫左幾碟炒麵飯一齊share黎食, 其實係呢d山卡啦地方叫碟炒麵飯都係$35/碟, 已經係好抵, 冇開天殺價, 仲要有返咁上下水準真係有d火喉架, 幾好食, 唔錯, 唔錯. 之後, 食食下途中, 聽到有人講, 有隻船入左黎送貨, 陣間坐去個時可以載人出返去, 不過, 要成$70位, 我地當然冇理佢, 我地有手有腳自己行出去姐.
食飽出發>>>>>
食飽之後都成4:00p.m啦, 係時候出發, 如果再唔行都唔知幾時先返得到屋企, 一開始由沖哥帶路, 不過沖哥本身已經係帶病在身狀態不足, 今日一開波我地就行錯路, 幸好途中問人, 知道我地行錯路, 於是我地就走返去起點再重新行過. 今次終於行岩路, 行行重行行, 今次我地用左1個鐘多少少既時間已經到達赤徑個邊既路段, 呢一邊應該冇先前經西灣再入campsite個段路咁辛苦.
同可愛妹妹影大合照***
就係搭呢隻船, 出返去黃石碼頭~
返到中心, 將d行裝塞返入個大櫃入面..
就係赤徑諗住影返幅團體照既時候, 就遇到一家人, 佢地個小妹妹好鬼得意, 如果大合照個時就叫埋妹妹過黎一齊影相. 影完相, 我地就係赤徑呢邊搭返隻船過去黃石碼頭, 之後再轉巴士出去. 當我地出到去黃石碼頭o個時, 傑佬就提議不如先拎晒d行裝返中心先, 其實今次camp d架生(such as:營, cook全部都係係佢做野既青年中心個度借出黎, 家陣一齊拎返去, 咁就唔駛大家咁辛苦先拎返屋企之後再拎過出黎, 既然今次係豪華團, 我地就決定搭的士由黃石碼頭搭返去中心. 由於的士都係得5個位, 我地就叫阿恩&Kit先行返屋企先, 我地幾個男生就拎晒d野去中心先. 返到中心, 再執埋d野都已經差不多7:00p.m, 大家都倦, 之後就各自歸家.今次camp好好玩, 希望下年可以再一齊去過.
Friday, October 06, 2006
風雨不改靚人靚景豪華團 (上)
我地3個好準時就到達西貢, 其他人都陸陸續續到達, 今次本身, 應該係有6男5女, 點知阿松d女性朋友放左佢飛機, 之後, 原定傑佬既女友珠珠都會去, 但因為傑佬耍左少少手段, 令珠珠去唔到.而Andy&阿儀又突然加入, 所以就出現6男3女既情況出現啦.
首先, 我地就分左3批人1.) 買野黨, 2.) 早餐黨, 3) 睇野黨(我地將d行李放低晒係一個地方, 唔駛拎住d野四圍走, 所以要人睇住), 而我就被分派去做買野黨, 今次camp, 我地dinner個餐係自己煮, 所以就要係呢個時候諗下今晚食d咩啦, 今晚我地既大廚有Andy & 傑佬, 就由佢地去諗今晚我地食咩啦, 家陣買個關子, 遲d再講今晚食咩送.
如無意外, 應該係呢個時候已經整爛左d蛋~
護蛋不力之徒!!!(大家將張相放大, 你就見到個膠袋底部已經流左蛋黃出黎)
買得野黎都差不多2:00p.m, 今次我地camp site既地點係西貢既, 我地首先搭的士去到起點, 再行差不多個半鐘既路程就到達camp site, 由於天氣清涼, 唔係好猛太陽, 所以行起上黎都唔係特別辛苦. 首先我地係會先經過西灣先會到達鹹田呢個camp site, 就係我地係西灣要越過其中一條小水溪之際, 俾我地發現左一件事, 就係由kit妹專責既"雞蛋安全小組"居然發現有流產事件發生, 佢手持個袋雞蛋居然發現就蛋黃流出.
右上角就係鹹田camp site
大功告成!!!
經過西灣之後, 要再攀多一個山頭就到達鹹田camp site, 大家幾經辛苦3:30p.m左右終於黎到, 個個都放低晒所有行裝休息下先, 休息左一陣, 我地又再分工啦, 部份人就去起營, 部份人去執石仔, 今次我地有11個人, 我地就帶左2個6人營 & 1個4人蒙古包, 就先起左個6人營, 由於達達, 傑佬佢地上兩年都有去露營, 所以起營對佢地黎講可以話係冇難度, 話咁快就起左3個營. 由於Lunch冇食野關係, 我同恩&kit就走左去士多醫下肚先, 其實另一個main point係, 唔知d大廚既手勢係點, 萬一今晚d野食有咩樹發生, 咁家陣都有個餐蛋麵墊底呀麻, haha!!!
食飽飽, 返到去沙灘, 我地就黎左場男女子混合沙灘足球比賽, 原來係沙灘上面踢波比平時係地面踢波要力好多, 唔怪得之, 小志強要成日去沙灘練波啦, 都有佢地道理既, 玩到差不多6:00p.m左右, 都係時候清洗一下d cookset perpare開始煮我地今晚既大餐.
清洗乾淨之後, set好個場, 7:00p.m左右就開始兩位大廚既比併, 首先, 我地今晚係有三個爐頭, 其一個爐頭係用黎煲飯 & 煲湯, 係你冇聽錯, 我地真係去煲湯, 仲要唔係一般既罐頭忌廉湯, 而係Andy由頭都尾都堅持要煲既番茄薯仔湯, 基本上係呢度根本冇人贊成煲湯, 但係最後出黎既結果, 最得既就係呢個湯. 而另外兩個爐頭就分別由有美女阿儀做助手既大廚Andy主持, 而另一邊既爐頭就有牛家兩姐妹助陣由傑佬揸fit, 聽佢地講上兩年由於都好大風既關係, 所以佢地既Dinner係食沙多過食送, 佢地往年既飯送含沙量可以話係超過20%, 所以今年就加左個QC驗明, 每逢任何器可能, 有機會or或者接觸到/過d沙, 就會先用水沖洗一下先, 所以今年食d送係一丁點兒沙都冇.
油爆午餐肉!!(傑佬話一時錯手落多左油)
呢個就係所謂既『咸牛肉炒蛋』
番茄薯仔湯, ok架!!!
全晚失敗之作, 黑椒雞柳
半磚牛油爆香菇
唔係講笑, 咁樣炒一炒, 都用左成兩個鐘既時間, 即係話由起點行過黎campsite, 仲快過我地煮一餐飯, 仲要係9條友係度煮個隻, 最後差唔多9:30p.m先有得食. 講下今次有咩食先, 岩岩講過有個湯啦, 之後有一煲好靚仔冇燶底, 完全熟透既白飯, 有魚香茄子, 黑椒雞柳, 木每菜煎肉餅(其實, 呢個肉餅係百佳個d一早整好晒成set既, 開頭都唔知買黎做咩, 可能諗住呢d現成野, 難食極都有個譜), 仲有咸牛肉抄蛋, 香煎香腸&午餐肉, 2斤生菜, 牛油爆香菇(係用左半磚牛油個隻喎), 仲有灣仔碼頭水餃, 唔係講笑大大話話九送一湯, 白飯任裝.
就係大家食食下飯之際, 係士多個邊突然爆左幾下煙花, 唔係滴滴金個隻, 真係爆煙火喎....有相為証架....國慶果然係國慶呀, 真係特別d~~~
食飽就要洗野啦, 成班人就浩浩蕩蕩走去士多個邊, 個度有條公家水喉, 成班麻甩佬就係度洗野, 攪掂晒d野之後, 就係士多休息左一陣, 先返去. 因為返到去就開始我地既"瘋狂飛行棋", 何謂"瘋狂飛行棋"就係, 如果俾人食左一次, 就要做掌上壓 or situp 5下, 唔係講笑, 得閒冇事, 陰d陰d, 分分鐘你一晚都可能做左成百下以上.
仲有呀, 為左令大家更加入呢個遊戲, 呢個game如果第一名勝出, 就可以有$300大元獎金, 第二名都有$100, 所以大家玩個陣時更加咬牙切齒, 講到尾其實d錢都係阿公個度出之麻...
(待續)


c: text/html

text:
bb今日(17/10)有好大既進步,多謝各位的意見,BB由尋晚七點開始,埋身食左幾餐,夜晚七點,十點,二點,五點,一直都好順利,唔駛補奶粉,但到 左六點幾突然起左身又不停喊,抱幾分鐘又喊,到朝早差不多十點幾先瞓番,係唔係都一直比佢啜呢?因為BB之前飲開3安至4安奶粉,飲完佢就會即刻瞓,但呢 兩日轉左人奶,每次飲完之後就會一直扭計,有時扭計差不多成個鐘,但比佢啜,佢又啜下啜下唔再啜,都唔點解.
而且個乳頭比佢啜到有些痛同埋因為我係開刀,佢有時會壓到我個傷口都有少少痛,應該點先可以減少乳頭痛呢?(不過無損)同埋用邊個方式餵會令我個傷口無咁痛呢?(我宜家用抱球式) 謝謝各位
[ 本帖最後由 ms_tea 於 09-10-17 17:15 編輯 ]
開頭一定要俾BB啜,刺激造奶,除非好谷阿B又食唔晒,先好泵走D 奶
唔好成日諗住要知佢食左幾多安,要Feed on demand,總之一日有6條以上濕片侯OK,唔好擔心太多
相信自己同BB.其實開頭啜係比泵多D的,同埋BB頭一,二星期唔使食好多奶的.有好多媽媽浪費時間去泵,泵得一安半安以為自己唔夠奶,嚇死自己走去補奶粉,惡性循環從此開始 : 補奶粉 -->啜少左-->奶少左-->補奶粉
如果奶量真係唔夠,例如冇咩谷奶feel,可以每次埋身後再係同一邊乳房泵清(even冇奶出都照泵),咁慢慢話俾身體知唔夠食,刺激製造多D奶.(我自己就因為太谷驚死塞同發炎,每次埋身後都泵清唔打唔撞下攪到愈來愈多奶)

robotstxt: allowed

filter: keep


text:
如果一班人食飯友聚,搞間唔錯嘅酒家就最穩妥,不過,講到周圍去試吓嘢食,就真喺要搵唔同飯腳先得,因為有啲朋友唔食得辣,有啲又話怕肥,如果試甜品嘢,就真喺要搵啱腳先有得交流吓.過開嚟東九打波,所以,就順道到訪Spade by Lassana一試佢個高茶,百零蚊就可以過一過高茶癮,本來麵包班同學仔喺我嘅首選,因為佢整甜品真喺有一手,可惜近排佢忙執屋,好彩,仲有另一個「糕朋」表姨甥女,佢鍾意咖啡又鍾意甜品,故此,拉埋佢細妹過嚟一齊試.
Spade by Lassana晌油塘大本型商場之內,一搭扶手電梯上返地下層就喺,非常易搵.由於店鋪晌商場大堂,空間感十足,唯生意難做,枱椅編排得較密集喺香港好多餐廳嘅現況.近窗一邊喺落地玻璃,景觀開揚,喺理想位置之選,可惜依日好多客,可謂坐滿全場,費事等得太耐,有位都照殺.整個環境以白色為主,睇落應該以窗邊嘅梳化櫈就最好坐,有得挨又有得枕手,我哋都好,被安排坐晌有得挨嘅通花白櫈.
今次嚟嘅目標好清晰,就喺佢嘅英式下午茶,有鹹點,有甜點,包兩杯飲品,都喺$148(平日仲只賣$99),咁嘅價錢去邊度搵,怪唔之得十枱有七,八枱客都喺試佢個英式下午茶.其實,又的確好抵食,以往晌Lassana旗下餐廳飲杯咖啡都幾十蚊啦,依家仲有十多件鹹甜點,感覺好似半賣半送咁.
英式下午茶 High tea set $148
等咗大概10min,三層架嘅英式下午茶就徐徐送上,跟門口嘅相片無咩落差喎,每一層嘅白瓷碟都刻有暗花,令個下午茶顯得更高雅.整個下午茶共有7款食物,每樣兩款,每一層都有鹹點及甜點互相配搭,真喺交足功課無欺場.考慮到部份食物嘅特性,講究少少嘅話,個人就覺得先食少少鹹點先,如蛋沙律牛角包,因為擺得耐唔太好,蛋沙律會濕潤咗個牛角包,其次,試個雲呢拿雪糕會喺常識,因為再唔食就怕佢溶晒;之後鹹甜鹹甜間住食會幾有趣,至於個馬卡龍最好留到最後,因為馬卡龍一向都喺偏甜,一早食會影響食其他甜嘢嘅味道.依個都只不過喺小弟個人心得,其實食法可以好隨意.
底層(士干,迷你煙三文魚熱香餅,焦糖布甸)
士干無配到果醬,若需要可向店員索取,士干個質感都OK,唔會太乾;煙三文魚熱香餅的的骰骰,煙三文魚鹹香油潤,襯熱香餅效果唔錯;焦糖布甸晌焦糖漿襯托下極富蛋味,口感又軟滑.
中層(蛋沙律牛角包,雲呢拿雪糕)
牛角包一向喺Lassana嘅自家高水準出品,香脆鬆化富牛油香,內裡除咗有蛋沙律之外,仲加入少少爽脆沙律菜;雲呢拿雪糕又喺佢哋自家出品,軟滑清甜.
上層(迷你士多啤梨果撻,馬卡龍)
士多啤梨果撻,一口一件,撻皮都幾鬆化,而士多啤梨唔算好甜,但配合埋柔滑嘅吉士,都收貨喇;馬卡龍嘅味道喺無得隨心揀,我哋分配到嘅味道喺藍莓及香橙,入口外層脆脆,再咬入去就煙煙韌韌.
雜莓果醬窩夫 $68
曾經食過佢嘅「野莓盛會」蜜糖丹麥吐司,真喺值得推介,不過,今次唔食蜜糖丹麥吐司,想試試佢嘅窩夫,同樣,揀番以野莓做主題嘅雜莓果醬窩夫.一客有4件窩夫,並以一球雜莓雪糕及新鮮雜莓作伴碟,淋上士多啤梨漿,色澤嬌紅搶眼,賣相誘人.窩夫做得幾鬆脆,沾一點雪糕及雜莓,一啖放入口,無比滋味,雜莓嘅酸香及雪糕嘅酸甜,晌口腔內迴繞.
鮮奶咖啡
Lassana嘅鮮奶咖啡始終喺小弟心水,今次我杯拉咗雙重心形,心中有心.水準無走樣,單單聞一吓,醇厚嘅咖啡香味;唔使加糖,更加唔使攪勻,入口已經集柔滑,香醇,均勻嘅口感.而表姨甥女杯仲正,拉咗熊仔俾佢,非常可愛.
雖然,唔及酒店級幾百蚊一位嘅高茶咁樣樣都精細別緻,招呼則優質貼心,但一邊品嚐唔同嘅味道,一邊呷着高水準嘅咖啡,間唔時嘆吓高茶,更何況只喺百幾蚊已喺兩人份,確喺幾寫意嘅享受.
個人評分
味道:8/10
環境:7/10
服務:7/10
抵食:8/10
平均每人消費:HK$80
餐廳資料:
Spade by Lassana
油塘高超道38號大本型地下G28號舖
2346 0828


text:
張床好舒服好好訓, 第二天早上約九點起身落樓下食早餐, 早餐時間餐廳擠滿住客, 原來有咁多人住呢間酒店, 點解尋晚唔覺既?? 早餐質素一般, 比起布吉的早餐簡直無得比! 不過有即煎雞蛋食, 呢一樣係永遠唔會難食而又好受歡迎的, 配埋香腸多士, 加杯咖啡, 還算不錯呢!
(↓早餐仲有炒麵同菜乾豬骨粥tim~)
之後我地把握尚餘時間去溫泉區再浸多次, 今次去左尋晚未去既峇里園林區(尋晚淨係去左河中溫泉區), 可能d旅行團客已經走曬, 成個溫泉區無人咁濟, 一個好似泳池咁大既溫泉池只係得我同肥肥兩個人浸, 勁free爆! 仲有幾個峇里發呆亭, 坐o係度休息下真係好relax架! 浸下浸下, 驚覺已經十一點九, 得番十五分鐘時間執野......
check out之後, 我地book左架接送車一點三先送我地去九和. 梗係四圍行下影下相先啦! 我地去左別墅區果邊, 嘩~d別墅好靚呀, 每間都好似峇里d villa咁, 有d兩房別墅連私人花園同溫泉池, 花園仲有個發呆亭, 真係好想住呀!!!! 之後我地再去左個叫”泉之源”的地方, 見倒個泉眼, d水熱到噴曬煙咁, o係度影相好有日本feel~
(↓泉眼的煙)
一點三就上左架酒店接送車, 十多分鐘去到九和, 司機知道我地未食午餐, 佢帶左我地去間大排檔食小菜. 呢間野無菜譜架, 要入廚房見咩點咩, 咁叫法梗係要逐樣問價錢啦! 好彩都係好平姐~ 呢度都係食d家常農家菜咁, 叫左一碟烤鴨, 一個豆腐煲同一碟炒清菜, 味道都唔錯呀~
飽餐一頓, 我地就o係餐廳對出條馬路對面中途截車, 無錯, 係無車站既, 總之見倒有大巴寫住目的地係深圳就截咁就得架喇! 等左十五分鐘左右, 我地成功截左間深圳車, 開始回程喇! 呢個司機真係勁, 完全係視生命如浮雲, 一路係咁狂飛加急轉彎, 激過亡命小把十萬倍!!! 唯有合埋眼聽天由命啦..... 車程三個鐘左右, 六點多到達深圳布吉關, 一落車即刻跳上的士, 好快就返到落馬州喇~
(↓就o係呢條馬路度中途截車喇...)


text:
文:怒逗張 https://www.facebook.com/theconcordia
是咁的,我個名叫做路姆西,係一隻公仔,相信呢期大家對我都唔會陌生.人怕出名豬怕肥,公仔更怕被嫌棄,大家做公仔都係想俾人追捧,想帶俾人歡樂,但係當全世界買我返嚟都係為咗要吊我嘅時候,我真係忍唔住要講返聲「喊出嚟」.
果晚,我望住我手邊個阿婆,我食唔落飯,我食唔落呢個要一齊陪我比人吊既阿婆… 究竟係邊個幫我地改個咁既名?
我望住民望直插既CY,我望唔透,我望唔透你哋啲人點解要吊我?我同你哋無冤無仇,就係因為我個樣比較CY比較樣衰你哋就要吊我黎影射佢?就係因為我個名夠好吊你哋就要虐待我?我明明冇做錯,明明錯果個係果隻CY,明明我靚仔有型過佢咁多,明明應該比人怒吊果個係佢,點解你哋要攞我嚟出氣?
你哋唔係以為真係靠吊下路姆西就可以解決到個問題下話?你哋仲想搞到幾多隻路姆西?
唉最慘既係,作為一隻路姆西周街比人吊已經驚變鬆架啦,啲棉花,家陣仲要比CY放埋上佢張檯度影我路姆西,真係咩架都比人丟曬.明明就係因為佢我先會比人係咁吊,家陣就想借我過橋扮曬親民咁款,厚顏無恥果然天下無敵.定係佢根本係度攞我嚟耀武揚威話俾人知你哋啲香港人同我路姆西一樣,都係任佢吊掉丟.
仲有你哋,係呀你哋班HiHi呀,你哋根本冇理過社民連掟我果單嘢!經過此役之後,我已經由一隻普通嘅路姆西升左上神枱,成為咗一隻帶有革命色彩嘅路姆西!你哋呢啲唔關心政治嘅人,淨係識得盲目跟風,你哋根本唔明咩叫吊路姆西,你哋唔配擁有一隻路姆西.我係一隻擁有立場嘅路姆西,唔係俾你哋攞嚟晒自己有幾羊群心理,甚至炒賣我!周街都有路姆西,連你阿媽都有路姆西啦,你再炒賣我嘅話我只可以懷疑你腦有問題.
太過分啦!若然係為咗政治獻身的話,我都願意日夜俾人亂咁吊亂咁掉,但係你哋點可以玩完人哋之後繼續若無其事咁對住呢個社會架!你吊完我,用我路姆西打完個丁之後,可唔可以為社會做番啲嘢?你掉完我,威完之後,可唔可以多啲關心下個社會?
我唔想做隻人云亦云嘅路姆西,就算係路姆西,我都要做隻有意義嘅路姆西!如果冇意義,同隻咸魚湊西有咩分別?


text:
2016年11月2日星期三
Halloween
遊樂場官網資料又係老點.佢講嘅起點完全唔見人.唯有去大舞台等啦.突然見一班扮晒嘢嘅遊人問咗實Q後離開,我又跟住行.原來巡遊已經喺另一邊開始咗.啱啱送隊尾.
跑呀跑,追番嚟睇.
去到一個比較光同冇乜人等嘅位影番隊頭.
睇到呢度唔睇嘞,跑番去大舞台.
(今年新增)巡遊隊伍未到,有人表演行摩天輪娛賓.
今年係個catwalk台,比舊年改善咗.
台上表演係同舊年一模一樣.
黑暗女王點着個Calafati.
之後隨住MJ嘅Thriller起舞.
巡遊中部份嘅演員今年都一齊跳.
台下都有
Btw, 呢晚有人撳門鐘,唔通又係突擊檢查有冇電視?裝吓個防盜眼又唔見人.之後聽到有大人話 "你哋要等吓嘛,唔係人人都咁快開門." 啊!原來係鄰居嘅小朋友玩trick or treat.Halloween喺奧地利算係新興玩意,冇諗過有人嚟trick or treat, 冇準備添.好彩我有啲喺唔同活動攞嘅糖仔未食,咁就畀佢哋啦 (希望係未過期).
出年要準備吓先得喇.
38 則留言:
鬼火咁靚嘅你,有冇俾人追啫回覆刪除
我今年有派埋3兄弟姊妹添,班嘩鬼一見,糖都唔要啦回覆
扮相沒有新鮮感回覆刪除回覆
多數都係扮喪屍. 其他造型會喺另一個本地節日先扮.刪除
幾好喎,萬聖節有呢啲節目,可以出去睇下回覆刪除回覆
好似我呢啲宅男冇人約嘅都有地方可以去囉.刪除
好有气氛喎 ~ 正 ^^回覆刪除
夜嗎嗎見到鬼樣都好驚嚇.回覆刪除回覆
明知係Halloween就唔驚啦.刪除
都好熱鬧喔,而啲鬼也都扮得好認真!回覆刪除回覆
呢啲係演員嘛,一定要認真啦.刪除
官網撰稿員好鬼懶,坐喺度胡亂作完就收工,打個電話問吓負責人咪得囉!回覆刪除
跑呀跑,追番嚟睇.……睇到呢度唔睇嘞,跑番去大舞台.……做咗running man,睇騷做運動減肚腩,一舉兩得,意外收獲.
睇相都感染到嘩鬼氣氛,現場更濃厚.回覆
個個都係扮喪屍咁悶㗎!回覆刪除
第四張成張床都搬埋出嚟,條友就咁瞓喺度慳返啲腳骨力 :p
有人幫佢推床嗎?回覆
其他造型會喺年頭另一個奧地利節日出現.刪除
張床有人推架.
Trick or Treat ??回覆刪除回覆
Halloween parade.刪除
瞓床果個最恐怖,有驅魔人feel.....回覆刪除
跑來跑去係咪夠晒一星期運動量?
出年自己整定啲巫婆手指送畀小朋友,才夠誠意XXD回覆
成個月嘅運動量添啦.刪除
都好喎,冇人trick or treat可以自己食.
王子有無扮鬼扮馬?回覆刪除回覆
扮喪屍咁醜唔襯我.刪除
我就預備左糖, 點知今年無細路拍門, 可能唔係星期六日, 對住D糖唔知點好.回覆刪除回覆
講講吓我都擔心準備咗冇人嚟添.刪除
遊樂場官網資料點解咁鍾意老點人~?回覆刪除回覆
trick or treat係美國習俗,想不到也傳開了.回覆刪除


text:
2016年10月23日星期日
市場策略
我都唔係好明佢哋個市場推廣策略嘅.做推廣唔係想人買嘅咩?但係你又買唔到個喎. 呢個唔係單一例子.有次某威化餅出咗Apfelstrudel味,通街都見有廣告,但係又係買唔到, 隔咗幾個月先見有.
24 則留言:
或者係想大家睇耐左,入矖腦,先推出市場!回覆刪除回覆
呢d咪心理戰囉回覆刪除
出咗廣告先,等d人(如你👆🏻)對呢個產品有咗概念,越買唔到越有期待,之後先正式推出市場回覆
好似王子咁釣高黎賣!回覆刪除
等市場有反應,垂詢至安排批量生產,呢個流程係要等幾個月架.回覆
冇得賣又點知市場反應呢?刪除
市場推廣新產品之前要有很多數據,之後也一樣有很多準備,所以幾個月時間也差不多喇!回覆刪除回覆
上咗架先推廣我覺得先多人買嘛.刪除
- 回覆
唔係囉. 賣晒我呢邊啲超市係個位吉咗但係仲有價錢牌喺度㗎.刪除
- 回覆
市場咁多產品佢唔怕啲人唔記得咗佢咩?刪除
我上排都試過係咁,不過係貓零食,個超市客服話未有位俾佢上架,所以要等等喎回覆刪除回覆
原來係要排隊上架㗎.刪除
可能怕無咩市場,又要好貴上架費呢. 超市都要睇定D先入貨.回覆刪除回覆
懷疑係上架費議價中.刪除
試飲嗰時無得買咩?回覆刪除
有無check吓佢哋個website或FB有無講邊度有賣?
新產品未必度度都有賣,我見過有種朱古力產品係只得一間細規模嘅超市先搵到回覆
齋試,冇賣㗎嗰時.刪除
冇check呀,因為呢度超市集團得嗰幾間,去勻都唔係好煩.
喱個情況同數字屋一樣,好多想買又比較暢銷的都係缺貨幾個星期甚至幾個月先再返貨,吹漲回覆刪除回覆
數字屋好似好啲喎,話晒啲貨曾經出現過嘛.刪除
好似IPHONE 咁, 你見到但買唔到...hahaaaa回覆刪除回覆
哈哈,同一策略.刪除


text:
太陽哥哥weekend開始楂車後,我陪媽咪的時間相對多左,可以成日陪佢食野行街,今日我地去左扒王之王食個鋸扒早餐,型!不過我個樣都仲未訓醒...嘻嘻~~
今日要做好多野,去銀行,去地產,去豐澤...做完正經野後就行街街,買左件衫送比媽咪,半價左都要成四百蚊,媽咪話好貴呀,但我話我做part-time剛出左糧,就當係新工禮物!媽咪好好呀,佢話件衫等於我做兩日part-time,好陰功喎!我同佢講,您個女人工算高,一日半啫,唔洗兩日,哈哈!媽咪得一個,佢鍾意就no problem啦!加上件波點衫襯條吊腳牛仔褲係入面,真係著得媽咪又型又青春!反而自己冇咩收穫,只係揀左件半價左的八十蚊吊帶打底衫,諗住返part-time著係套suit入面;因為part-time返工宜家要著suit呀,唔著少d係入面我真係就快焗死同熱死!唔知係咪做左part-time後,真係覺得搵錢艱難,唔係咁有購買慾呀!黎緊兩個星期好"甘"添,要返二三四六四日呀,要加油加油!
夜晚媽咪煮火鴨絲炆米比我地食,太陽哥哥一放工就黎食晚飯,之後就落左青衣城同佢睇變形俠醫,當然由細心的我係晏晝買好飛啦;我諗太陽哥哥楂車都好辛苦,朝早六點就要起身,六日兩日都係咁;佢怕我話佢睇戲成日訓覺,就買左包薯片食,我好飽唔想食,點知佢自己一個人食晒成包後...都係訓著左,哈哈!一有精彩場面,我平時會叫醒佢架,但今日見佢咁攰,都唔忍心推醒佢了!
呢套戲都幾好睇,好精彩同緊張,我仲睇到好肉緊都手心標汗呢!


text:
September 25, 2016
今又一早集合, 我地出發去梧桐寨瀑布
行梧桐寨, 型爸唔係好想我行, 因為路程崎嶇, 驚我行唔到. 我腳患未好, 但又唔好意思每次都要其他組員遷就. 咁我同型爸講, 我地只行兩個瀑布, 去到中瀑就算, 其他組員上主瀑我地就在中瀑等佢地啦.
由泊車處去到萬德苑都有的索氣. 哈哈, 估唔到呢道都有補給站, 有精靈捉. 不過呢道的電訊接受唔係咁好, 想打館都唔得呀!
行過萬得苑就開始山路
呢道係大帽山郊野公園的一部份
經過井底瀑, 我地無落去, 下面嘅瀑布唔靚呀!
跟著去到中瀑
呢道靚的. 我地留响呢道, 其他組員就繼續上主瀑, 剩低型爸, 我同副組長太太.
坐咗一陣, 我地回程慢慢行, 的山路又斜, 石級又高, 對我嚟好吃力, 對腳越行越痛. 型爸講得啱, 呢道真係唔適合我行, 下次都係唔好勉強.
我地落到山, 打吓道館, 時間好快過, 跟著上車涼冷氣等佢地.
由梧桐寨去錦田好近, 組長提議去金疊食午飯
十幾分鍾就到... 無咩人, 大把位, 不過我地三架車, 泊車就無咩位.
好肚餓, 食個麵包先
我地七個人, 共中一位新組只話食唔到一個餐, 我地話叫三份四個人share, 另外三個每人要一份餐
一份餐前沙律
型爸要的芝士焗海鮮飯
組長要了炸德國豬手
我要了咖啡牛肉配薄餅
型爸組長要了啤酒
另外三位要了兩客牛扒及咖哩牛肉薄餅
甜品有咖啡布丁
仲有紅豆雪糕.
呢餐唔平呀, 每位要HK$225.
响呢區, 呢間餐廳都算貴, 唔怪得之唔滿座啦.


text:
2010年2月2日(星期二)
浪漫情人節餐@Towngas
今晚約咗三位朋友仔
一齊到Towngas上示範班
主題為: 浪漫情人節餐
Towngas的示範班真係好抵學嫁
每次都有贊助商
只需要每位90元
除了即場有導師教整三款菜式之餘
仲即場有得試食
最重要係......可以得到贊助商的禮物添
真係又食又攞又有嘢學
今次的贊助商係 --- 刀嘜
所以大家睇吓我哋的禮品
係咪好抵呢.
仲有三份食譜
今次要教的係:
法式洋蔥湯
脆皮煙肉炸生蠔
香煎羊扒伴意式鯷魚汁及薯茸
睇吓導師的製成品啦
法式洋蔥湯
呢個湯, 我一直都好想試整, 不過都次次都提唔起勁去煮
今次有導師示範, 更加清楚個步驟
原來都有少少難度的, 就係係煮洋蔥的時候
一定要有耐性
脆皮煙肉炸生蠔
炸物蕭c奶一向都唔煮的, 因為好怕食炸嘢同埋要用好多油
加上又驚自己炸得唔好喎.
今次呢個炸生蠔, 導師用咗日本的廣島蠔
的確肥美及鮮蠔味
而且導師教的炸法, 又的確好easy, 所以一定要自己試整一次
香煎羊扒伴意式鯷魚汁及薯茸
到咗主菜, 有羊扒, 正呀, 我同少爺都好like的
除咗炸物之外, 另一樣蕭c奶又係唔會整的係薯茸
因為一向麻麻哋, 怕太漏及太肥
但係導師今次教整的薯茸, 又唔難整之餘,
導師係薯茸到加咗幾款配料入去, 食法好新鮮好味
加上平時食羊扒, 唔係點薄荷醬就係點芥辣
反而今次導師教整一款叫意式鯷魚汁
勁好味, 酸酸哋又有啲酒味, 好特別啊.
睇吓我哋上堂的情況
今堂勁爆呀, 有成70個人呀....
更係啦, 咁抵喎, 有嘢食, 有禮物收, 又有嘢學
通常導師教哂三款菜式之後
就輪到啲阿姐好忙了
今次要分70份喎
你都未話唔心急
一啲都唔馬虎嫁
仲有埋法式洋蔥湯最關鍵的芝士法包啊...
睇吓...好忙呀..好多人呀, 勁熱鬧
仲有好多年件的羊扒要分呀...
幾位阿姐真係好忙
又要分沙律菜
跟住又要分埋炸蠔啊...
Towngas其實好揼本
廣島蠔都唔係平, 但每人真係一人一隻嫁
終於等到我哋試食的環節了
先嚟碗法式洋蔥湯
飲落去真係好重洋蔥味
而且仲係好甜添呀
再加上呢片焗到香噴噴及充滿芝士味的法包
真係...真係...好味到不得了.
仲有脆炸生蠔
個廣島蠔的確好鮮味
不過導師用咗一條煙肉包住
我就覺得厚咗啲, 下次自己整就用半條
而且會用肥少少的煙肉, 我覺得會更香口
炸咗出嚟, 唔會食到成口油, 炸得好乾身,
而且導師上個炸粉上得好好
唔會厚身, 好好味呀
最後到品嚐羊扒了
個薯茸真係好味, 唔漏, 仲有好香的黑橄欖及蕃茜味, 好正
個鯷魚汁用嚟點羊扒, 勁配勁夾,
其實就好easy, 只係要花啲工夫及時間去整啫
Blog友仔, 有機會都參加吓啦
真係好正嫁
蕭c奶就成日都參加的
睇吓下次又有咩學先.
真係好, 教咗呢個情人節菜式
咁今年的情人節一於照板煮碗
整一次比少爺食啦


text:
呢個吐司來自孟老師的麵包100道,她的做法似湯種所以非常軟熟,
而且充滿奶香唔使搽果醬就咁食都已經好好味!
早兩日喺街市見啲新界南瓜好靚又新鮮於是買咗舊返嚟煮,留咗
一小塊用嚟整南瓜戚風蛋糕,一舊南瓜兩食…抵呀!
自從N年前撻咗呢個芝士波波食譜返來因為實在太好食所以一直
沿用至今都不改變,每次整呢個囝囝一定好幫得手…食呀!
好耐冇整十七小時包了好掛住呀,嗱嗱聲去搓咗舊粉放入雪櫃發
酵,第二日急不及待攞出嚟整咗呢個白吐司一解相思之苦!
囝囝細個嗰陣同佢去戲院睇戲一定吵住買爆谷食,依家大個仔反
而好少去睇戲,但係仲好鐘意食爆谷,所以我間中都會整俾佢食,
今次加咗朱古力非常之香脆阿仔食到唔停口話超好食呀!
唔知點解街買嗰啲白糖糕多數都陣酸餿味一啲都唔好食,但自己
整就唔同,不但沒有酸餿味而且充滿米香仲爽口彈牙添!
上次整蛋糕卷買的肉鬆未用得晒,今次用來整麵包卷一樣咁軟熟
好味喎!
又來一個夏天開胃餸,唔使煎又唔使炸好易整,買啲金沙骨同買支
鎮江骨汁就搞掂,好好味架包你要添飯呀!
炎炎夏日呢類凍糕好受歡迎,既好睇又好食仲好易整添,而且材料
簡單唔複雜呀!
今日假期因為唔想同人迫所以冇出去食喺屋企整pizza,老公鍾意
厚批,囝囝鍾意薄批,為免爭拗就整咗一厚一薄皆大歡喜啦!
這個星期天氣非常炎熱所以什麼都不想做,今日打風冇咁熱就整咗
呢個肉鬆卷,酸甜的沙律醬同肉鬆簡直絕配非常好味!
斑蘭葉係早個星期同埋啲friend去九龍城買嘅,原來喺九龍城買
呢啲好平同埋好新鮮添,不過要搭車唔係咁方便囉!
雪櫃塊酥皮買咗好耐係時候清貨了,心大心細唔知整乜好,剛好經
過佳寶見到菠蘿又靚又新鮮而且仲係十蚊兩個添,即刻買咗兩個
返來,用咗其中一個來整菠蘿批!
又係一個最啱夏天食嘅餸,甜甜酸酸魚又炸到好香脆連骨都可以
食埋,連平時唔食魚嘅囝囝都要添飯,仲話要整多d俾佢食!
趁老公放假同佢提早慶祝父親節,今年搞搞新意思唔整蛋糕整咗
呢個鮮果撻,又估唔到平時醃尖腥悶嘅老公都話好食喎!


text:
呢排碟場都幾悶,冇乜特技動作片畀龍叔叔炸吓機,老友昌哥隊隻《同班同學》出嚟話唔錯,吓?十幾歲𡃁妹嘅返學古仔,冇乜feel喎!點知昌哥陰陰嘴笑,話套戲講學生妹援交,入面有唔少「動作」場面,仲話三個女主角都全裸演出喎.係?雖然龍叔叔對色情片極之極之反感,不過都好有興趣探討吓𡃁妹自甘墮落嘅心態,畀隻blu-ray我吖唔該!套戲講明真人真事改編,三個女主角各有理由做援交,最大膽唔係佢哋露成點或露幾多點,而係做援交可以casual到呢個地步,為交租食飯,為友情下海等等,講到香港周街都有學生妹援交.荒謬嗎?赤裸裸嘅唔止係胴體,仲有殘酷嘅現實,起碼係真人真事,唔似吳亮星啲「商界朋友」咁天馬行空,偷渡返大陸嫖妓都噏得出,係咪翻睇咗好多次《飛虎出征》呀?
講番套戲,導演同編劇係陸以心,唔算有名氣,不過掛咗監製彭浩翔個朵,再打住三級片旗號,點都令人期待套戲有啲嘢出現.有幾個元素係彭浩翔近年慣用伎倆,就算今次只係監製身份,亦一樣出現粗口同鹹濕呢啲要素,宅男同麻甩佬本應幾受落.龍叔叔仲記得N年前套《學校風雲》,張耀揚鬧袁潔瑩:「除咗校服咪又係雞?」少女援交題材,從來不乏校服誘惑喎!再睇睇演員名單,連「大陸國寶」蒼井空,DaDa同暴龍哥女神邵音音都有份,簡直係鑽石級AV陣容啦.龍叔叔諗多咗喇,三大女神只係串場角色,曇花一現,反而三位18歲女主角,就真係瞓晒身演出.老實講,三位小妹妹樣貌唔算出眾,身材亦唔係玲瓏,不過單係連毛髮都纖毫畢現嘅全裸演出,同埋唔算少嘅動作場面,演起嚟都自然唔突兀,已證明呢一代嘅後生女係幾咁夠膽識.
劇情鬆散欠批判性
電影係有message嘅,只可惜劇情有啲鬆散,集合咗援交,爭仔,同性戀等話題,但又全冇批判性,只係好單純嘅爭風呷醋過程,加上導演採用好少女嗰種拍法,男人睇會覺得幾悶吓,唔係偶爾有啲動作場面充撐吓,應該好快瞌着咗.龍叔叔最鍾意四眼宅男嫖妓破處一幕,戰戰兢兢又不停被屈加錢,應該係好多處男無時無刻性幻想嘅場口.女士呢?一樣有男神王宗堯全裸露股愛愛場面,照顧周到.不過龍叔叔相信,女仔睇呢套戲應該有更大共鳴,尤其係對女仔間嘅友情考驗,原來為咗「博friend」,可以儍到做援交,三個女仔可以為爭一條仔而互出陰招,最後翻臉收場,但又竟然可以為咗救一隻狗仔而走番埋一齊,仲要有曖昧嘅同性關係,人狗戀同樣嚟得casual.
藍光碟表現不過不失,不過有幾幕用柔鏡拍嘅少女嬉戲場面,都幾有美感.高清下真係纖毫畢現,幾乎連男神王宗堯個啷啷都隱約見到埋.音效冇乜好講,反而bonus少少哋仲好睇,幾條刪除片段補充咗角色間嘅感情描繪,例如叫雞宅男,真係好似媾女咁花盡心思,純純的愛又幾討人歡心.
編輯:謝慧珊
美術:楊永昌
Profile:
幾十歲老宅男,聽歌煲碟打機無一不癡,一生最大成就便是家中收藏幾千隻碟,假日只愛潛伏家中煲碟,親情跟愛情也拋諸碟後.


text:
之前冇買過藍牌,因為實在太貴.當然,就算免咗稅我都覺得好肉赤,記得好似係$12XX一枝,係黑牌嘅幾倍價錢.
平時飲開黑牌,多數加冰,有時都會淨飲.感覺上加冰好,不過淨飲都OK.至於藍牌,當然係唔會加冰啦.咁啱嗰排有朋友上嚟,兩枝藍牌飲咗三次就冇晒.
藍牌係咪好飲到值得貴黑牌幾倍,老實講,我就唔多覺嘞.感覺上係比黑牌好,不過亦可能只係心理上先入為主,覺得貴一定好.至於人地講嗰淡淡嘅煙燻味同埋細緻嘅口感,我就真係點都飲唔出.如果你話係黑牌同紅牌,我就可以飲得出有分別嘅.
其實威士忌我只係間中飲吓,都係買嚟上倉.飲得最多嘅係餐酒,一年會開過百枝紅白酒,當然都係平啦.食飯飲餐酒真係幾好架,煮得唔好食嘅會覺得好味,而平價酒又會覺得好飲,可以話相得益彰.至於乜係aroma,body,同texture,真係佢識我,我唔識佢.總之飲落覺得OK就得啦,唔明點解味覺咁基本嘅都有一大堆學問.
最佩服人玩blind tasting,就咁飲幾啖就可以講得出隻酒嘅葡萄,產地,同年份,直頭好似玩魔術咁.不過我又唔覺得玩到咁出神入化有乜實際作用,打個比喻,就算你識玩魔術,都唔會無啦啦喺屋企露兩手啫.
雖然我自己唔得,但係我都相信有人真係可以拆解到葡萄酒嘅複雜味道.不過有一樣我就點都想像唔到,就係鹹味都可以有唔同層次.人話喜馬拉雅山嘅粉紅色岩鹽同法國海鹽好正,味道有豐富層次,鹹都鹹得好有個性.以前黃X如仲有喺壹仔寫嘅時候就成日推介.係咪真係咁正我就唔知,我淨係知道嗰鹽貴到識飛啫.提起黃X如又順便講兩句,佢唔貴嗰樣都唔介紹,普通一個煲都要成幾千蚊.唔通真係用個幾千蚊嘅煲煮會好食?
味覺係一種原始感官,人對味道嘅喜惡本來就好簡單直接.味覺唔敏銳嘅人一樣會好享受佢地覺得好食嘅,滿足感同一嘴尖嘅人食到頂級貨色完全冇分別.咁無啦啦做乜要訓練自己去適應一套人地認為有品味嘅標準呢?
後記:
呢幾年喺免稅店都係買黑牌,藍牌就連價錢都費事問.我諗以後都唔會買架喇,除非發咗達,錢多到使唔晒啦!


text:
2008年8月7日星期四
SAP記轉老頂
同I記朋友講開,先知原來張烈生去咗SAP做中國區董事總經理,Timothy係I記响唐老總之前,响03至05年曾做過香港區嘅總經理,無耐就返大陸.Timothy係84年中大畢業後,入咗I記一年,跟住就去咗大陸發展,為公司做開荒牛,中國經驗可以話數一數二.
85年中國加速改革開放,所以Timothy見證中國經濟從無到有,接觸過唔少行業.I記亦係最先進入內地IT企業,內地不少主要客戶,都利用係I記客仔.
雖然話SAP在ERP市場仍然係一哥,不過中國區總管呢個職位唔易做,因為上任嘅原香港區主管(仲睇埋台灣)嘅李文俐,做香港嘅時候好好哋,點知舊年升上神檯,取代原德國藉嘅西曼,做咗中國區總經理,八個月後就想「多啲陪家人」而離職,證明呢份工幾難哽.
李文俐只做咗八個月,就離開咗原本做咗十八年嘅SAP,所以證明升職未必係好事,不過李文俐係原藉新加坡,响香港做事如魚得水,做得可以話相當開心,但到咗國內,可能就有文化衝突喇!SAP亦可能因此立心要搵一個國內經驗豐富嘅人,結果輾轉四個月,才覓得阿Tim加盟.阿Tim唔單止人脈廣闊,跑過大江南北,而且完全掌握中國大陸人思考方式同埋演變添.
大陸嘅高層人員,一向都傾向請香港人,原因唔再係英文好,(好得過老外?)而係熟悉文化差異.SAP又非常靠拍乸開拓市場同埋為客戶度造方案,所以如果同啲拍乸唔啱咀形,其實都幾煩.不過阿Tim為人好沉實,睇落點都唔止八個月啩!
訂閱: 發佈留言 (Atom)


text:
自從上次減完之後,每日我都會上磅,成日都想再試個減肥餐,但成日都有街去,個期一改再改到8月初才有機會再試.
今日上磅居然比我減既時候仲要重D,唔得唔可以繼續肥落去,我望下個月曆,再計一計數,若明天開始減,我可以係結婚週年紀念前吃完12日,好!一於明天又再開始過吃〝12日醫院減肥餐單〞.
老公起身後我向佢匯報,今次佢唔贊成我吃〝12日醫院減肥餐單〞,佢認為我吃得均衡D就可以架喇!老公反對原因,我諗係我吃呢個減肥餐一D都唔平,每日都要幾十至百蚊,因為唔可以吃飯,以我既咁大食就要吃好多份量,咁咪貴囉!
每每遇到我想做的事,我都會堅持到底,不過,有時都要視乎情況或對手而定.今次又是我的堅持,老公終於肯應承比我試多次個減肥餐.我要好好把握機會,今次一定要有好成績,老公先會再支持我.
我知道明天要減肥時,見到有咩明天唔食得都食D先,因為未來12日唔食得架喇!咁我又唔係好放肆咁食,只不過係食少少啫!
今次真係可以減到既話,我諗我要諗一諗晚飯等唔等老公吃好?因為我真係留意到,每逢夜食飯第二日上磅實重左,不過,老公和熊貓姐姐都話唔關事.
肥仔7點幾來電,佢問我〝星期日記唔記得?〞,我望個月曆,哎呀~我明天開始減肥喎!哎乜?星期日~7月20日係阿B兩歲生日丫!肥仔約定我當日去肥阿哥家攪Party,佢仲話咁買蛋糕唔駛預你喇!到時你自己煮野食喇!
唉~咁樣我個心開始有D動搖勒!美食當前又唔吃得好慘架嘛!咁減唔減好呢?唔減又要等埋過左結婚週年紀念先可以減,好矛盾丫!
今晚老公放工後去交收之前係Yahoo Bid既巴士〝丹尼士巨龍11米@空調巴士〞,〝丹尼士巨龍11米@非空調巴士〞,〝丹拿珍寶〞.尋晚晚餐有食剩,所以就繼續吃,但個麵包和湯都係新鮮整架!
P.S.今日與熊貓姐姐傾左一陣電話,記起前日有2件〝綠茶奶茶慕絲蛋糕〞食剩,問邊個食?佢尋日放工回去吃左一件,而另一件就係台灣來的同學吃左,佢都話好吃,我聽到真係開心勒!


text:
「我地個紅色心心又無咗啦,你究竟有無放過我係心上架!」
「一個心姐,遲d又會有番架啦.」
「你知唔知個紅色心心我草咗幾耐先有架,我又要唔send咁多snap俾其他人,又唔覆得人喎,仲要成日send d無聊野俾你先留得住個心,仲差幾日就變粉紅色心心架啦,宜家無咗啦,你開心啦!」
「都係一個emoji姐,都唔知你咁緊張黎做咩.」
「你根本就唔明!算啦我唔想再理你呀」
如果你係時下較為年輕既一輩,應該都會有用到snapchat,而snapchat上既emoji亦都成為好多情侶鬧交既原因.Snapchat其實就好似whatsapp咁,只不過係d message變咗係相再加十幾個字咁,你一樣睇到人地睇咗有無覆,更加睇到你同佢既關係去到咩程度.事源就係因為佢會顯示一個emoji,說明你同果個人係咩既熟悉程度.
其實一個emoji究竟有咩咁大不了?岩岩識你果陣,咩都無,好期待收到你既每張snap,從你每一張相,知道你既日常生活,知道你開唔開心,知道你係出緊街定係屋企,知道你考緊試溫書溫到好攰,會好留意係你既mystory,一見到你upload新野就會禁入去,有時見到你mystory既野無個別send俾我,我會唔開心,見到你mystory出現其他異性朋友,我都會唔開心, 你既snapchat就好似牽著我既心情既.
有時心情唔好,會post歌詞上去mystory,然後隔一陣就會禁入去睇下你睇咗未,有時見你明明覆咗我但係仲未睇,又會諗你點解仲未睇,有時post咗同你有關既野,過一陣就好後悔,襯你未睇即刻走去delete.唔知由幾時關始,我期待電話彈出你send snapchat俾我既noticifaction,當我見到紅色空心箭咀,就知你又睇完我既snapchat唔覆我啦,又唔敢再send野俾你,驚你厭我煩,好彩,隔一陣你又會再send野俾我.
「喂!我地snapchat轉咗去黃色心心啦.」
「姐係咩意思呀?」
「姐係你係我bestfriend no.1,係我send得最多snap既人,然後我又係你既no.1喎,所以我地有個黃色心心emoji啦,如果keep到一個星期就會轉做紅色心心emoji,如果再keep到兩個月就會轉做粉紅色心心架啦!」
「咁我地keep住send,遲d咪有囉,傻妹.」
為咗個emoji,有時唔敢send咁多野俾其他人,有新既friend中意不停send野黎,覆又唔係,唔覆又唔係,然後亦都養成咗個習慣,就係咩鬼野都send俾你,行過見到d咩無聊野都send俾你,理得你唔覆都係要send,但係,有好多野都唔係靠一個人既維持,同感情一樣,單方面既付出係無用既,好多時候你都係隔好耐先覆一次,甚至有時直頭唔覆,我又有同其他friemd用snapchat,真係會擔心個心心就咁無咗,所以我愈黎愈少覆人地既snapchat,或者會用message既形式覆,姐係會出藍色箭咀果個,雖然我好努力去keep個心,但最後,都係係變成粉紅色心心前無咗.
「咦!點解我地個心心無咗既?」
「仲好講,肯定係你同人地send得多,又覆得我少,咪無咗囉.」
「呢d野咗呢咁在乎做咩喎,唔緊要啦,浮雲黎既姐.」
「......」
其實我都覺得我咁辛苦去keep個emoji好白痴,但係有時在乎一個人就係咁白痴,我想成為你既第一位,然後你都係我既第一位.
「喂,我同你就黎連續send咗snapchat 100日啦,呢度有顯示我地個snapstreak架.」
今次唔好又唔見啦好無,我想有200日,300日,最好一直咁send落去.


text:
離開吳哥國家博物館之後, 我地去食lunch, 依然係中餐, 好悶, 因為每一餐中餐都係果幾款餸菜…
食完飯, 離開柬埔寨前, 我地去到一個咩野絲織雕刻中心, 果度當然唔少得有間紀念品商店, 我地當然例牌咩野都無買啦~~
跟住我地就出發去機場啦, 我地3點9去到機場, 會搭當地下午5點半既班機飛往越南胡志明市. 上機前行吓無咩商店既機場, 呆坐兩粒鐘先等到上機.
都係果句, 個機場好細, 亦都無咩飛機, 成個機場跑道當時好似只係得兩架飛機喺度, 我地由機場大樓直接行出去跑道上機.
上到機食個包, 一個鐘左右就去到越南, 越南比柬埔寨當然繁華好多啦, 但係我都係鍾意柬埔寨既純樸同當地人既純真.
去到越南, 一上車, 當地導遊就叮囑我地要小心財物, 因為當地好多電單車黨通街搶手袋, 叫我地如果夜晚自己出酒店行, 最好唔好揹袋, 減少比人落手搶野既機會, 講到真係好恐怖咁…
我地喺越南住既酒店話係五星級架喎, 但講真我唔覺得間酒店五星級得去邊囉… 我地間房已經喺executive floor, 但係房間好細, 又無wifi上唔到網喎, 要上網的話要去酒店頂樓既bar或者餐廳先得.
今晚又係食自助餐, 真係食到人都癲, 到今日為止只係第4日行程, 我地已經食第3餐自助餐喇…


text:
之前我係Yahoo Auction搵到有人放對Keroppi結婚公仔上去拍賣, 我第一時間即刻落bid, 並set個最高叫價$500, 諗住如果有人同我爭, 電腦會幫我自動叫價, 唔駛我自己定時定候走去check. 點知無幾耐竟然真係有人出價, 轉眼去到$525. 我覺得唔對路, 以我縱橫拍賣網10年, 由點點紅開始玩起, 我當然唔會咁蠢再叫價落去, 因為我覺得係有人係度將個價bid高.
點知拍賣完佐第二日, 收到賣家個mail話個成功競投者要求取消叫價喎, 個賣家問我有無興趣, 可以平D賣比我, 最後我用$350買佐, 23號果日下午蛇佐落地鐵站交收.
事後洪太同我自己都覺得蠢佐, 你係個blog度大大隻字話高價徵求, 轉眼就有人將對公仔放上Yahoo Auction, 仲要有兩對係網上面拍賣緊添, 然後個價又比人炒起佐. 不過我又覺得, 你唔係個blog咁寫, 又邊有人會放對公仔出黎賣, 同埋價錢既野你情我願, $525我唔繼續落bid爭, $350我先肯買, 無話蝕唔蝕底既, 最重要係而家pipi已經係我手上啦, 哈哈~~
本來對公仔我係打算bid黎做車頭公仔, 但買佐返黎我又改變主意, 因為我點捨得將對pipi放係車頭又沙塵又廢氣整到烏糟晒喎, 所以我決定求其搵對公仔做車頭公仔, 呢對寶貝pipi到時會放係酒樓reception枱.


text:
2014年8月22日 星期五
有小小酸
睇到o固刻,真係有d酸溜溜既感覺.R8係我心目中既愛車之一,幾錢真係唔清楚,淨係知新車過百個,咁我相信09年二手價平極有限卦.以我依家既財務進展,相信都唔會捨得擁有呢架車.
對於屋邨仔出身既我,其實一早就明白自己已經輸在起跑線上,再加上自己只求安穩既心態,知道自己係無咩可能成為富人,明白到富人係一個遙不可及既距離,所以對現狀已經知足,現階段只係希望透過節儉儲蓄去作投資,播種等之後收成,未來可以輕輕鬆鬆咁過活.
雖然話知足常樂,但當親身睇到人地有父蔭既係咁易就可以出手送架貴車俾人,而自己就節約咁過日子去投資,心中都係有點不是味兒.不過咁,人比人,比死人,酸過下食返d甜野就ok 啦!都係o固句,知足常樂,所以望下我隻811就黎突破7 蚊大關又甜返lu.
5 則留言:
哇, 我見得仲多回覆刪除
所以成日都會問 : [ Why Not Me ?! ]
不過而家就覺得各有各得著
就好似你個例子咁, 佢有父蔭同Audi, 你就有財商和811回覆
塘人兄,我返工有時都會去飛鵝山既豪宅做野,雖然無港島d咁貴,不過都已經係天價黎.望住個單位又private pool, 又大到請幾個工人打掃都係虐待個工人,已經知道o固個世界係完全唔同.不過,發生o係識既人身上始終酸酸地la.刪除
塘人兄,我返工有時都會去飛鵝山既豪宅做野,雖然無港島d咁貴,不過都已經係天價黎.望住個單位又private pool, 又大到請幾個工人打掃都係虐待個工人,已經知道o固個世界係完全唔同.不過,發生o係識既人身上始終酸酸地la.回覆刪除
你朋友實係靚女呢啦,靚仔靚女,同含住金鑰匙出生,已經係贏在起跑線,我見人豪又冇乜野喎回覆刪除
係咪我地D屋邨仔出身,唔夠大志,只求平平穩穩??我只求被動收入高過人工,可以唔駛做都有糧出,係咪要求太低呢??回覆
坦白講,佢你普通到唔普通既女仔黎,屋企環境都係正常啦!不過聽佢講個男仔係識於微時,最近先一齊.點識就未問啦!刪除
其實我都冇乜野,酸一酸就算啦!
其實屋邨仔可以做到被動收入過人工,已經係跳出左原來既層次好多,都有難度架,要求唔算低啦!只不過係人地既世界太遙遠.
當然,唔係完全冇可能去到,睇下神抄之塔班人,雖然係抄,但係都叫成功,不過以我現時既心態係做唔到.


text:
團年飯 ~ 02 - 02 - 2011
每年嘅年三十晚我都例必返外家食團年飯
因為一家人大大細細返哂嚟有成廿幾人真係好熱鬧好開心
有咁多人食飯 , 餸菜一定唔少 , 每款菜仲要打孖上至夠 tim 呀
因徇眾要求 我整咗 xo脆炸糯米球 返去俾佢哋食
仲整到成個網球咁大粒
食完後大家都讚 好味 , 我 "大佬 "仲一個人食咗三粒 tim 呀
飯後節目就更係開枱打番幾圈
呢晚大戰到零晨 兩點幾至收檔返屋企瞓
好彩都發咗多少新年財
年初一 ~ 03 - 02 - 2011
年初一就返咗"奶奶"度拜年食午飯
點知食完飯 " 姑仔 " 話去我家拜年
搞到冇準備嘅我 食完飯後 拿拿聲要走人 去買餸預備佢哋嚟拜年同埋食晚飯
搞咗成日做餐 c ~ 好攰
今年"奶奶"仲整咗好多嘢俾我哋過年食 , 有 炸印尼龍蝦片 , 鹽焗花生 , 炒腰果 , 蘿蔔糕 , 仲有罐鮑魚 tim ~ 真係多謝妳呀 "奶奶"
年初二 ~ 開年飯 04 - 02 - 2011
開年飯呢日例牌一定係 返外家食 同 "老媽 "拜年
我啲屋企人都返哂去 , 好熱鬧
最開心就係啲"細路" , 不停口咁見人就講 " 恭喜發財 " ~ 討 利是
今餐又係好好餸 , 真係淨食餸都飽哂呀
我仲整咗啲 "豬頭"力 帶返去請佢哋食
個個見倒都讚可愛 ~
仲爭住同佢哋影相 tim
今日又 大戰到零晨 三點幾至返屋企
唔知係咪請咗佢哋食 發過豬頭嘅 "豬頭" 力
分薄哂我啲財運 , 搞到輸錢 tim
好彩嘅係 年三十 嗰晚贏咗唔少 , 所以今晚輸咗都唔入肉 , 仲有淨
( 呢幾日真係日日都玩到好夜至返 , 好攰 , 好攰 ~
聽日又約咗去玩 , 所以冇乜時間去遊卜探大家
等呢個假期完咗 , 等我回復正常生活有 番多啲時間再去探妳哋吖
( 打完呢篇 Blog 已經差不多又 五點喇 , 要早抖喇 )


text:
位於 探險樂園 嘅 叢林巡航 Jungle Cruise,其實即係我地香港嘅 森林河流之旅.基本上整個旅程都係差唔多,不過就有啲野係佢地有我地冇嘅...
響等待區入面,可以見到有辦公桌,桌上有好多通信器材,而旁邊就有啲水果響到.咁就證明呢個碼頭係一個好重要嘅港口,結集咗交易,通信等嘅功能.
上船啦!架船同香港嗰啲差唔多,但呢邊啲船設計上比較好...落雨時個蓬唔會滴水,船上啲座位亦冇濕,Good!
同香港差唔多嘅場景我冇特別影低,我只係影咗啲香港冇嘅佈置.首先,呢邊個古廟係響一個洞入面嘅,而唔係戶外;洞內亦有老虎響入面!
香港冇獅子,但呢邊有!佢地仲食緊隻斑馬!估唔到有咁殘忍嘅場面出現!
東京迪士尼樂園 呢邊嘅版本仲多好多大象添!佢地一齊響池塘沖涼!
另外亦有部份香港冇嘅場面,但架船行得太快,我影唔切.其中包括架探險船會經過一個大瀑布嘅旁邊,同埋會有一個土著響河邊餵大象等等.香港個版本新啲,反而就我地有嘅佢地都有...
玩呢個遊樂設施時,我再一次遇到語言障礙;個船長全程講日文,所以我唔知佢講咩.而今次嘅問題亦更加大,因為呢到同香港一樣,船長會響旅程期間講笑話嘅.當全船人都響到笑嘅時候,我就唔知佢地笑緊啲咩,好無奈啊... =_=


text:
香港迪士尼樂園 近期都推出咗唔少新嘅徽章,見到一啲靚嘅徽章,我又會忍唔住買... 另一方面,園方所推出嘅限量版徽章,款式亦都愈黎愈多,有部份限量版徽章更加會響推出後短短幾日就會賣哂!所以,有時為咗一個靚嘅徽章就需要專登需要衝入樂園買... 我開始有啲後悔開始咗儲徽章呢個習慣... 不過,見到自己嘅收藏愈黎愈多,都有少少滿足感嘅!
講到徽章狂熱,就一定唔可以唔講八週年,因為園方史無前例地推出咗多款八週年主題徽章!當我以為已經出哂,但係過多冇幾耐又會無啦啦有新徽章登場!最後,又搞到我買咗好多徽章返黎!
八週年嘅徽章全部都金光閃閃,設計都唔差!當中比較有驚喜嘅,就係一套由八位 迪士尼朋友 組成嘅徽章系列;講到八位 迪士尼朋友,你係唔係好自然會諗起 米奇家族 呢?但今次唔係,呢八位 迪士尼朋友 全部都係一啲響園內較為少見嘅 迪士尼朋友,所以先會話非常驚喜!
八款徽章係分四個階段推出,每階段推出兩個.首階段推出嘅係《小鹿班比》Thumper,《阿打丁》Genie,需要兩個同時購買,並且會附送擺設卡紙一張.其實六個徽章,分別係《小魚仙》Sebastian,《小鹿班比》Bambi,《獅子王》Simba,《愛麗絲夢遊仙境》Cheshire Cat,《木偶奇遇記》Figaro 以及《海底奇兵》Nemo.
呢套徽章,每款都係限量300枚,所以都幾搶手,每星期都要記得入園買!徽章背後印有「Limited Edition of 300」限量300枚嘅字樣,亦有八週年標誌;另外,仲有「X of 8」字樣,顯示呢款徽章係整個系列之中嘅第幾款,例如 Nemo 嗰個款就係顯示「8 of 8」.
好啦,成功買齊一套,將所有徽章放上擺設卡紙啦!都幾靚喎!但其實我唔會用黎做擺設,只會擺埋佢作收藏,因為都我間房已經冇位放一個咁大舊嘅擺設,哈哈!
繼續係八週年徽章,以下係兩款限量版巨型徽章:左邊係 八週年會員珍寶徽章,係 奇妙處處通 會員獨家購買嘅,以 睡公主城堡 做背景,再配上一個八週年標誌.右邊嘅係 樂園八週年珍寶徽章,於八週年當日正式推出,上面有七位 米奇家族 成員,但係 布魯托 就唔知去咗邊... 八週年,唔係應該八位成員濟濟一堂架咩?
兩款珍寶徽章嘅背面都有註明「September 12, 2013」八週年嘅日期,以及推出數量;八週年會員珍寶徽章 限量500枚,樂園八週年珍寶徽章 限量300枚.另外,同以往嘅會員專享獨家徽章一樣,今次嘅 八週年會員珍寶徽章 亦都印有 奇妙處處通 標誌.
限量版徽章需要趕住買,但其實就算唔係限量版都有機會好快賣哂... 除咗以上嘅八週年限量版徽章之外,園方都有推出 八週年吊飾徽章 系列,當中 米奇,米妮 嘅一款就曾經出現過缺貨情況!好彩最後都返返貨,我仲買埋 奇奇,帝帝 嗰款徽章添!呢個系列嘅徽章,中間有個「8」字型嘅空框,掛有一個展現 米奇 身影嘅吊飾,幾特別喎!
我發現自己真係買咗好多以八週年做主題嘅徽章!最後一樣,就係一罐 八週年罐裝徽章!呢罐徽章全套有十五款,每買一罐可以隨機獲得其中嘅五款!我本身就想要 米奇,唐老鴨,奇奇,帝帝 同埋 小飛象;打開個罐,五個徽章之中有兩個係 米奇 同埋 唐老鴨!其餘三款,就慢慢留意下有冇得換返黎啦!
終於講完八週年,但係都仲有好多不同主題嘅徽章同大家分享!暑假期間,園方就推出咗一個 迪士尼朋友吊墜徽章 系列,凡購買任何款式嘅徽章兩個,就可以用優惠價換購 迪士尼朋友吊墜徽章 一個.整個系列總共有八款,每款限量500杖,而我就淨係買咗一款我鍾意嘅 迪士尼朋友:小熊維尼!可以將 小熊維尼 收埋響蜜糖罐入面,好趣緻啊!
之後就係一啲同節日有關嘅徽章啦!以下係一款 米奇 2013中秋節徽章,限量300杖:米奇 一隻手拎住燈籠,另一隻手拎住月餅,開心地渡過中秋節!徽章嘅右上角有一個圓圓嘅月亮,顯示城堡嘅影子,並印有「2013」嘅字樣;除此之外,徽章嘅下方亦掛有一個中式掛飾,配合返中秋節嘅主題!
呢排,迪士尼黑色世界2013 舉行得如火如荼,而早前我都買咗好幾款萬聖節主題徽章!萬聖節徽章同其他商品一樣,都係分為 米奇家族 以及 怪誕城之夜 兩個系列.先講 米奇家族系列啦!我總共買咗三款,全部都係限量500杖,其中一款係穿著萬聖節服飾嘅 米奇,唐老鴨,之後另一款就有化身成天使魔鬼嘅 奇奇,帝帝,仲有一款係我最愛嘅 Duffy迪士尼小熊!
怪誕城之夜系列 嘅徽章都有唔少款式,不過我就淨係買咗一款 阿積,Zero 徽章;呢個徽章以骨頭做外框,背景係紫色嘅閃粉,設計都算唔錯,相對亦比起一般嘅徽章較大啲啲.
其實園方近期都非常積極地推出不同款式嘅 迪士尼徽章,幾個月前就驚喜地出現咗 Oswald幸運兔子 徽章,跟住之後都有更多新徽章登場!以下三款分別係 樂佩公主畫框徽章,小飛俠徽章 以及 米奇魔法師徽章,響商店見到,覺得幾靚,最後又買咗俾自己!
究竟儲徽章算係一個好習慣定係一個壞習慣呢... 可以將自己心愛嘅徽章帶返屋企固然開心,但係就搞到自己一見到靚嘅徽章就會想買,嗚嗚... 當初有朋友同我講過儲徽章可以話係一個「無底深譚」,呢一刻我終於明白啦... 哈!


text:
晚上嘅時候,因為開始夜,加上持續落雨,所以樂園入面少咗好多人.再次去到 明日樂園,見到朝早要排好耐嘅 大賽車場 Grand Circuit Raceway,竟然冇人排隊,所以我就去咗玩下... 而我呢個選擇,係錯誤架...
日頭經過嘅時候,因為真係好多人,加上香港都有 馳車天地,所以只係影咗旁邊嘅 閃電王麥坤.賽車場,當然唔少得佢啦!佢車頭蓋上仲印有 Piston Cup 冠軍標記!
夜晚入去玩嘅時候,亦不忘留意一下等待區有咩得意野.佢地嘅等待區設計到好似一個維修區咁,除咗賽車之外,仲有一大堆維修工具.
維修區入面亦有一塊印有賽道地圖嘅玻璃板.我地 馳車天地 就有三條行車軌,而 東京迪士尼樂園 呢到就係四條.同埋,佢地四條行車道係平排咁跟住賽道黎行,而香港嗰三條係會縱橫交錯.
好,上車啦!點解我會話做咗一個錯誤嘅抉擇呢?其實,落緊雨,我都預咗會濕.但最大問題係,因為賽道比較空曠,所以好大風.我玩完之後,俾風吹到成個凍哂!之後食返個飯先冇咁凍!
不過,就算撇除天氣因素,我都覺得相比起 馳車天地,呢個遊樂設施係冇咁好玩.呢到嘅故事設定係賽車道,賽道周邊除咗一兩個指示牌之外,就已經冇咩好睇,有啲悶.而香港嘅 馳車天地,設定為明日高速公路,周圍有好多樹木同埋特別佈置,個體驗的確係好啲.再加上,呢到啲車個感覺係好舊,行駛途中亦好嘈,相信係用柴油發動.如果時間比較充裕,想消磨一下時間的話,呢個遊樂設施都還可以嘅...


text:
我返黎啦!呢排就係愈黎愈多野做,不斷補習,不斷做功課,令到個人好累... 今日早上趁有時間,又再一次過送上之前想寫嘅文章,一共五篇!而為了避免之後嘅文章唔好再好似而家咁斷斷續續,我會響有時間嘅時候,一次過寫多幾篇Blog,然後設定時間制,令佢地響指定嘅時間自動發表!
好啦,返返去呢篇文章既正題先!其實我有一個幾得意嘅嗜好,就係儲筆記簿啦!有人會集郵,有人會儲明信片;哈哈,我就儲筆記簿.每逄見到好靚,好特別嘅筆記簿時,我就會買咗佢,好好收藏!而每年,我都會買一本 Schedule Book,代表一整年所經歷嘅事.
2012年好快就會來臨啦,上個禮拜,補完習去行下街,見到一本好靚嘅 Schedule Book,我就買左佢啦!事實上,樂園入面都有 Schedule Book 賣,我以前都係響入面買,不過呢兩年因為見到出面都有好靚嘅 Schedule Book,所以就冇響入面買.
而呢本 Winnie the Pooh Schedule Book,入面仲有唔同 Pooh 嘅圖畫!
上年嘅 Schedule Book 係咁既樣既...
再前幾年嘅就分別有 米奇,史迪仔,冇記錯應該係響樂園入面買嘅...


text:
今日係十全十美o既好日,好多人結婚呀﹗
可惜都冇我份.
曾經我以為bubu係藍籌,我好快可以有自己o既家庭,可以有安穩o既日子.我記得相識當年匯豐值130蚊一股,我用晒成副身家都買唔到半股.果時覺得bubu可靠,佢話過佢以為佢前女友係佢結婚對象,所以我覺得佢係會想快d成家立室o既.到今日,匯豐只係值81蚊,而我仍然都係一個人.
我成日諗,係咪我有d咩唔好o既地方,所以佢一直都無動於衷.我亦唔明點解佢永遠都唔承諾我任何野,不論係咩事,佢都唔會承諾.
年復年,我有d 覺得我等得太久啦﹗
以前係朋友,我等左好耐佢至表白;
然後係男女朋友,我又等左好耐至睇得到「愛你的」下款;
然後而家已經係第五年,我連一個結婚o既計劃,甚至一d眉目都feel 唔到.
我真係等得太久啦﹗
有時我會好想扯佢衣領,問佢到底娶唔娶我.
近呢幾個月,我發覺我o既身體真係開始老化左.體型,面型,心態,甚至氣色,都老左好多呀.本來應該同結婚係無關係,但係我真係好感嘆,我地長期聚少離多,又從未一起生活過.如果佢過多2 3年至同我結婚,我真係覺得好慘囉,要娶個老女人返去,而少女o既氣色已經盡失lu.
所以我成日都想o係仲有年青o既氣色o既時候結婚,有返一種「因為我們相愛,所以結婚」而不是「因為我們一起久了,是時候結婚」.
有同佢討論過計劃結婚o既問題,可惜個回應令我覺得太差.講真,我自己開口問我覺得好cheap,但係我都想有個打算.bubu話我成日煩住佢呢樣野,又話我冇諗過個可行性.我從來冇諗過講結婚都有「可行性」呢樣野,而家我又唔係男人,異性通婚係合法架,有咩唔可行.佢話我地而家冇地方住,又冇錢買樓比首期,租樓又覺得唔抵,佢屋企又冇地方比我住.然後再話,而家份工又未返定,結婚洗好多錢唔想一次清袋.
我明白,但係我唔可以完全認同.
我唔認為錢係可以阻礙人結婚o既野.大把人收入少過我地,一樣結到婚生幾個小朋友.唔通真係要等佢做到特首我至有得嫁?﹗savings 越多結婚開支越大,我唔明點解佢冇咁諗到.
延伸落黎我就覺得,佢根本唔想o係呢幾年同我結婚.有時一個人對大家o既野上唔上心,好易睇得出.我同佢一起睇結婚或者地產o既,佢個反應同我拉住佢去淘寶睇手袋一樣,no interest;但係佢睇旅行o既資訊或者投資果d 資料,佢係blingbling 眼.
咁我有咩好講?
有冇心,一睇就睇得出.
我只可以話,我呢2年,仲有機會識第二個,到時有咩變化,係咪都唔可以怪我呢?﹗


text:
13May2012-灣仔唐樓團,荔枝角醫院&青山公路日落及夜景
灣仔唐樓團
再次參加左香港故事館既導賞,今次係講香港既唐樓,一個我非常喜歡既題目
雖然冇得上樓參觀,但今次有趣地係由二十年代唐樓一直講到七十年代既舊樓,建築風格,居住環境等等都有提及,當中亦展示左一d內部既相,知番幾多當時香港人既生活,有趣
第一站當然由藍屋開始,佢本身係華佗醫院之後改建於1922年,果度除左做過醫館,義學仲有當年唯一一間既英文學校"一中書院",後來亦有加下仲存在緊既林鎮顯跌打,guide指出原來跌打招牌背後仲保留左舊既石招牌,真係唔講唔知,亦好欣賞佢地既保育意識,講番座樓,原來由一個2米磚牆為主,其他就用木材所建,只有露台有鋼筋水泥,另亦解釋左點解藍屋係藍色(因當年政府幫佢油油時最多係剩左藍色,所以就油藍色),而有一part係冇油到原因為果個號數係私人擁有,當年政府想收購佢時搵唔到業主所以就有一部份仍然係灰色冇油到,至於果條木樓梯,原來已經拆左大部份,只留番有號數既係度,睇番之前04年影落既舊相,果然冇左果種原始味道,另仲介紹左支撐露台既石柱,原來只有第2條圓圓地既先係原裝,其他一係比人填平左一係再整過,圓拱型設計比較好力,所以舊時既係咁整,不過聽guide講加下好似冇咩人識整,所以其他果7支支柱都唔同晒樣
當中人未齊晒時講左當時點樣一張床訓三家人(下格床訓4個,樓上另一家人,下格下面即床下底另加一家人),亦解釋左埋點解冇樓梯,因張床除左訓仲要用黎食飯做功課亦要黎做家庭式手作幫補家計,兩張床一條龍咁兩家人坐晒係度整,所以唔可以有樓梯阻住,睇相同想像中已知環境真係好迫
後尾我地亦走左去睇藍屋既後面,原來另一邊都幾靚,睇到房同埋廚房既窗原來係唔同既,房既頂就有長少少既石用黎擋雨,而廚房就只係圓拱型,而廚房既牆亦有一d細洞,應該係要黎通風既
佢旁邊仲有黃屋同橙屋,黃屋都係二十年代既樓宇,1922-23年起既,亦仲有人住,仲見有少少保留既木窗框,而另一邊睇佢就完整多d,其中一度門口有好靚既鐵窗花,而一樓亦有另一個鐵窗花,不過已經用木板圍住,應該係為左保養好少少,另介紹左每層樓外牆既牆線,佢話做少彎上去既設計係為左d雨水唔好係牆身流落地,咁樣就會冇水積,佢指左隔離一座灰色既樓牆線係平既,所以都見有好多水積,原來係咁既唔同,另窗框既外貌,每層都有少少唔同,原因係維修時d師父唔識,一係拆左個框一係填平左d坑紋,聽講d坑紋都係防水積用,不過都係加下又冇咩人識整了
而佢旁邊既橙屋,只係少過50年(實際係1949年左右既樓),本來想拆不過因同藍屋橙屋好近,所以一齊保番左,橙屋只係一梯一伙,而且係針型設計,相當小巧,guide仲比左屋入面既相比我地睇,真係好細,亦有相講左咩叫樓梯房,真係物極其用
到三十年代,去左吉安街9號,佢門口亦係圓拱型,而且有石露台,都幾靚下,樓梯亦見佢係石做,屬於三級歷史建築,而佢對面既2號,係1957年既樓,樓梯風口位就係一條條既design,而地下係意大利批盪,好厚身用雲石整既既樓梯扶手,當年一個親戚都係住依種樓,好高樓底好通風
四十年代要出番去皇后大道東186-190號(即合和對面),加下已經圍左板,當時建築係有大騎樓設計,煙囪等等,而同時亦講埋當年有騎樓行業,除左仲見有人係度整鞋外,當年有人整錶,熨衫亦有人坐係度搣牙菜等等,雖然加下睇唔到樣第時又唔知整到咩鬼樣,但我搵番08年舊相,原來當年我有影到依座舊樓,當時覺得佢既窗好古舊,而背後就係廚房同浪衫既地方,當時我亦有影到
五十年代既係慶雲街17-19號,亦係已經圍左板唔知點整,睇相介紹最主要係有煙囪設計,同埋因街道窄,所以越高越會收窄,主要用黎透光用,當年既環保意識真係比依家得個口講字好得多
六十年代既係堅尼地街11號,都係一大座既舊樓但有凹陷或露台既設計亦有前後樓梯及前後門
最後係七十年代,隆安街5-6號,最特別既係紙皮石既外窗裝飾,窗仲有好多鐵框同舊或既把手,都有一段時間冇見過
當中亦有講及石水渠街既歷史同北帝廟同周圍既街,因之前既團已經聽過所以冇咩特別感覺,但發覺到一個好舊既路牌係北帝廟幅牆度,e類舊式既路牌已經非常之少,希望灣仔既舊街坊可以keep到依度唯一少少既舊區,雖然眼見已經又話起酒店又話起唔知咩咩,保育係香港黎講真係幾咁難呢,唉
最後行番去搭地鐵時經過見到一間雀檔,門口有隻粉紅色鸚鵡係度曬緊太陽,佢個樣好趣怪而且成日抬頭望天,另門口上而掛左另一隻識講野,又講hello又講好叻仔後尾仲聽見佢唱happy birthday to you發音好準.勁呀,係果度睇左陣見有人買雀,個外國人問點分男女,原來睇個鼻d色,同色既就係女,但其實又難分,我見好似隻隻都差唔多色,最後放棄了,哈
To Part.02-荔枝角醫院&青山公路日落及夜景

Photo Link <<<<<<<<<


text:
原來一直未有O係呢便介紹我婚禮最重要既一項DIY~結婚蛋糕!
呢個蛋糕唸左好耐, 最初想整一大座o個d, 不過運送麻煩, 去到又冇時間砌, 老公亦認為太花時間落令唔俾做! 於是我又唸下cupcake得唔得呢?佢睇過覺得特別d, 而且簡單d, 所以都應承, 後來我又話要整個大既o係頂層用黎切~~佢都唔係好滿意架喇(愈整愈多…)
定左呢個3層方案之後就唸cupcake同頂層蛋糕要整咩款式,
cupcake整fondant? icing? 都係buttercream方便又好味, 上面加馬卡龍應該係最後幾日至唸倒.
而頂層呢~ 開頭其實唸住可能要擺幾日打算整糖皮, 不過試食會試過效果麻麻之後都係覺得整返cream好d, 而蛋糕底亦由牛油蛋糕轉左做戚風.中間抹上2層草莓果醬, 再用忌廉裝飾, 蛋糕頂加2隻我地既主題企鵝~ 馬卡龍亦係最尾見倒吉吉地又白雪雪先放埋上去colourful一d, 開心一d ^^
外圍呢d…其實係俾我遺忘左o係雪櫃…其他蛋糕o係早一日送晒去會場, 佢地一直到第二日即係結婚當日先跟我地出發… ^^" 所以亦唔記得同佢地加馬卡龍裝飾… :p
俾個closeup大家睇睇~
我與心血合照 ^^
當日由於個蛋糕太高入唔倒盒, 所以將2個8寸蛋糕盒合併…好在無驚無險, 可惜o係出盒時俾我整花左少少…


text:
TUESDAY
JAYDEN is 26 months and 6 days old today
今朝因為3號風球 Jayden唔駛返學 Jayden人生第一次因為打風而唔駛返學 我要記住今日 19-6-2012 我有少少唔多開心 因為我好鍾意好鍾意陪佢一齊返學ga 7月中, 就放暑假啦 得返好少日子可以同Jayden一齊上堂 所以 我會非常極之珍惜返學gei日子 唔駛返學 上晝搞乜好 影相lor, 哈哈, 影左有60-80張 (我估) 平時我唔會影咁多 雖然話數碼相機d相唔曬就唔駛$$ 但, 我唔鍾意拎住部機係又影唔係又影 影之前, 我通常都會諗一諗, 嘻嘻 (懶醒) 如果唔係 我覺得影一大堆相, 唔滿意的話 又要浪費時間delete 咁不如我影之前諗一諗先影 今日下晝, K baba要返工 天氣唔多好 我同Jayden都冇出街 真係有d悶呀 近排, 有幾件小事想記低 1.   上左Yahoo Blog人氣話題的”生活點滴” 小事一件, 但我都好開心 2. 我想賣樓, 再o係沙田買 3. 近幾日, 我確係情緒化左 4. 我想嘗試用card紙整相架 5. 我想Jayden快d學琴
今朝因為3號風球
Jayden唔駛返學
Jayden人生第一次因為打風而唔駛返學
我要記住今日
19-6-2012
我有少少唔多開心
因為我好鍾意好鍾意陪佢一齊返學ga
7月中, 就放暑假啦
得返好少日子可以同Jayden一齊上堂
所以
我會非常極之珍惜返學gei日子
唔駛返學
上晝搞乜好
影相lor, 哈哈, 影左有60-80張 (我估)
平時我唔會影咁多
雖然話數碼相機d相唔曬就唔駛$$
但, 我唔鍾意拎住部機係又影唔係又影
影之前, 我通常都會諗一諗, 嘻嘻 (懶醒)
如果唔係
我覺得影一大堆相, 唔滿意的話
又要浪費時間delete
咁不如我影之前諗一諗先影
今日下晝, K baba要返工
天氣唔多好
我同Jayden都冇出街
真係有d悶呀
近排, 有幾件小事想記低
1.   上左Yahoo Blog人氣話題的”生活點滴”
小事一件, 但我都好開心
2. 我想賣樓, 再o係沙田買
3. 近幾日, 我確係情緒化左
4. 我想嘗試用card紙整相架
5. 我想Jayden快d學琴


text:
Friday, 17 January 2014
mama出trip
唯有同包包video call 啦,但佢好似好唔願意咁,究竟認唔認得電話裡面嘅mama呢?
就算夜機返,返家後再攰我都要餵包豬飲奶,見住熟睡中嘅包包,好開心,好滿足,包包真係好可愛!雖然只係無見幾日,但我覺得佢老積左,多
左頭髮呀!
雖然要出trip,但正正畀機會我休息一下!
每天餵完11點幾嗰餐先訓,半夜要成日醒睇下個仔,六點幾就畀佢整醒晒,第二朝返工,星期六日又無得訓晏啲,長期如此,都幾攰.但我知道好多媽媽仲辛苦,我又唔想包包同工人訓,頂硬上!
10 comments:
我都係幾辛苦都要自己睇番個仔瞓覺, 唔會俾佢同工人瞓, 萬人工人resign會好麻煩, 因為bb慣咗佢, 無咗佢唔得~ReplyDeleteReplies
係呀,而且主要係我唔想佢太痴姐姐,想個仔多啲依賴自己!Delete
出trip真係可以自己唞吓,不過又會好掛住個仔.ReplyDelete
加油呀..辛苦係會有回報架!
我上次又係出咗trip3日,真係超掛住妹豬,不過可以襯機休息吓都真係幾好ReplyDeleteReplies
其實三日都acceptable ,休息下都好,哈哈Delete
包包多咗好多頭髮呀~ReplyDelete
我明你心情呀, 好矛盾咁架嘛, 個仔跟自己又攰, 唔跟又掛住佢, 我都日日係咁掙扎Replies
係呀,點都想個仔痴自己多啲!Delete
我囝囝這陣子病了要吃葯水,多飲了水,晚晚半夜都去夜尿尿,攪到我地無攪好瞓+_+ReplyDeleteReplies
無覺好訓真係好辛苦!希望你仔仔快啲好呀!Delete


text:
每朝早送小慈返學, 我都要幫佢係學校個鞋架度羅鞋, 換鞋, 放鞋返去鞋架, 用酒精搓手液洗手, 戴口罩, 再揹書包同埋功課袋, good bye kiss 我先走得架, 有時仲要 kiss 完又 kiss, 攬完又攬咁, 好冤氣架麻~~
呢幾日, 小慈突然變得好獨立, 我一幫佢換好鞋, 小慈就同我講....
小慈: "媽媽你走啦! 我會自己放好對鞋, 同埋吱手, 同埋放書包入課室架勒, 我好多同學仔都返左黎, 你快 d 返工啦, bye bye 媽媽~~"
竟然推我走! 咁我梗係走啦! 其實好多家長一送小朋友入門口已經走架喇, 有 d 就算入左黎, 都係企係旁邊指揮個仔羅鞋換鞋, 只係有少部份好似我咁咩都幫個女做晒, 我一直都知呢 d 野小慈係識做, 不過佢嗲我, 我就俾佢嗲下咁, 在所不惜地 keep 住佢返學呢個好心情, 而家佢有咁既轉變真係既驚且喜呢
今晚仲好笑, 我講完故事就熄燈準備拖住小慈隻手陪訓, 小慈竟然又推我走喎...
小慈: "媽媽, 我自己訓得架勒, 你快 d 沖涼擦牙同爸爸一齊訓覺啦! 一陣間姐姐同埋弟弟都自己訓架, 不過你唔好係出面走黎走去架喇喎, 你去廚房斟茶呢會嘈醒我架! 快 d 訓啦. 早抖媽媽~~"
咩原來我地夜晚去廚房斟水會嘈醒你咩?! 我咁細聲你都聽到? 真係唔好意思呀 :p


text:
Thursday, 19 June 2014
食腳趾
21 comments:
腳趾對於佢地黎講應該真係幾好味,因為10個有10個b都鍾意食嘅,哈哈!!ReplyDeleteReplies
其實我都想試下佢隻腳趾,哈哈Delete
脚指真係好美味,家姐妹妹都食唔少呀!ReplyDeleteReplies
我都想試下佢隻腳趾,哈哈Delete
對呀,唔洗教都識,仲食得好 yummy 咁,可愛 ^^ReplyDeleteReplies
諗住佢唔識,點知9個月先黎食腳趾!Delete
我都覺得bb食腳趾好得意, 每次都忍唔住影低ReplyDelete
我都鍾意bb食腳趾!ReplyDeleteReplies
最正係佢地嘅柔軟度,勁!Delete
我O仔由5個月大起,完全是無腳不歡的!!!ReplyDeleteReplies
我諗住包包唔識食,點知9個月大先黎食!Delete
好得意呀包包,,,我好like小朋友呢d動靜~ReplyDelete
朗朗未食過腳指..我果時成日教佢食..哈哈~Replies
我無教佢架,諗住佢唔識,原來唔使教都識!Delete
睇黎真係好好味~我都想食呀!!哈哈!!!ReplyDeleteReplies
應該幾好味,食到習習聲XDDelete
哈哈, BB心目中, 腳趾真係好好味架!!ReplyDeleteReplies
應該幾好味,食到習習聲XDDelete
真係好搞笑, 好可愛哦!!!!ReplyDeleteReplies
bb總是帶給我們無限歡樂^_^Delete
好多bb都鍾意食腳趾.....原來係天生架...hahahahaReplyDelete


text:
上得好唔開心既一堂
話說第5, 6堂我都冇返, 聽AUNTIE講, 阿SIR話唔炸雞包, 改做焗…咁…同平時有咩分別呀…
炸雞包係我其中一個target黎! 就係平時o係屋企唔會整, 所以先要上堂整嘛~唔通平時開一大鑊油炸呀? 一來我本身唔識炸野, 二來未試過炸包, 居然唔教!??
上一堂問阿sir, 佢話咁多人有排炸…
大佬你堂堂晨咁早落堂, 驚炸唔晒?? 炸唔晒一人一個都好丫! 課程寫左有! 點可以話改就改~ 同auntie講話驚我地驚肥, 咁驚肥o個d咪焗囉~又可以慳d時間炸少d喇~
好喇結果黎到, 真係唔炸就唔炸, 我死lur先俾我炸一個咁大把! 好~一個就一個, 跟住一落鑊爆開左, 唔係同我講返點解爆, 一句就話都話左你架啦! 實爆喎~ 包緊o個陣又唔同我講叫我包實d, 一味同我講會爆!炸o個陣先黎馬後炮! 跟住我同auntie細細聲講話佢之前冇同我講, 只係一味話會爆, 點知佢原來聽倒, 我呢刻先知佢聽力原來一d問題都冇!
之前問左佢幾次野都唔應, 問佢炸蛋球用咩火, 問左3次都冇反應, 跟住問第二樣野又係咁, auntie大大聲佢先應! 我真心以為佢撞聾好體諒佢架, 原來唔係既…咁就唔掂啦…大佬我黎上堂為乜? 都係為左有人解答下我問題je~你估依家學師仔要自己睇自己摸呀??
我個雞包
阿sir既
講返我個包, 雖然爆左, 但我覺得好食過佢o個d喎! 炸得冇咁火農冇咁乾咁實, 可能就係因為爆左唔炸得耐, 所以火喉反而o岩o岩好~ 我話我唔後悔, o係度爆左好過o係屋企爆, 唔衰過點知咩事, 就係衰左先可以問返老師, 從錯誤中學習; 但佢話o係度爆其他同學有危險! 漏汁會彈倒人! 咁危險課程就唔好寫! 咁危險你就保證我唔爆, 而唔係o係度馬後炮, 一早知我會失敗, 又講明我要炸一個係就好睇實我提點我令我唔好出錯, 而唔係o係度講d咁既野!
至於炸蛋球, auntie仲叫阿sir唔好教…一.一因為佢唔食…好在都教左, 原來同泡芙造法大同小異, 又同沙翁唔同.食左一粒, auntie o個粒俾埋daddy仔食~
呢堂上得好唔gur! 不吐不快!
後補於20071129


text:
平時好似成日排隊既茶木,我多數唔會去排,
因為我會場weekday下午冇咁多人既時間去食.
第一次黎到茶木,馬上睇睇餐牌order先,
因為係全日既第一餐,即使已經係下午3:00 (笑).
小食我地叫左台式烤香腸,其實我好中意食台式香腸,
不過又唔係好多地方有得食,而已都比較油膩,
但茶木呢到既烤香腸不但唔覺油膩,而已皮係脆脆的,
不過入面既肥肉都唔少,放涼左會見到白色肥膏,所以要趁熱食啦.
朋友仔叫左紅燒牛肉麵,我睇個湯都算濃郁,
牛肉都好似幾軟幾林咁,麵質我就估唔到啦,朋友仔話都幾好唔差咁啦.
我自己因為太肚餓啦,所以好想食飯,叫左個酥炸豬排肉燥飯,
以為佢唔會好大份量,點知出奇地多飯多餸,豬排雖然係炸,
但粉漿唔厚又唔油,肉質好林好juicy,好味,肉燥就普通肉燥咁啦,
撈飯一流,加埋半隻糖心蛋,想唔飽都幾難,
可惜眼闊肚窄,最後都食唔哂
飲品我地點左鳳梨可爾必思,係菠蘿乳酸飲品,我覺得好甜啊,
自己加左成杯清水溝淡先得喔!下次應該叫少甜(如果有既話)
朋友叫左蜂蜜檸檬沙冰,睇賣相都唔錯,
我冇偷飲人地果杯所以唔知味道如何,但朋友話都可以咁囉.
♥ Thanks for reading ♥
Find me for more update :


text:
唔使成日嚟...因為無乜嘢睇~ 但係你地嘅回應就多多唔區(記得留低大名)... 歡迎歡迎... Welcome to my Blog, the contents are mostly in Chinese, more English will be coming or alternatively, learn Chinese~
2007年6月30日星期六
Google Map
無睇過 Google Map 個 official site 一段時間,原來佢已經有中文,重可以計算行車路線.呢樣嘢都幾有用,可以用黎做一啲指示!下面條 route 就係用起點同目的地 set 出黎嘅效果,條 link...
得閒再詳研究吓先~
胡車隊
果然不出所料,車隊一如上次運送熊貓咁,經灣仔海旁再經隧道口上堅拿道天橋!係喎,佢今日會去海洋公園喎!行番熊貓條路睇熊貓,完全理解~
明報即時新聞
2007年6月25日星期一
遊行,封路?!
尋日又再遇到封路,响太和路汀角路交界!成個十字路口封曬,全部車都唔行得.如果唔係有三幾架鐵馬响度,我都會有火,因為我嘅目的地就係响前面唔夠100公尺,而我重係响燈口前嘅第三架,如果之前比多少少油都可能避過到一劫!
就响呢個位置停咗十多分鐘後,就開始聽到打鑼打鼓聲!噢!原來係有遊行!唔好搞錯,唔係遊行抗議,係有舞龍舞獅嗰啲,後面重見到有陸上扒龍舟,相信係同端午有關嘅慶典!佢條龍重好鬼長,我諗超過三十公尺,咁長嘅龍我都只係响電視見過,今次就親身經歷!雖然塞咗前後差不多半個鐘,都終算叫做有啲娛樂啦~
2007年6月18日星期一
父親節‧車
不過今年就响呢個父親節收到第一份父親節禮物,係上星期阿仔响學校做嘅勞作~
都唔記得上兩年有乜嘢搞過,但今年一早就返咗公司做嘢.到下午就同佩儀去咗一個我自己預備嘅節目,就係參加一個由萬事得搞嘅 Mazda8 車主聚會.佢個 invitation 話係講解部車嘅結構,保養,重有車底介紹,個內容咁吸引緊係去啦!個聚會又確實唔錯,交流咗唔少嘢!之後唔知會唔會重有呢?!個聚會重有抽獎,得頭,二,三獎,我呢,就係咁好彩,抽中三獎,係一對 Mazda Crystal Glass,都好,當係第二份父親節禮物啦!頭獎就無乜興趣,係部 iPod Nano,如果係汽車音響就正啦~
不過真係估唔到响呢個聚會相認咗一個泊响同一層停車場嘅 Mazda8 車主 Martin,我泊响最前,佢就泊响最後!佢架車買早我一個月,我訂咗車之後先發現有呢部車泊同一個停車場,重係我鍾意嘅黑色添.佢話佢買嗰時同埋其他同事一次過出咗三部,犀利!重有,個二獎,五舊水 Caltex 油券就係比佢抽中咗呀!咁鬼好彩!
尋日大會都有影相,但都唔知有無得睇番,佢地個網頁又完全無呢啲嘢,搵到再補 post 啦!
2007年6月11日星期一
Mousse
一直都有用 mousse,而近幾年所用嘅呢隻 mousse 係來自澳洲,經 Keith 走水貨返黎!
揀中呢一隻係因為二仟年去 Sydney 世界賽時無得用,就响當地 supermarker 入咗幾支唔同牌子黎用,點知發覺呢隻 Wella 好正,又唔黐笠又平!返到香港之後居然揾唔倒有得賣,咁零一年再去澳洲 Darwin 時就諗住入番啲,但點知走勻成個 Darwin 都唔係幾搵到,總共都係得嗰三幾支咁多,可能嗰度太僻,無入貨,話唔埋嗰次已經一次過比我買曬.
之後知道 Keith 久不久會去澳洲走轉去 mark 住依家個老婆,我當然搭佢順道幫我睇睇重有無啲剩餘物資!點知佢幫我大量入貨,成打咁拎返黎,就係咁我一直有得用,直到早兩日,終於全部用罄!
依家煩啦,Keith 已經搞掂咗個老婆,唔使再去澳洲,唔知重有無人會經常會去澳洲 mark 女友呀咁 (如果唔係邊有時間幫我去搵呀),如果有就順道幫我入啲貨啦!唔該!


text:
2016年5月23日星期一
Pasta Omelette
點解叫佢小女孩,唔係叫佢小公主呢?因為佢話,佢唔係公主,只係普通小女孩.
我們這裡唔流行baby sitting,即使有,都貴到飛起,我有個美國朋友,經常抱怨唔方便.
囡囡開始長大,爸爸想佢學習獨立同其他人相處,同時媽媽又要學下放手,所以大約一年半前,久不久會帶佢嚟,今次係第一次放低佢全日响我哋屋企.
不過呢,佢哋無端端話想食埋晚餐先返嚟,所以我要準備嘢俾小女孩食.
小女孩出名唔鍾意食嘢,我是是但但整咗番茄雜菜pasta,同炸魚手指俾佢.
食剩咗啲啲pasta,我唔鍾意食隔夜餸,所以會將佢改裝,成為一人午餐.
呢個pasta嘅份量,再加入兩隻蛋嘅蛋液,少少鹽,少少黑椒粉,少少tabasco,拌勻,讓每一條pasta都沾到蛋液.
其實你都可以加啲火腿,芝士,吞拿魚嗰啲落去,不過我今日諗住食素,就咁算啦.
易潔鑊內加入少少油,用中火,平均加入pasta.
加蓋,用中小火煎約15分鐘.
呢個時候,我可以走出去小菜園搵配菜...
15分鐘後,檢查中間蛋液是否已經凝結,夠實淨,就可以反轉煎另一面.
我呢個係番茄pasta,顏色會深少少,如果你用香草pasta,芝士pasta整,顏色會淺啲嘅.
另一面,唔駛加蓋,煎多幾分鐘就得.
加啲沙律醬,香草同沙律菜,便是我的一人午餐.
呢個方法適合任何形式嘅pasta剩菜,尤其係得返少少,好過倒咗佢,浪費咗...
21 則留言:
Good idea喎.回覆刪除回覆
好過嘥咗啦,又慳錢刪除
好煮意, 我家常淨番D意粉.回覆刪除回覆
我屋企都係咁,而且隔夜意粉無隔夜飯咁易處理刪除
估唔到德國唔興 baby sitting, 會唔會有人係屋企幫人睇細路?回覆刪除回覆
Regular basis嗰啲有,但係只係突然有需要果啲,就好少,通常係搵鄰居同親戚朋友幫手刪除
呢個 pasta pancake 好靚, good idea,正!回覆刪除回覆
係啦,有時得返少少,都唔知點處理好刪除
冇想過會有咁嘅奄列?回覆刪除
小女孩在你家時會有咩搞作,同狗哥和貓貓佢地玩?定係睇電視打機?回覆刪除
意粉變pizza,又幾得意喎一煮兩食^^回覆
我哋通常會同佢講故事,睇睇圖畫書,响小菜園摘花玩吹番梘泡,屋企附近有幾個大型兒童遊樂場,會同佢去玩咁囉刪除
咁都唸到, 勁!以後食剩D意粉多個煮法, 唔洗次次都剩係翻叮!回覆刪除回覆
我覺得意粉有啲難搞,翻叮又有啲乾,翻煮有時又會淋pat pat刪除
真係好煮意,今晚讓我用食剩嘅penne 試下先 ^^, thanks dear!回覆刪除回覆
試下無妨,真係好過晒咗啲食物刪除
好煮意,我都想食回覆刪除


text:
(圖一)
今日阿B起左身出到廳唔多願郁,到我開奶比阿B食時,發現阿B個頭多左撻好似胎記既野(圖一:粉紅色圈),娣婦話尋晚阿B係阿公張床跌左落黎,仲好大聲添.
中場休息我見佢都係冇乜反應就開電視比佢睇,開頭都係冇反應,但一播Pingu就即刻有反應,又起身行去電視前,囡枕頭,跳舞‧‧‧.
尋日阿B已是〝16月〞大,四大長老成日都話阿B咁大都唔講野又唔叫人~怕他是啞的,成日都話要同佢去睇醫生睇下要唔要剪利筋.今日阿B食午飯前吃了半碗粥,但係我地食午飯時又要食,吃了2湯匙後就唔張開口,阿婆就話阿B飽喇!但我都比多一匙羹佢吃睇下係咪真係唔食,點知我聽到阿B講〝飽飽〞,跟住阿B想要水樽蓋,阿B都未〝依依~哦哦〞阿婆已經比左佢,試問咁樣駛乜學講野呢?阿B名符其實〝飯來張口,衣來張手〞,你話點教,同佢地講過好多次,我真辦法,唔好再話阿B唔識講野喇!你明點解喇!
近排阿B唔知點解到晏晝才睡,今日又下午2點幾才睡,但只是睡了一個鐘到,唔知係鄰居唱歌大聲定佢自己肚餓,睡醒就喊到唔收聲,我抱左好耐都唔得,最後將他的頭貼在我的頸上才安定下來,但我放他落地又喊,唯有再抱起他.跟住我叫阿婆幫我抱住,然後去開奶給他,他一口氣吃剩約2安奶,平時是吃剩4安的.跟住阿B走去同阿公玩,他以為阿公追佢,立即轉身走,就係咁〝扇〞腳撞落去張餐櫈到又瘀多一撻(圖一:藍色圈),當然有喊,但我出絕招~野食,立即收聲.但係佢都唔知驚,之後仲踩上個古到,踩難左.
今晚老公與肥仔都夜收工,所以約埋娣婦收工一齊去買野食,買完野食我地與阿B去坐車車&彈波波,娣婦話下次要錄低阿B行路的片段,因為大D行得穩就唔會再見到頭先既情況,頭先佢行到好似跑咁就跌就跌,個姿勢仲要好攪笑~一隻手前一隻手後,好似騎師打馬鞭咁,又似卡通片人物跑既動作.


text:
咩啫,人紅咗係咁㗎(設計對白)
媽咪姐
王祖藍恃紅生驕 《老表 2》台前幕後唔多 like
媽咪姐呢排雖然忙住去佔領區撐學生,但都有 keep住八㗎!好似近排傳出喺《老表,你好 hea!》身兼編劇,演員嘅王祖藍,成日喺片場改對白,搞到「好好先生」郭晉安都有火,忍唔住喺片場當眾寸佢.查實呢,事情又點止咁簡單!
有幕後人同媽咪姐講,祖藍可能見《老表,你好嘢!》收得,呢兩年返大陸密密做扮嘢節目又搵埋唔少人仔,個人都囂咗.呢次拍《老表,你好 hea!》,佢樣樣都要揸 fit,除咗鍾意臨時改對白,仲猛同自己相熟嘅傳媒透露劇情,搞到監製都有微言,怕觀眾知道劇情後無驚喜嘛!不過大台無人,祖藍依家紅咗,大家咪惟有啞忍囉.你以為祖藍同記者透露咁多劇情係緊張套劇?其實身為主角兼編劇嘅佢,竟然一直缺席宣傳活動,得郭晉安,萬綺雯同張繼聰等撐住,大家梗係唔 like好嘞,等到王大忙人終於應承出席周四( 30日)嘅宣傳活動,大家度好搞扮鬼扮馬派對,諗住食正萬聖節襯番《老表》系列嘅扮嘢本色.
點知王祖藍一聽到 idea,就話佢係基督徒,唔可以慶祝萬聖節喎.就算宣傳人員話只係當開 party,佢都企硬唔做.咁你係主角大晒嘅,咪惟有唔用呢個 idea囉!萬綺雯,羅蘭姐同阿 Bob等成班演員本來好開心諗好扮相,依家不知幾咁失望.
媽咪姐想講,成日扮鬼扮馬嘅羅蘭姐都係天主教徒.信仰係要尊重嘅,但做人最緊要係問心無愧,與人為善啫.


text:
叮叮叮!「係!主人! 」手搖鈴一響,女僕便會輕快的走過來,問主人有什麼需要.
雖然我唔係日本文化迷,但我覺得女僕Café都幾特別,因為客人同待應可以有很多的互動,十分有趣.即使同茶餐廳阿叔阿姐都有寒暄幾句,但同女僕呢種玩味好唔同.
呢間萌.女僕café位於旺角豉油街24-26號福泰大廈5樓B室,呢度既裝潢比人一種可愛同溫暖的感覺,提供漫畫等遊戲,有電視機播住日本動漫.整間餐廳都係充滿左男人,彌漫住一隻毒氣……而呢度既女僕打扮都幾可愛,著黑白色為主既女僕衫同兔耳頭飾,濃妝MK樣,服務態度良好,唔似平時d人話女僕只係叫聲主人就唔理佢.
呢度既女僕會根據你地係一班男人或一班女人定一對情侶,都有唔同既玩法,當然同男人就會玩得放d,見過有個女僕懲罰個男人跳舞,如果係一班女人,女僕就會同你地傾計,講下女仔野,而情侶都會玩,但因為始終有d尷尬而唔會玩得太開心,而小編今次係同男朋友去的,所以我都係建議一大班男人或女人上去,同女僕玩既氣氛會好過情侶.
呢間Café都有好多家規要遵守,例如唔可以偷影女僕.
呢度最出名係蛋包飯,小編就叫左蘑菇肉腸蛋包飯,我男朋友就叫左鰻魚蛋包飯.
蘑菇肉腸蛋包飯泥到之後,女僕就問我地要唔要畫d咩上去(當時我o左,諗左陣就畫貓貓 )女僕都畫得好有心機.先講蘑菇肉腸蛋包飯,佢裹面唔係白飯,而係有磨菇同蕃茄先炒香d飯,令到裹面唔會太dry,亦食到一粒粒蘑菇同肉腸,味道尚好,不過佢d肉腸係廚師腸﹐令到個蛋包飯有d失色.
鰻魚蛋包飯就好食好多了(畫左熊貓仔但唔似)鰻魚汁非常之香,都有唔少鰻魚肉,算係幾足料.其實佢既炒飯係炒得唔錯的.
係食之前,女僕就同我地玩包前揼,點知我同我男朋友都輸左,就罰佢用bb餐具好優雅地食飯XD
最後就叫左個花茶飲,飲完令人幾舒服,幾解渴和提神,心型杯幾適合情侶,而且有一種莫名既女僕少女香味~
其實泥得呢度既,野食都唔係重點,都係睇女僕,同女僕玩為主既~
評分 (每項滿分為5粒星):
玩味:★★★★★
好味:★★★
餐廳環境:★★★★


text:
2015年2月16日 星期一
燒腩仔揮春
一年一度燒腩仔揮春又來啦,上年pat pat痕試整之後,燒腩仔婆婆同嫲嫲都勁like,就連燒腩仔姨媽都真係將D揮春貼足一年,咁今年基本上都無藉口唔整啦﹗
今年已經特登提早同燒腩仔剪定頭髮,亦學咗簡單執相可以唔理佢額頭道血痕,但拖吓拖吓都係拖到2月頭先得閒影相,最終等埋佢另一個partner表妹D相,搞到上星期通咗一晚頂先整完total 15張揮春﹗
一心以為今年燒腩仔識聽又識講,影相呢part會smooth D啦,點知...一切都只係艾菲太天真嘅諗法,實情係呢個小毛豆超唔合作,一係唔畀表情叫極唔笑或者唔望鏡頭,一係勁hyper不停跳不停搖,一係就做恭喜動作做到手抽筋咁,再唔係就搵D道具遮住自己個樣,點講點氹都唔太work,出動埋巧虎都不為所動,就連喺側邊幫手嘅米高都就來頂唔住想發火,最後艾菲只係每款相影到一張稍為滿意嘅就收工啦.
之後就來到執相砌稿嘅一part,吸收咗上年嘅經驗之後,今年明顯係快咗好多(上年要整幾晚先掂,今年一晚搞掂晒),但要一口氣砌十五張揮春都唔係小數目,砌到中段艾菲已經開始無乜idea,所以個別某D揮春,其實同上年嘅大同小異,就好似個福字都只係換咗張新相同搵咗個新嘅福字就算.
雖然搞到要通頂整確係好攰(真係年紀大啦...通完頂簡直想死...好彩之後一日米高放下午可以畀我叉返電),但睇見製成品又好開心喎,今年仲特別為表妹設計咗一set五張畀姨媽通屋貼,而艾菲就最鐘意家肥屋潤呢張,表妹仔真係將個肥字演繹得好好呀,kakaka...
設計好D揮春跟住就要做埋後期工作,一如往年嘅做法,艾菲都係叫米高幫手返公司用color printer印出來,再返來逐張貼透明PVC膠(文具鋪叫牆貼)同cut靚佢,艾菲今年一共要整45張,用咗12呎嘅PVC膠,成本大概係$50左右,肯定比用相紙低,不過就要通多一晚頂先搞得掂,但總算喺上星期五返娘家食團年飯前完成晒,來緊幾日可以安心忙其他過年嘅嘢啦﹗
訂閱: 張貼留言 (Atom)


text:
呢本書係書展期間喺大陸出版社booth度買,老老實實我呢兩,三年真係幾乎完全無睇字書,睇嘅都係圖文書,而且好多都係大陸版,因為平啲.不過我都有買港版,不過都係因為大陸未出或者無那本書.其實依家我買嘅多數都係大陸嘅日文譯本圖文書,另外就有買香港本地圖文書與本地流行作家嘅散文集.
講番本書,買咗真係無時間睇.咁啱今日放假就一氣呵成睇晒.本書講個作者為頭家點慳家,睇完真係覺得自己雖然有時都幾慳但真係唔夠佢慳,本書原名係叫《150萬年收入家庭的生活》150萬yen嘅年薪即係港紙 10萬,喺日本紙水咁高,一家三口年食 10 萬真係好得人驚,而且日本人咁要面,你一家人年薪十萬仲要話俾人知,又會唔怕無面,都幾「另類」……亦可想而知日本依家幾經濟不景.
睇完本書我覺得自己都唔算好慳,唔算好窮,除此以外,作者從「慳得一蚊得一蚊」中得到嘅快樂又真係好有感染力,令到人睇到本書之後會覺得,其實窮都可以自找樂子,非常正能量!書入面最感動就係佢講自己成日參加抽獎,有一次抽到隻長腳蟹,咁佢同老公好開心咁分兩餐食咗,食完啲殼仲留番來加蟹柳煲粥俾阿囡食(佢話阿囡太細(應該未夠一歲)唔食得蟹,所以唔俾佢食蟹肉……),最後佢補多一句話「希望阿囡大個之後,有能力自己買蟹食.」真係睇到眼濕濕.
另外書嘅其中一個單元係講作者好鍾意去旅行,去過歐洲亞洲好多地方,阿囡出世之後仲一家三口去 Paris,洗咗 40 萬yen,即係全年家庭收入嘅三分一!真係好捨得!仲話要趁阿囡兩歲要俾機票錢之前去多啲旅行,雖然窮都咁有 passion 放眼世界,我真係要俾個服字!
作為一本正能量嘅消閒書,呢本書真係幾好睇.不過書入面有啲位我有懷疑佢譯得唔係幾好,例如作者買二手衫,一件「十蚊日幣」,一對BB鞋仔「五十蚊日幣」,我懷疑其實係佢本書翻譯時搵咗一堆人一齊譯,銀碼上有些譯者係跟番日幣有些係人民幣,形成一片混亂,校對的編輯未盡其責將之修改.我相信如果佢買件衫真係10蚊日幣(約人民幣五毛)咁不如唔好收攞.


text:
人生第一次出外公幹,就係去祖國既首都北京.舊年呢個Job係另一個男同事負責,佢走左就到我做啦!事緣佢舊年訂左間兜踎既酒店,令到老闆唔多滿意,所以今年佢親自操刀訂酒店機票.
原本諗住做老闆秘書順理成章會約係機場等,點知前幾日佢竟然話我知自己會提早一日出發.我同啲朋友講返,佢地都覺得老闆如果唔係有公事要早出發,就一定係有”景轟”喇!咁又係喎,不過就算有目的,有組織我都會當冇事發生架喇!
不過最騎呢唔係呢樣,反而係佢會住另一間酒店,仲要係千八蚊一晚既超豪酒店,只係隔兩條街,好近咁話.咁換句話即係得我一個住係果間三星酒店,咁到時有咩事真係叫天不應,叫地不聞喇!好在間酒店位處王府井市區,咁都冇咁驚!但酒店樓下有舞廳,應該會比較雜,都係自求多福好!
另外機票果度又係,一路話我知係國泰,點知睇真啲係CA,即係好有機會誤點既中國國際航空,仲要係正價飛成三千幾蚊.睇返機型,係3+3細機,前後得兩個厠所果隻,oh no啦,點解唔用呢個價訂港龍呢,真係令人費解,定係佢一直都俾人呃左唔知呢?好在佢同我一齊回程,以佢咁懂得享受人生應該唔會屈就搭國航卦.
總之今次出發前都咁騎呢,去到都唔知會發生咩事,真係好刺激哩!
我會住呢間叫”台灣飯店”既三星酒店,外觀尚可.老闆仲話今次大陸同學+我地+呢間酒店就可以叫"中,港,台"三通喇,真係超正既gag!


text:
22/03/2010
今日嘅抽血報告終於全線合格,白血球指數重升到5.9添啊!所以順利批准聽日11:30打第五針啦!
今日哩個醫生係咁多個見過最正常嘅一個啊!一個有肚腩少少光頭嘅中年醫生,有問必答而且答案清澈,佢重好細心睇晒我嘅case之後話如果我打完晒六針先去排期做電療的話要等六至七個星期先可以開始做,所以佢就幫我寫紙叫我今日就攞去排定先,咁就可以慳返啲時間,到時一完晒化療,就可以好快咁開始做電療嘞!佢真係諗得週到啊!
由於今日公司有啲要事做,所以朝早抽完血就返咗上公司一轉,見返多月冇見嘅同事,大家嚟個擁抱,佢哋送上一連串嘅祝福,慰問,真係令我好開心同窩心啊!重有位靚太同事專登留起啲利是比我啊!繼上次喺街遇到老闆比利是,今日又有利是逗,真係利利是是,唔通今日咁順利就係袋住四封利是??!!哈...哈!咁我下次覆診打最後一針時我都袋晒哩四封利是去先得啊!
23/03/2010
今日順利完成咗第五針啦!即係重有一針咋!真係想快啲可以打埋佢啊!
今日哩姑娘手勢嘛嘛!竟然搵條最幼嘅血管插落去,唉!緊係唔得啦!痛餐死咪又係拮返上次個位.
哩啲自費嘅貴藥水係透明啊!唔係之前咁粉紅色,感覺上好似冇咁嘔心啊!
哩份係我每次抽血嘅指數,不過有啲都唔知係咩,醫生好少會每一項同我講,我淨係知 BW=體重 WBC=白血球 ANC=肝酵素.
完成咗吊針就打多枝鹽水針就大功告成,可以返得屋企開始做一條死魚嘞!


text:
今日Yuki 比左D怕羞草種子我 & Peggy,因為我公司有花盆及泥,所以起公司種埋佢,起大家一齊玩緊的時候,Yuki 無端話佢買左一盤現成的怕羞草比Pinky,我問佢幾錢一盤,佢話一盤$5共有5株.我同佢講買現成的盤栽好多蟲家喎,佢又唔信我仲猛話無蟲,咁佢話無咪算囉,於是佢拎左盤怕羞草比我睇,佢話個盤底好污jo抹極都唔乾淨,於是我幫佢用我個水樽沖下佢,點知一沖就有條蜈蚣走出嚟
(其實我都唔知佢係蟲定係蜈蚣),大家見到佢都好驚,但係扮大膽的我當然係好冷靜咁叫拎相機影低佢啦!
有條蜈蚣咁得人驚,當然吸引左好多同事起度睇啦!我叫埋Almond 嚟睇,佢竟然唔驚仲話幫我地整走佢.我見Almond 都唔驚,我就緊係扮大膽,影完相之後我用牙簽將條蟲整左落去d 水到
,我自己都覺得自己好大膽呀--->勁呀!!!
當Yuki 見到真係有蟲嚇死佢
,佢仲同我講見完條蟲搞到佢對手痕到上手臂,到放工我地又拎盤怕羞草出來玩,又比我見到一條蟲喎,Yuki 叫我整走佢,佢話我頭先都唔驚快d 幫佢整走去喎,我當然係採取佢唔搞我我唔搞佢啦,話咁快條蟲就走返左入d泥土度lu...
當我再問Yuki咁d蟲點呀?Yuki 話我唔幫佢整走佢唯有繼續養住佢喎!!!
究竟佢係蜈蚣定係一條蟲呢?


text:
琴晚去試左元朗近期比較HIT既上海菜館,好多人讚好食所以吸引到我同媽咪及西裝友去試菜!
值得一讚係雲吞雞,湯煲到奶白色,飲落濃淡適中,唔肥膩,冇落師傅,飲完唔會口渴,凍左飲唔會膩,略嫌半隻雞未煲到筷子一夾,就骨肉分離既效果,但係如果可以再煲多半鐘既時間就好完美啦!仲有一個值得一讚既係上海粗炒,用帶勁既麵條炒成並非一般用烏冬面,做到上海菜濃油赤醬既特點,食曬之後碟底亦都唔會有多餘既油留係碟上!炒野功夫出色!
第一個上檯既餸係冷盤金錢𦟌,調味有失誤,冇落到畫龍點睛既酒,令碟金錢𦟌失色不少,大扣分!
第二碟令我好失望既菜式係蜜汁火腿,其實我好大原因係衝住呢個菜式而黎,睇相十分吸引,但佢個蜜汁味道實在教得霸道,色水太離譜,其實唔洗整色整水咁多,過曬火位,佢有落桂花糖吊味,但太少,唔留意佢係蜜汁上落既幾粒桂花,食落真係唔覺得佢有落,其實簡簡單單用桂花糖加水開稀加埋火腿同蓮子煮熱至杰身,就會齒頰留香,亦唔會搶咗火腿既鹹香,蓮子亦會變得香甜粉糯!
小籠包就不過不失,夾起小籠包既頂係做到蕩千秋嘅效果,湯汁都十分充足,但一定襯熱食!
最後既炸銀絲卷,我覺得可能係宜家啲人唔知咩係銀絲卷啦,正常情況下我應該唔會叫,但因為西裝友想食,一上檯我一睇已經唔想食,因為銀絲卷裡面有清晰既一條條!飯後甜點既高力豆沙,一定唔係我食過最好食,豆沙餡太少冇粒粒紅豆亦冇陳皮香味,蛋白亦打得唔夠空氣,引致炸出黎唔鬆軟!
京滬村
元朗鳳攸南街9號好順利大廈1座1樓2號舖


text:
中環在線:軒尼詩道分行快關門
恒生客周圍撲保險箱
■3年未夠,恒生提供保險箱服務的分行又再有變動.
最近跟闊太M傾偈,佢話最近煩緊四周圍搵保管箱,記得佢2012年底先至由恒生銀行(011)中環分行搬去恒生灣仔軒尼詩道200號分行,3年未夠,因乜事又要搵保險箱,莫非佢呢幾年買落好多樓,
好多股票,所以要搵多個箱先至夠擺屋契與股票?佢即刻耍手擰頭,話係恒生打算閂分行,要佢再搵箱搬呀!
同區分行推保險箱服務
老實講,華華做女嗰陣都唔知保管箱有幾咁重要,後來有幾件龍鳳𠼦,加埋乜乜物物證書,走去搵保管箱時,先知銀行保管箱供不應求,尤其可以平放證書size嘅大箱,要排隊先至有.
喺銀行角度,每個箱一年租金平均千多元,又要地方,又要安排保安,可謂一門雞肋生意,唔願做都係正常嘅.
2012年恒生位於中環中建大廈嘅分行搬過去陸佑行,陸佑行冇保管箱服務.闊太M當年搵咗一輪,先至喺恒生軒尼詩道分行搵到個大箱,點知最近收到分行職員通知,話呢間分行打算關門大吉,叫佢再去搵箱,佢簡直覺得晴天霹靂.
恒生公關承認,佢哋計劃今年第四季調整灣仔區嘅分行服務,好消息係將會擴充莊士敦道分行(前龍門酒樓位置),增設保管箱服務,客戶到時可以登記,銀行再作安排.至於闊太M係咪可以冇縫交接咁,由軒尼詩道分行,轉用莊士敦道分行嘅保管箱呢?公關暫時就畀唔到答案嘞.
軒尼詩道分行又點處理呢?公關話佢哋仲諗緊.據聞恒生有一半分行屬自置物業;今年初佢哋就將一個旺角分行地舖租畀周大福(1929),為股東爭取較大回報.
李華華
mailto:LiWaWa@AppleDaily.com
李華華
LiWaWa@AppleDaily.com
中環在線 - 李華華 舊文


text:
( 8-jan-2011 sat )
呢朝超餓呀 所以食個通粉再加杯熱檸茶 超滿足呀 ~
番到菇場好忙呀 差唔多放工先做完 好充實呀 ~
里奧大人呢日要番工 所以尋晚約好今日 lunch 去飲茶 我要買洗衣球 里奧大人就去攞位先 我差唔多 1 點 35分先去到酒樓 今次有策略咁叫點心 叫咗兩樣飽飽地肚嘅點心食住先 之後再等到 2 點鐘下午茶時間就叫 d 大點嘅點心 因為下午茶時間嘅大中小點都係 $9.8 咋 所以叫大點就抵 d 喇 ~
蔥花炸兩 - 里奧大人餓呀 所以叫咗碟飽飽地肚嘅炸兩食住先囉 都 ok 好食
蒸蘿蔔糕 - 好耐無食 覺得都幾好味
榨菜牛肉腸 - 第一次食 d 榨菜幾爽口 唔錯
鹹水角 - 新鮮滾熱辣 正呀鴛鴦臘腸卷 - d 潤腸好肥呀 唔掂 同埋里奧大人唔食呀 我一個人食哂 飽到反眼
古法馬拉糕 - 我太飽 所以食唔落 不過里奧大人話唔好食 好硬架
一口椒鹽茄子 - 又話一口 但粒粒大到呢 我最唔鍾意就係咁 唔用心去整 最後都食剩一半 實在太飽喇 冰鎮鵝掌翼 - 我為咗呢碟先黎飲茶架咋 超好味 每食一啖都點一下酸醋 當堂無咁滯呀 不過好多翼尖囉 有 d 搵笨 下次唔食 lu
食到好飽好飽好飽呀 本來我想抖多日唔煮飯 但真係好飽 所以都係行去街市買餸當做下運動 真係唔郁唔掂呀 ~
是日懶餐 - 黑椒扎肉銀絲米粉 + 唐生菜 + 蕃茄仔魚湯
黑椒扎肉銀絲米粉 - 懶呀 同埋好飽 食唔落飯 所以煮米粉 ~
唐生菜 - 懶呀 炒都唔炒 lu 加片薑就咁灼熟就算喇 ~
蕃茄薯仔魚湯 - 好想飲呢個湯 雖然今次買咗 3 個大蕃茄 但唔係咁甜囉 又可能我加多咗水都未定呀 ~


text:
今朝一早就去牛頭角果間大榮華圍村菜飲茶,9個人,叫咗兩籠蝦餃,兩碟鳳爪,叉燒腸,蝦腸,三碗白果粥,蜆芥鯪魚球,芋角,腐乳生菜,兩個雞球大包,叉燒包,潮州粉果,蓮蓉包,上湯魚滑鮮竹卷等等.可能姑姐遇到個學生家長係度做,所以免茶芥掛,埋單只係$173咋!仲有好多懷舊點心冇叫到添.
同大家分手後,打算係附近商場逛逛.先去牛頭角下村走走,食咗一串墨魚,買咗兩張揮春.爸爸話要去淘大商場二期地下果間Buddha Hut睇下,原來佢早有預謀既,佢一早就想試下間野.好啦,又係度食午餐.
呢間係話明冇蛋同奶成份既素食快餐,地方乾淨企理,收銀果位哥哥仔尤其友善,所以第一印象十分好.
食物當然要自取,我叫咗香菜炒飯加老火湯($26+$4熱飲轉湯要加錢),爸爸要叉燒飯加奶茶($28).老火湯足味兼熱辣辣,紅米飯口感適中又係出晒煙既,咁既溫度就俾人好大信心啦.再睇下飯邊同叉燒下的配菜,份量相當多,所以我地好乖,全部食晒.通常係外面食飯,我地係會盡量唔食淨野既.如果真係預咗有野食淨,我地都會盡量帶備食物盒去打包既.
如果你見到個師奶,食食下野,係手袋度搵個食物袋出黎包起d野走,可能就係我啦!
走果陣見到門口個雪櫃有好多蛋糕,亦都係冇用奶同蛋做既:


text:
香港人好崇尚利益同現實, 唔重視理念同夢想, 我覺得係香港今日沉淪既原罪之一.大家唔敢去用腦幻想一個你想要既世界,只係想遵守叢林法則,贏開既認為輸既人係抵死,輸既人就認命永遠唔覺得自己能夠或者需要成為上位甚至統治者,最後就會發現自己冇改變社會既動力,甚至連改善生活都唔想,每日三餐溫飽就覺得可以,係屋企安安樂樂禁享受小確幸就可以,世界既事太多太大唔想去理,唔到自己理.
但偏偏又會對生活瑣碎事不滿,抱怨,將平日生活同工作既壓力發洩係其他人身上,講住點解茶記食個茶餐都3,40蚊,點解屋村冇哂文具鋪,點解周街都係金鋪其他小鋪死晒,點解火車成日停駛慢駛班次唔準時又逼人,點解周街都有行李喼碌黎碌去同周街都有人係度痾屎,佢地唔想去尋根究柢,佢地唔想去發現呢啲野同一個個社會建設出黎既制度,政策,設定,陰謀等等有任何關係,因為好複雜,因為好難明,因為諗嘢好攰.
當好難明好複雜諗嘢好攰,就會冇建設社會念頭,就會覺得其實其他人都會咁諗,其他人都會唔想去改變社會,其他人都係同我一樣依啲野唔關我事…一個個藉口就去俾自己逃避同忽視依個社會發生緊嘅事, 然後同時間就將責任俾左佢地心目中應該負責任既人「官員」身上,「總之佢地會搞掂香港既問題ga la」, 「總之佢地會做好ga la亅,「啲官點做我哋啲平民百姓點會知禁多」.跟住會變成點?咪就係點解有咁多無知嘅百姓仲會去投建制,甚至仲會唔理任何嘅選舉,甚至或者會話全部從政者都係政棍,搞亂秩序,令政府做唔到嘢.但永遠都唔想亦都唔覺得責任就係自己,每一個人身上.
係的,依個社會,你都有份,你每一個選擇,每一個行動,每一個表態,每一個支持同反對,都係建設緊呢個社會,塑造緊社會既形狀.記唔記得以前既冰筒籌款?當初咪就係有一個人有個理念,希望其他人感受一下漸凍症病人既處景,就淋起冰筒上黎,然後大家覺得有趣就跟住做,跟住捐錢,最後全世界都一齊做,一齊捐錢.今日漸凍症既研究得以進行就係因為一個人開始做,然後大家都開始做,一齊成就出黎的.
唔好再覺得自己冇用,唔好再覺得自己唔可以改變社會,你嘅願景, 你嘅信念, 你心目中嘅世界, 係需要行動去建構出嚟.如果你只係係度抱怨,而唔去做任何野,唔去付出任何嘢,你唔會得到任何好處,而壞處就會處處臨身.因為你唔做野,啲想成就自己貪婪腐敗願望嘅人就會去做一切既野去損人利己,而依一個就係點解你今日仍然會對生活同工作抱怨既根本問題所在,而依一個就係一大群冇自己信念而單單只有現實同利益既人所造出黎既世界.
人同動物唔同嘅係,人有想像力,人有夢想,而上天令你有思考,有夢想,而且送對手俾你,就係為左俾你有能力建設一個更好既世界.如果你單單因為小確幸而滿足,不理世界既面容扭曲,最後你都係要承受自己所造成既惡果.
我好希望大家唔好覺得政治好煩,選舉好煩,趁選前依一日(編按:今日),留意下新聞,睇下論壇,思考下自己既信念係咩野,思考下自己想生活係一個點樣既香港裡面,用你既意志選一個你心水既人,最後用你實質既行動,表達你嘅意志,建構你嘅願景,唔好再將責任假手於人,然後再委過於人.


text:
7吋的距離
昨天連續上左兩個堂,1個鐘Kick-boxing 再加1個鐘Pilates,出左一身汗.運動果然係可以令人身心舒暢,雖然會覺得疲累,但係汗水好似可以洗滌身心,疲累過後反而可以令人舒一口氣.
課堂之後,豬頭人黎接我,有種返番以前既感覺,好似以前佢黎接我放學甘,唔同既就係我以家無著校服囉.
跟住我地去左食晚飯,佢的心情似乎麻麻.其實我應該一早都知…如果無事都唔會特登走黎啦!其實有時我自己都覺得好奇怪,5呎3吋既我的忍耐力似乎比佢依隻5呎10吋的大牛龜還要大…有時候安慰佢,連我自己都覺得好笑,好似細路仔扮大人講道理甘,有陣時我都唔知自己講既野啱唔啱,可能對佢根本就無幫助…又或者根本唔係佢想要既野.但係我講既全部都係真心話,亦都努力嘗試站係佢既角度黎諗.但係好多時能夠確切的去感覺的都係自己,一件事情的好壞未必係一時三刻可以知道.我明白佢以家面對既唔單止係自己,係佢面前仲有好多人同事.但係我真係好有信心佢有能力將所有的問題解決,因為尋日佢送我返屋企等車嗰時…將個頭挨係佢心口,個一種感覺…連我自己都唔識形容,但係就好確切甘感覺自己好似一隻受保護既動物甘…我依然相信依個比我高7吋的豬頭大隻人.


text:
去完旅行買咗超多野,但係返到黎香港都仲有一樣野需要我破費... 就係 奇妙處處通 續會!樂園響幾個月前就加咗價,不過固有會員就可以響6月30日前用舊價續會,搞到我都趕住要續!
因為之前被抽中參加 迷離莊園 預演日,所以最後就決定今次都會繼續選擇白金級別.我原本係今年9月先到期,今次續會後再送三個月會藉,去到下年年尾都唔需要再續會了!
每次續會都會送一條掛繩,上年配合 反斗奇兵大本營 開幕,掛繩都換上 反斗奇兵 主題;至於今年就用咗怪獸做主題,掛繩上面可以見到 毛毛,大眼仔 圖案,亦有 奇妙處處通 嘅標誌!
另外仲有一張優惠卷,可以選擇換取一份晚餐,或者一套珍藏版 怪獸公司 徽章.我當然係揀徽章啦!有錢都買唔到架喎,特別珍貴!而今次呢幾個徽章亦都比一般徽章大啲啲.
講起續會,園方早前都有寄到一封信俾我,提及到6月30日前可以用舊價續會嘅呢個安排;雖然正常黎講有冇呢封信我都會續,但係我都好期待佢地寄呢類信件黎!因為通常都設計得好靚!
呢幾日都講咗一啲 香港迪士尼,美國迪士尼 嘅相關主題,同 東京迪士尼之旅 冇咩關係... 好啦,而家就等我率先預告!聽日將會有《幸福‧童話》嘅第二個章節登場!敬請大家繼續期待!


text:
每個人都會對一年四季某些季節情有獨鍾. 有人喜歡春天, 因為萬物大都會在春天開始佢O地的生命, 植物會長芽. 有人喜歡夏天, 因為陽光與海灘, 日日都放晴, 好動o既人, 就鍾意玩乜都得, 學生就更加鍾意放暑假. 有人喜歡秋天, 因為會給人清爽o既感覺. 有人喜歡冬天, 聖誕節, 普天同慶, 有時仲係好多戀愛開o既季節. 你呢? 你又鍾意邊個季節呀?
在我而言, 小時就最喜愛夏天. 點解? 一般學生心態--有得放暑假. 當然本人O既生日都在夏天, 所以更加喜愛夏天. 再大少少, 個人多愁善感, 就鍾意秋天, 扮憂鬱嘛! 而且人長肥o左, 夏天流汗多, 秋天就少d流汗, 鍾意乾爽, 所以都鍾意o左秋天一段時間. 至於春天同冬天, 以前就唔多鍾意, 因為春天成日落雨, 攪到d地方濕晒; 冬天呢, 我好怕凍, 要著好多衫, 著到我都唔想動.
但依家o既我就連呢兩個季節都鍾意埋. 冬天, 聖誕節真係令人好開心, 朋友們都會記起我, 送聖誕禮物畀我, 即係話呢個世界都仲有人記得我, 而且有時當風吹向自己o既時候, 其實都有另一種滋味. 可能係凍o左少少, 但係最令人最容易清醒. 仲有呀, 一生中其中三位好友都係o係冬天認識, 唔知佢o地記唔記得呢?
至於春天, 發生過都幾多事. 試過同人"夜嗎嗎"o係唔同o既地方, 用部電腦溝通著, 一齊睇著窗, 一齊睇行雷閃電. 中學時期唱合唱團, 因為當時學校o既人質素高, 所以有機會參加d總決賽, 都幾開心! 太多太多, 都唔記得咁多啦!
不過最令我記得係我鍾意睇朝早o既雨景, 佢令我想起一個人. 呢個人係一個唔鍾意擔遮o既人, 係佢令我開始鍾意o左淋雨同睇雨景. 因為佢唔鍾意帶遮, 所以如果我同佢出街而我又冇帶遮的話, 大家就要淋雨. 其實淋雨個感覺都好舒服, 好feel, 有時心靈仲會得到一刻o既安靜. 唔知依家o既佢, 仲係唔係唔鍾意拎遮呢? 大過o左後, 有時因為怕生病而影響工作, 所以就由淋雨就轉為睇雨景. 真係所為無得摸都有得睇o下呀!! 所以有時如果有機會我都會坐在窗邊看雨. =P


text:
今朝五點就起身準備迎接今日嘅黎明呀!
但係今朝啲雲好厚,根本就睇唔到日出嘅情況,只係望到天上一片紅霞,無幾耐個天就光晒嗱!
太陽出晒嚟嗱!好曬呀!但個天空真係好藍好靚啊!
肚仔餓,醫肚先!
不過唔好期望有好多嘢食,醫飽個肚就算嗱!
食飽又未夠鐘出發,又四周圍影吓相先.
哩到啲花都好靚呀!哩到個工作人員重送咗啲花連根比B女返嚟種呀!開心死佢呀!
哩到真係好靚,好舒服呀!
影完相都係時候離開,跟住就會再向山上走,目的地係青青草原
場內有表演睇人剪羊毛,但到步時表演已經開始咗,所以入口嘅工作人不斷催促我哋快啲入場,快啲行.
不過入到嚟嘅風景實在太靚嗱!我哋掛住影相,包晒尾,行嚟行去到行唔到去表演場地.
望到個表演場地嗱!
工作人員三兩吓手勢就將隻綿羊搞到光禿禿,羊仔好慘啊!
睇完表演就可以去喂吓羊仔,同佢哋玩,佢吔唔驚人咖!不過我就好驚佢哋嘞!佢哋以為我有嘢食,係咁跟住我,真係比佢哋嚇鬼死呀!
沿路行返出草原嘅出口就係一個擺攤檔嘅地方,賣一啲比較地道,家鄉嘢.
沿住檔口向上行就會見到一啲賣記念品嘅地方.
哩啲羊仔cute好多啊!
逗留咗個幾鐘,係時候開車離開清境嗱!
沿途落山都見到好多哩啲好靚嘅建築物啊!
.....續 (Day 2 - Part 2/3)


text:
雖然已經踏入9月,不過天氣都仲係幾熱下,喺條街行行下都會成身大汗.走入便利店,面對住咁多唔同種類嘅飲品,你會揀邊款?有啲人會選擇飲運動飲品,感覺上好似健康啲咁,咁樣你就可能已經誤墮咗運動飲品嘅陷阱喇! 運動飲品其實係咩嘢? 運動飲品主要嘅成份係糖份以及鈉,產品聲稱目的係為身體快速補充水份,電解質以及糖份.當我哋做運動嘅時候,流汗會流失水份以及電解質,身體亦會消耗能量.運動飲品通常含有4
上篇講到申請完mileage會員之後等2-3星期就會收到made in Japan嘅靚仔會員卡,原來呢張只係普通卡,只要打上hotline,仲可以申請張EDY會員卡!我呢啲新手手上有普通卡,剛剛申請埋EDY會員卡.不過未寄得切嚟,我就要去日本旅行喇!今次雖然用唔到EDY會員卡嘅功能,不過都想share少少關於呢張卡嘅特點. ANA EDY會員卡有咩特別? 呢張會員卡類似八達通,
台灣一直都係港人熱門旅遊勝地,上個月小弟就襯週末同朋友飛咗去台北玩返轉,作為一個窮L,梗係唔住酒店住Hostel啦,今次就揀咗一間文青風格,近台北車站仲要包早餐嘅Star Hostel! 去旅行當然想玩到盡,我就搭長榮夜機去台北既(第二朝即刻出去玩嘛),差唔多12點先到桃園機場,之後就搭國光巴士出返台北車站啦,因為唔想再轉的士去第二度,所以揀Hostel都專燈揀位於台北車站附近嘅Star H
近來網上大熱號稱「一罐斷片」,更有「失身酒」之稱嘅Four Loko.有見到唔少人挑戰呢罐酒都醉到有失常態,甚至瞓低叫唔醒.到底呢罐「斷片神器」有咩咁勁,可以令人飲完一罐就爛醉如泥?飲酒時我哋有咩要注意?我哋今次就一齊睇下啦! Four Loko是甚麼東東? Four Loko係美國公司Phusion Projects推出嘅酒精飲品,最初係一個酒精混合咖啡因嘅飲品,以生果味做賣點.某啲
近日有新聞報導台灣人氣飲品純萃喝喺香港便利店下架,引起一陣不安,以為產品入面有咩危險物質,其實今次嘅事件係純萃喝產品入面添加咗茶胺酸(L-Theanine).呢隻添加物喺台灣係冇問題嘅,不過喺新加玻就唔喺許多添加物入面,所以新加玻就將產品下架,而香港亦跟隨新加玻做法.其實茶胺酸(L-Theanine)係一種喺茶葉中會搵到嘅物質,正常食用情況下大致安全無害,所以大家可以放心.只不過經過今次事件,食安
里約奧運閉幕,喺閉幕禮上面睇到東京2020奧運嘅宣傳片,相信大家都好期待㗎喇.大家喺期待下屆奧運嘅同時,你哋對奧運嘅認識又有幾多呢?經常聽到奧運運動員要通過藥物檢查,到底藥物檢查係檢查啲咩?會唔會因為平時食嘅藥過唔到藥檢呢? 奧林匹克委員會下有一個獨立嘅部門,叫做世界反運動禁藥機構(World Anti-Doping Agency),佢致力推動世界各地無禁藥嘅運動.佢制定咗一個運動員禁止嘅藥
香港人鍾意食好西,不論平嘅貴嘅中式西式乜都食得一餐,最緊要好味.所以唔少銀行都推出主攻食飯簽賬優惠嘅信用卡,等客仔密密食密密簽.最近建行(亞洲)出咗一張新嘅「食通街信用卡」,一睇個名就知係一張食飯卡.用呢張新卡食飯又有咩著數呢?等我同大家睇下先. 基本資料 -年薪要求:$150,000或以上 -基本簽賬:$1=1分 -15分換1 Asia Miles里數 -25,000分換$100現
大家呢幾日有冇日夜去鍛練呢?呢個遊戲有人鍾意有人唔鍾意,不過我覺得玩得小心啲,令人行得多咗都係好事吖!為咗捉小精靈,到底你行多咗幾多路呢?我就有聽過冒住炎熱同太陽出去捉小精靈,搞到個人黑咗.黑咗咁點算好?咁就要留意吓呢篇文,會講吓開架品牌嘅美白產品㗎! 皮膚點解會變黑? 皮膚變黑係因為黑色素(melanin)積聚.當我哋嘅皮膚受到陽光或者紫外線照射嘅時候,身體嘅黑素細胞(melanocyt
想同一班朋友出去chill吓飲吓酒食吓嘢,不如考慮吓今個星期六日去蘭桂坊行番轉,事關蘭桂坊今個星期六日會有音樂啤酒節,有啤酒,小食,遊戲同埋音樂,同一班朋友落去玩一定可以盡興而返! 來緊嘅星期六及日(7月30日至7月31日)喺蘭桂坊會舉行音樂啤酒節2016,舊年錯過咗嘅朋友今年唔好再錯過喇!到時成個蘭桂坊會變成大型嘅啤酒釀製專區,真係影相嘅好地方,因為到時會展出釀酒桶,水箱,水管同埋
做咗成個星期嘢,週末梗係要鬆鬆啦!星期六日你諗到去邊度玩未?依家天氣咁熱,唔想出街玩到成身大汗,不如考慮吓一眾Party Room.依家Party Room多嘢玩到你唔信,又有晒唔同主題咁,快啲約埋班朋友一齊chill番吓啦! VR近期大行其道,冇買到嘅朋友依家都有機會玩喇!呢間Party Room COMBO就有配合VR嘅3D虛擬現實遊戲,鍾意打機嘅朋友就可以上來鬥番轉喇!
早幾日消費者委員會出咗個測試報告,測試咗市面上60款沐浴產品,進行化學,微生物同埋防腐效能嘅測試.其中發現有23款測出可致敏防腐劑,其中一款嘅菌落總數更超過標準上限169倍!真係聽到都嚇到個心離一離啊!咁咪洗白白反而仲污糟囉?成個測試報告有10版,冇心機睇咁多嘅,可以睇吓呢個懶人包! MIT和CMIT含量 MIT(Methylisothiazolinone)及CMIT(methylch
相信對長頭髮嘅女士來講,真係唔可以缺少一個風筒,如果唔係等把長髮自然風乾,分分鐘等到天光都未有得瞓,而近排Dyson就推出咗個Supersonic新風筒,大家都一定要去望望佢喇! Dyson 嘅設計一向以型格見稱,呢個新風筒除咗有Dyson一貫嘅中空圓形設計,仲有多項好似好勁嘅設計.佢每20秒就會量度溫度,將溫度控制住,有助防止過熱令頭髮受到損害.除咗溫度可以有4個選擇,風速都有3個選擇.而


text:
早排心情唔好聽過好多好多安慰說話,
講真我都唔知實際作用有幾多,
之前講過,
傷口其實唔太需要包紮,
要埋口同埋得靚唔靚都係靠自我修復能力,
今日有朋友打黎報料,
佢好明顯太了解我個腦思考模式決定曲線安慰我.
朋友唔係打黎叫我去食飯,
而係用三分鐘講一件荒誕離奇慘絕人寰八卦逸事,
我好少乖乖地聽哂成件事唔加把賤咀,
聽完足足笑左三十分鐘絕無呃鐘,
okay我無事啦,
快過打針勁過睇黃子華,
即刻請飲茶chinatown任食唔係講笑.
香港人真係最鍾意睇人仆街,
美酒當前理應把酒當歌人生幾可,
笑料當前更應放開一切塵世修養,
唔透露太多,
單憑個標頭“同年紀港男被逼婚”已經夠笑到我標眼水,
朋友話主角同佢傾訴時百感交集眼中浮現出男性患上某種疾病既悲涼,
逼婚.
朋友話佢而家好苦惱,
我話佢唔係好苦惱應該點對應,
而係好苦惱點解自己要咁苦惱,
無得咁矛跳step咁快諗點算架,
細細個打Super Mario都有教啦,
要打死隻蜘蛛先可以去挑大佬機救公主,
現階段佢應該係諗到底點樣開始去諗點算,
諗得黎,
廿八三十都差唔多.
女人唔等得?
咁你都要嫁得先得架,
你又係夠膽架喎嫁個連諗都未開始諗既男仔,
聽到件事我都唔識俾反應,
因為連我都無諗到2012年同年紀人已經要開始面對咁迷幻既問題.
華麗挑戰令人生充滿Final Fantasy,
如果Mario唔洗打蜘蛛就可以媾到公主,
公主就只會係一個著住條粉紅色蓬蓬裙以為自己係公主既港女,
Mario就算係屋企都只會訓係梳化打機而唔會幫佢拍死隻蜘蛛.
Hmm...
可能公主會逼Mario買隻加菲貓黎做佢地隻BB順手拍蜘蛛卦,
你們的幸福咪就係咁之嘛,
真有福.
上天你都真係對我不薄啦,
娛樂新聞真係令我人生充滿意義.
從夢裡伊甸,
來到你枕邊,
夢與真之間,
就只差一寸.
-
老老實實有時突然msn彈個唔知幾時delete左既人同你講好耐無chat都幾驚,
當然講兩句係完全無問題,
問題就係最憎有人一開波就問我而家讀緊咩啊?
問完之後話哦讀fashion咁正咪即係唔洗讀成日去玩?
哦你好多野做架定忙住去玩啊?
定係拍拖啊?
頂你個肺,
唔好將你本人無能強逼性套落我度,
恭喜你咁叻天才波唔洗讀,
而我好多野做好多野讀,
唔得閒同你講埋啲廢話,
足足浪費我十分鐘早餐時間,
我明白時間係會無力地白白流走,
但真係唔明好些人點樣做到個腦好似從未存在與運作,
有時真係要相信下自己以前專業判斷,
delete左,
就係delete左.


text:
維他命B增活力熄怒火
城市人生活富裕,食物選擇又多,好少會有營養不良問題,但係一啲連自己都唔多注意嘅偏食習慣,會成為健康計時炸彈,好似長期缺乏某啲維他命,就可以引起好多小毛病.今次就同大家介紹吓有「活力之王」稱號嘅維他命B,因為維他命B唔夠嘅人特別容易疲倦,集中力又差,好易焦慮同發嬲,大腦運作同情緒都受影響.
維他命B其實係一個大類嘅維他命,可以細分為B1,B2,B3,B6,B12,葉酸同膽鹼等.美國營養師協會(American Dietetic Association)嘅專家就話,近年有唔少研究係針對B6,B12同葉酸,發現如果缺乏呢三種維他命,會影響神經細胞同血管細胞嘅健康,有心臟病,老人癡呆症,柏金遜症同抑鬱症嘅風險會大好多.
咪以為維他命B唔夠係落後國家先有嘅問題,美國疾病控制及預防中心最近都收到呈報,有兩個以食母乳為主嘅幼兒,因為運動神經同語言發展遲緩接受檢查,先發現原來維他命B12嚴重不足,再追查落去原來媽媽係素食者,一向都有B12唔夠嘅問題,兩個小朋友因為淨食母乳都中招,就算好快同佢哋補充番B12,但小朋友嘅發育遲緩問題要過咗成年先糾正到.
維他命B可以喺好多日常食物搵到,但係一啲動物類產品,好似紅肉,肝臟,魚肉會比較豐富;蔬菜,大豆,牛奶,乳酪都有,所以無偏食習慣嘅人一般可以喺正常食嘢嘅時候,攝取到足夠維他命B,如果係素食者,又或者唔鍾意飲奶,食豆類產品嘅人,就要注意補充啲維他命B.


text:
「水波」
其實水波爐係啲乜嘢?佢係一部可以蒸嘢同焗嘢嘅爐,而最大賣點就當然係比起微波爐健康同可以整更多嘅嘢食.當然係網上面見到好多唔同嘅食譜,同時個爐真係集幾樣嘢於一身.最主要嘅係一直想換咗依家屋企個部微波焗爐,事關焗嘢嘅功能真係嘛嘛哋.好多時都想焗吓雞,羊架同蛋糕等嘅嘢,但係就因為無焗爐,所以一直無得整!所以水波爐係一個唔錯嘅選擇!
「熱話」
近排越嚟越多人係度講水波爐,而我老婆好耐之前已經同我講想買好耐.近日一路係度諗緊邊一部好,因為樂聲最近出咗一部相對比較平嘅水波爐,而且好多人都去入手.當然亦都引起我哋嘅興趣啦,只不過睇完實物之後,我覺得比較細,雖然真係平好多同細好多,但係鍾意煮嘢食嘅我就覺得都係要買返部大啲可以整多啲嘢嘅爐.最後都係同老婆講我都係買返東芝嗰部!
「烹調」
雖然仲未成功入手,但係已經開始留意水波爐嘅食譜.煮嘢同科技一樣都係日新月異,就算同一道菜式都可以有好多唔同嘅烹調方法.而且好多以前好花時間同好難煮嘅菜式,只要用一啲新嘅廚具就已經可以好快同好簡單咁煮出嚟.對於我呢啲大部份時間都係煮西餐嘅人嚟講,焗嘢嘅機會真係多過蒸嘢.不過有啲甜品都需要用蒸嘅方法.真係希望快啲入手試吓啲新嘢!


text:
開頭真係唔多習慣開奶粉個份量, 因為罐身suggest用130ml水開3殼奶粉, 出o黎得5安多D, 而我就成日以為乖豬食開以前o個隻都有8安啦, 所以我一開始食illuma時就好大貪, 用180ml水開5殼俾乖豬食, 點知乖豬成日食剩3安甚至4安...waste o左咁多奶粉都咪話唔肉赤!!!!
其實waste o左D奶粉肉痛都係其次, 最擔心反而係佢轉奶粉頭個幾兩星期D便便都麻麻o地, 變o左一粒粒咁去得唔多順, 唔知係咪轉奶粉腸胃唔適應!!!
不過好好彩, 後來Illuma o既姑娘打o黎跟進, 佢建議我盡量餵番多D水俾乖豬飲, 如果乖豬飲水少, 咁就要餵佢餵密D, 等佢吸收多D水份, 同埋開奶粉o既份量跟番罐suggest o既份量, 唔好一下就開咁多, 等BB適應o左隻新奶粉, 食完唔夠先慢慢加番D份量, 唔好操之過急!!
聽完姑娘o既意見, 再加埋自己o既觀察, 而家我朝早開180ml+4殼奶粉, 夜晚就因為近晚飯時間, Koey比較飽, 就開130ml+3殼, 可能因為朝早餐奶水o既份量多左, 加上乖豬腸胃開始適應, 便便真係好番呢, 咁我都放心D, 真係好多謝Illuma姑娘o既專業意見呢!!!
而家, 飲o左Illuma一個月喇, 乖豬而家D便便完全正常之餘, 唔知係咪吸收真係好o左, 乖豬D肉地好似真係實淨過未飲Illuma之前, 有時近鏡影相, 仲會影到乖豬好似好肥好好肉o地咁, 騙得下人呢!!!
真係好想mit下佢面仔呢!!!
行路方面, 越行越穩陣喇, 差在仲未跑!!!
力大無窮!!


text:
d 炒飯好味 同埋夠乾身 最有驚喜反而係佢 哈
豉椒味菜鵝腸 - 無鹹酸菜味道嘅 @@
薑蔥霸王雞 ( 半隻 ) - 一般
香煎中式牛柳 - 呃人嘅 一咬落口 我地個個都話係食緊大家樂早餐嘅牛扒囉 但個汁就 ok
金銀蛋浸白菜仔 - 一般 其實佢地小菜真係好一般 唔夠鑊氣囉
奇興 有緣再見 ~~~~
@ 松記糖水店
我嘅幻彩明珠 - 唔夠凍呀
家姐嘅檸檬芝士脆脆木布 - 呢個勁凍 好似食緊好硬好硬嘅雪糕
糟糟嘅芒果明珠 - 無咩味嘅
里奧大人嘅生磨芝麻糊 ( 熱 ) - 呢個好香 不過得里奧大人自己食 所以佢食完話超級漏 呵呵
( 26-APR-2014 SAT )
今朝我 8 點起身 不過我起身嘅時候 里奧大人已經醒咗整嘢 之後係都要陪我食早餐呢 ~
咁我依家用緊佢部 GF5 我話有 d 壓力 因為部機始終唔係我嘛 同埋我覺得自己唔算話好錫相機嘅人 好驚整花佢部機囉 咁我話不如賣比我啦 佢個咀型已經係個好字架喇 差在未開聲咋 之後我即刻話 $100 賣比我 佢話送比我好過喎 呵呵 ~
其實我唔想借里奧大人部相機影相架 但我覺得 Samsung 電話影相嘅顏色真係麻麻 所以先借相機囉 不過用人 d 機真係唔太慣 影唔到本身個效果添 嘥料 哈 ~
菇場唔忙 實在太好啦 因為次次星期六都無啦啦好忙家嘛 ~
今日菇場有 d 同事會參加慈善步行 佢地 12 點幾就換件 polo tee 之後就去飲茶 我同 8 卦都覺得去到會場換 tee 都未遲啦 我覺得最搞嘢係佢地嘅 tee 係白色 真係好在唔係襯埋白褲啫 唔係以為去大酒店 同埋佢地又着哂白色 tee 去飲茶 我覺得真係好搞笑囉 如果比我揀顏色 我會揀黃色或者螢光綠呢 d sharp 嘅顏色會好 d 咁起碼精神 d 丫 ~
放工即走 lu 喺鑽石山地鐵站 join 里奧大人一齊去深水埗買 printer ~
丫 落毛毛雨呀 所以去完鴨療街買完條電線就去食嘢喇 ~
我嘅麻辣雞翼尖 + 油渣削搖麵 ( 原味湯底 ) - 勁多雞翼尖呀 好似有 7 隻定 8 隻 我初初諗住得 4 隻架咋 無諗過咁多 食到個口好攰呀
主角係呢 d 辣菜甫 ^^
里奧大人嘅油渣 + 魚腐削搖麵 ( 酸辣湯底 )
我飲凍咖啡 里奧大人飲凍檸茶 但我發覺好多時都會比凍檸茶比我 可能覺得女仔驚肥 所以唔飲奶茶咖啡咁呢
其實想試下小食 " 絕椒肚 " 個名好似好勁咁 不過我驚太辣 所以都唔敢試 lu
食完坐陣就去高登喇 里奧大人一早諗好咗買 HP 嘅 Printer 不過行行下比我見到 Canon 紅色 Printer 所以最後都買咗 Canon ~
坐地鐵番九龍灣 不過就喺油麻地轉車 因為想坐下呀 咁我去到油麻地站 我直頭想行去對面車廂 里奧大人叫停我咋 如果唔係又去番深水埗呢 嘩哈 無計啦 我盲中中家嘛 同埋其實頭先都覺得奇怪 點解總站仲係咁多人搭添 原因自己搞錯 ~
番到屋企都差唔多 4 點 里奧大人即 set printer 我就睇雜誌啦 今晚同埋媽咪 家姐佢地去食乳豬 所以叫媽咪同工人落黎九龍灣先 咁啱媽咪又想買鞋 咁叫佢 5 點落黎淘大一齊睇鞋呢 ~
我大愛嘅紅色
媽咪成日想買 Birkenstock 因為佢着開覺得大頭好舒服 又話波鞋個踭好高 其實邊度高啫 妳用平底拖鞋黎比較 咩鞋都高過佢啦 同埋佢着拖鞋黎做運動其實都唔好啦 但講咗好多次都係咁 所以我都費事話去 叫里奧大人同佢講話拖鞋唔好 不過我都會比佢試拖鞋嘅 但依家個鞋底好 "線" 呀 所以唔比佢買 咁拎咗對波鞋佢試 佢話好輕 着起黎都好舒服 所以里奧大人送比佢喇 ~
之後媽咪想買風褸 咁又同佢睇下啦 又睇啱咗件 所以里奧大人又送埋比佢喇 佢自己都買咗條短牛仔褲 本來我都買條長褲架 不過已經 6 點半 所以唔買喇 因為 book 咗 6 點半到呢 ~
打的去到之後 糟糟同家姐都差唔多時間到 唔知點解我同家姐都好鍾意話鬼糟糟 因為話完佢 佢會係咁笑 咁我出去接佢地嘛 明明到咗 衰糟係都要行前睇下 所以我好自然咁話佢 呢度咪係囉盲人 之後我地 3 個一齊笑 因為我好小會話佢係盲人 哈 ~
今次隻乳豬係我團購架 咁叫埋其他小菜 家姐就睇張單 話二百幾蚊咁平嘅 我話隻豬我比咗錢架喇 話明團購嘛 ~
糟糟坐喺我同家姐中間 咁我食阿麻素嘅時候 佢問我呢幾粒係咩 不過吞緊點答佢喎 之後佢又問 不過我仍都無理去 因為家姐咁啱又同我講嘢 之後阿糟好慘咁話點解我唔答佢 咁又係喎 佢問我先家嘛 嘩哈 ~
食到差唔多 8 點 咁我話玩包剪揼 輸咗個請 糟糟未玩過嘛 但我講明話唔駛佢請嘅 旨在玩下啫 咁糟糟又唔知咩事 里奧大人就奸笑同佢講話 玩下咪知囉 點知我地一猜 我同家姐同里奧大人都係係剪 糟糟係包 真係未試過咁架 因為多數邊個話猜就邊個輸 糟糟話我地 3 個好似 d 老千咁呀 哈 ~
我話不如一齊去食甜品咯 因為得寶開咗間松記 咁佢地都話好 所以就車咗媽咪工人番屋企先 我同家姐跟車 里奧大人就自己行去松記 先到先等 ~
呢間松記都好迫囉 坐得勁唔舒服 不過我地食下傾下都已經 9 點幾 係時候散水喇 ~
番到屋企我就即沖涼啦 而里奧大人繼續整 printer 感恩都好快手搞掂 ~
嘩 搞 lee 搞 ku 差唔多 1 點先瞓呀 估唔到咁夜添 ~


text:
( 19-sep-2010 sun )
呢排里奧大人好攰 所以今朝瞓晏咗無番教會呀 食完早餐就去舖頭拎衫 之後番屋企 今日好焗呀 一 d 風都無 番到屋企又要再沖多次涼先再出街呀 ~
好感恩 里奧大人可以陪我睇中醫 因為之前 check 咗星期日唔開架 但今個月就會開星期日 所以就去睇喇 ~
都係調理身體 雖則我肥斯大隻 但身體又虛又貧血 今次我仲針灸 初初好驚架 但其實又唔係好痛 最緊要係對身體好 我咩都會試囉 ~
今次係藥粉 咁就最好不過啦 最怕煲藥 又要睇火 又會煲到成間屋一陣味 好煩呢 ~
咁我等藥期間 里奧大人話出去行 佢好小會咁架 多數陪我呢 原來佢係去商場附近 睇下有無桂花茶 其實佢對我又真係幾好幾細心嘅 如果唔依依哦哦嘅時候 ~
4 點終於搞掂哂 一早諗定食米線 所以又去星林居喇 食完再去旺角 PCCW 拎嘢 之後就番屋企喇 ~
( 豬軟骨小鍋米線 )( 豬腩肉豬潤小鍋米線 )
雖然出咗成日街 但我都想煮飯 因為唔想雪柜擺咁多嘢呀 ~
是日懶餐 - 焗叉燒 + 菜心 + 紅豆黑糯米糖水
焗叉燒 - 今次整得好好味呀 好 juicy 呢 仲以為媽咪係特登讚我添 估唔到又真係好味喎 里奧大人都話好似出面食果 d 因為我之前焗到好鞋嘛 ~
菜心 - 百佳買架 又唔錯 里奧大人問百佳買同街市買係咪差唔多 我話一 dd 啦 佢話街市平會唔會有好多係要掉 咁我話有時都會 但我話如果買得小就肯定去超市 因為唔想行咁遠囉 ~
紅豆黑糯米糖水 - 媽咪特登煲架 好多料 食一碗已經飽哂喇 ~


text:
雜錦滷水飯 - 個飯好林 @.@
煎原味餃子 - 都 ok 啦
煎韭菜餃子 - 我鍾意韭菜餃多 d
( 5-MAR-2013 TUE )
尋晚醒一醒 之後都好好瞓 但後尾係咁發夢 所以最後係好似無瞓過咁 ~
無咩胃口 早餐食奶油多算喇 都懶得諗 ~
抽到春茗中獎嘅高層 每人派封 $100 利是 幾咁豪呀 八卦話佢講話自己要 $2000 其他會分甘同味 woo 高層果然出手闊綽呀下 ~
晏晝同 8 卦出去食 佢係都要補番我餐生日飯 真係好有心呢 不過我揀呢間米線就唔好食囉 ~
咩事呀 我同 8 卦都超級眼瞓 我話 d 米線有古怪 佢話米線有七步迷魂散 痴線架 ~
心血來潮 book 星期五睇中醫 點知原來中醫聽日飛北京 所以我即約今晚呀 好在 book 到咋 ~
放工去荃灣睇中醫 6 點 20 分到中醫度喇 睇完就去剪髮表妹度傾下計 傾咗 15 分鐘就走喇 諗住再去探另一個朋友 點知佢已經收咗舖 咁我都坐 van 仔番九龍灣喇 好在無咩人等車 咁即係星期一真係最多人啦 咁第時一定唔會揀星期一去睇中醫呢 ~
里奧大人同我差唔多時間到九龍灣 我勁想食餃子 所以就去煎餃子專門店食嘢喇 ~
番到屋企開機衫就沖涼 之後 hea 喇 雖然好飽 但真係好攰 好唔想郁 10 點半就瞓覺添呀 ~


text:
第六日, 最後一天行程. 由於今日坐下午機返香港, 所以基本上今日既行程只係得一個, 就係去唐人街堤岸參觀天后古廟.
今朝又係酒店食早餐, 唔知點解今朝個胃有少少唔妥, 所以我只係食咗碗粉, 同埋飲咗尋日喺超市買果支乳酪奶.
食完早餐我地就出發去天后廟, 對我黎講, 呢類廟係香港都有唔少啦, 其實仲有咩咁好睇咁特別, 連去到外地都仲要睇? 定係純粹諗住用黎攝時間架咋…?
跟住我地就出發往機場, 柬埔寨越南六天之旅, 就此完結.
以下物品九成都係手信, 其實我覺得真係無咩特別既手信好買, 尤其是越南, 但有D朋友/屋企人唔買手信又唔得, 唔知呢堆野裏面有幾多係會變為垃圾或者變為過期食品…
我覺得柬埔寨真係值得去, 雖然當地好落後, 但柬埔寨人好純真, 又善良. 喺我住既酒店, 雖然唔係五星級, 但每個服務員既態度同服務都好好, 大家團友都話, 以為落後地區既服務員, 未必會咁醒目咁主動咁有禮貌(就好似中國大陸果D咁囉…); 例子好似我每朝去酒店食早餐, 係餐廳門口要同服務員講低自己既room no., 到咗第三日我落到去食早餐, 我離遠見到門口個服務員, 佢已經笑容滿面向住我笑, 原來佢已經認得我, 就係我講出自己room no.既同時, 佢亦同時講出我既room no., 我地大家相視而笑. 例子仲有唔少, 喺呢度唔詳述, 我喺柬埔寨感受到既, 喺好多所謂先進國家係唔會感受到的.
另外我發覺柬埔寨好多韓國人去, 日本人就少D; 去到越南反而日本人多D, 韓國人就比較少.
同埋都想讚一讚康泰既領隊, 叫阿MAY, 可能係女性既關係, 比較細心, 照顧到老人家, 而我地呢D因為掛住影相而成日落後大隊既人, 阿MAY都好好咁照應埋我地, 唔會只係跟住大隊 自己行咗去就算. 而成個trip除咗景點之外, 當地導遊講既經歷亦讓大家對當時歷史有更深認識. 柬埔寨導遊係第三代華僑, 經歷過赤柬既黑暗統治, 亦當過兵, 以前佢地成家人本來住大屋, 廿幾個工人服侍, 但後來比政府充公晒… 而越南導遊亦係當地華僑, 我相信佢既上一代係非常非常之有錢, 因為導遊話自己有四兄弟姊妹, 每一個都試過偷渡, 而每一次偷渡都要花幾多幾多黃金先得. 導遊話佢自己一個人都試過六次偷渡, 可惜六次都唔成功(當然”偷渡費”都要比六次), 呢D往事佢而家就好似笑話咁講比大家聽, 但當中有幾辛酸, 相信我地呢D生於和平地方既人係唔會明白…
最後送上流沙包自製postcard.


text:
當小朋友過了2歲生日後, 就係進入令一眾父母聞風喪膽(Sorry,誇張咗少少) 既"Trouble two"反叛期啦. 陶寶B都唔例外, 由細細個時任由你擺佈既小BB, 到了而家會自己有主見仲識得同你講"No Way"添, 所以有時佢做錯了好硬頸時就要同佢講道理, 或者佢未必一定明白晒, 但莎拉信相會明白部份的, 所以道理係要keep住講, 唔可以因為一句"佢仲細聽唔明就由得佢".
當有時好聲好氣同佢講道理時, 陶寶B都仲係話極都唔聽既時候, 莎拉曾經試過打手板或者拍檯好大聲去鬧佢, 但發現呢一個以暴逆暴既方法係完全唔得, 因為我地發現陶寶B會學了大人咁去打人或拍檯鬧人, 所以呢個方法完全失敗.
因此而家每當要罰陶寶B時就用罰企, 仲要係企定一個位置罰企, 呢一招暫時都仲Work. 另外莎拉既殺手鐧就係"不抽不睬", 因為陶寶B最怕人地唔理佢(怕lonely既小朋友), 所以呢一招都萬試萬靈架.
呢個歲數既小朋友已經好醒目了, 佢地好識得睇人去恰睇人去蝦, 所以莎拉與謝菲既態度處事方法都要盡量一至, 而家中其他平日有份照顧陶寶B既人, 都不可對陶寶B太心軟, 否則日後想改正"被寵壞"呢個問題就難搞了.


text:
客人最常問既問題都係問呢個treatment同個個treatment有咩分別呀?
我既情況做A好d定係B好d定係C好呀?
再加上A-PLUS係6月既時候我地設置左意見箱,
有好多客人都反映話希望我地可以講多d唔同treatment到底係針對咩皮膚去做會更加適合既.
有見及此,
我地就會開始寫一連串既blog係關於我地唔同既treatment針對唔同皮膚既問題,
希望大家能夠了解清楚多d!
今次講既就係最新鮮滾熱辣既Co2 laser facial.
其實呢個facial都可以話係Anna自己研究創出黎既!
本身我地部Co2 laser機係一部Fractional Co2再加Co2 laser黎既.
Co2 laser其實就係可以將激光聚焦成為好似一把刀咁,
所以係可以做到去疣.
而呢部機亦都有另外一個function叫Fractional Co2 —分段式激光.
呢一個function主要係要黎做凹凸洞既,
但係呢個既創傷係比較大,
做得呢個function既都係一d嚴重凹凸洞既朋友仔先會做架啦! 同埋做完之後都要預期係紅兩至三星期.
當然亦都係因人而異既!
每位女仕都想收毛孔,
個個都想自己係無乜毛孔架啦!
但又未至於係凹凸洞,
只係粗毛孔,
又或者唔可以承受咁長既down time喎!
咁有咩可以做呢?
於是Anna就諗其實我地可唔可以唔開咁高既能量,
咁就可以令到down time減短,
但係又會有d效果睇到呢?
所以我地又嘗試左一段時間,
將呢個方法嘗試係一d好薄既皮膚同一d粗糙既皮膚上,
我地發覺原來用低能量將佢用係皮膚上行一round都可以做到嫩膚既效果!
當然,如係凹凸洞既話就唔會見到有太大既改善 (直接做返AMTS or scarlet or fractional co2 laser啦!).
但如果係粗糙毛孔既話其實效果出黎都幾明顯既!
另外我地更發現到原來呢個方法對於比較暗黃既膚色成個既skin tone係白淨左好多!
仲可以減少面油.
我地搵左一個面油好多,
甚至乎d面油係幾臭既男仔,
係做完呢個treatment之後,
發現收面油既效果都係好好既!
連佢原本d面油臭臭地既情況都改善埋!
所以做Co2 laser facial係適合一d比較粗糙既毛孔,想做完treatment可以白淨d既,而又唔想有好多既down time既話就好適合做呢個treatment啦!
咁到底呢個treatment做完既down time係點呢?
其實係做完之後個日都係會紅既,
其實第二日女士們都已經可以正常化到妝架啦!
但佢就好得意既!
人地望你就望唔出d咩既,
但自己摸就會覺得皮膚比較粗糙,
好似沙紙咁有d一粒粒!
其實過兩三日之後佢就會自己慢慢甩走架啦!
個d一粒粒其實係一d好細既焦黎既,
等佢甩走左之後你既皮膚就會好似重新咁,會好滑架!
其實滑都係呢部機能夠做到既一個幾大效果黎!
如果你係有粗毛孔或者係想再收細d毛孔既,比較暗啞,接受到自己有兩三日有塊沙紙面既話就可以做Co2 laser facial! 其實係做完Co2 laser facial皮膚真係會好似有種重新生左出黎既感覺!
今次我地嘅model係A-PLUS真正既老闆(姐係Anna個老公!)
佢既毛孔都係好粗糙!
佢亦都係好怕痛同埋唔想塊面好肉酸既人黎既
所以佢就試左Co2 laser facial!
(其實最主要都係因為Anna有左bb所以唔試得姐,哈哈!)
而佢就總共做左3次,
我地亦都發覺男士個種粗既毛孔都可以收到,
明顯係滑淨左既!
大家睇得出邊張係前後相吧>v< 總括一下改善左d咩啦!做左3次Co2 laser facial後, 全面膚色都變得均勻一致,白淨!望落去自然皮膚乾淨左!而膚質方面的改善都有明顯效果,當中最好的好處係油脂分泌少左!當油脂分泌減少,長遠有助減少細菌滋生,自然暗瘡,暗粒都會少d!最後張圖當然比大家睇反,毛孔都收細左架!
溫馨小提示:因為Co2 laser facial係一個效能大的創傷性laser treatment,所以反黑的機會都會比較高!為左將treatment風險減到最低,我地要求客人配反一盒「7日預防反黑cream」.第一次做treatment的朋友仔,我地會free一盒等你地試左質感先,第二次就要自行配反o架喇!價錢為$100一盒
用法:療程後第三日開始早晚用,先搽精華,之後用「7日預防反黑cream」,等反黑cream 1-2mins吸收曬,最後用反自己平時的cream就可以了!
CO2 Laser Facial : $1000 per time
下次再同大家係blog分享其他treatment啦!
Love,
Anna


text:
2010年9月30日 星期四
金源小館
我個人覺得灣仔區既食肆俾人既感覺都係好高級,但係其實都好多平民化既食肆的,係灣仔大王東街就有一間極度平民化既小店,環境同出品都有著香港人坐大排檔既特色,而且價錢十分便宜.呢度有一道菜式,響譽三十年,就係山東燒雞.
呢到既山東燒雞非常入味,雞肉鮮嫩無比,塊雞皮實在非常吸引,正正因為好多人怕肥,唔敢食,只可以嘆他們走寶,加上那個蒜蓉豉汁,非常美味.另一個好好味既餸就係香醋骨,十足十以前屋企煮既味道,好有屋企feel,酸甜味道剛剛好.
一睇到呢碟叉燒炒蛋就知吸引啦,仲有好多蛋汁黏住,一食落口就知嫩滑,有d蔥花吊下味.椒鹽骨鑊氣夠,夠香脆,唔太咸,可以用黎送飯.個肉餅蒸得火喉剛剛好,有D馬蹄粒增加口感.
下圖既金沙蝦,表面好吸引,但係都係覺得金沙蝦都係細細隻好食,成大隻都係差少少,雖然蝦肉結實,但太大隻要剝殼,哂左D金沙汁.梅菜扣肉既梅菜好味,扣肉唔太肥,不過都好好,肥瘦相間,一舊好靚既五花腩,整得好,真係好鬆化.咸肉炒四季豆表面睇黎好似叉燒炒,不過慢慢食落係食得出係咸肉既.
黎到呢到食飯,除左食飯之外,一定唔可以錯過佢地自家製冒甜品,有好多既,最出名既係木槺布甸,不過我就至愛佢既係焦糖雞蛋布甸,味道好正宗,焦糖唔太甜,但係同個布甸好夾,除左呢兩樣外,佢既榴槤雪糕都好多人叫黎食架.
呢間食肆我會不斷黎食,因為平靚正,lunch黎食又平,又夠飽,晚飯都唔錯,只差在環境上,十分殘舊.
地址:灣仔大王東街3號地下
2010年9月29日 星期三
小酒窩餐廳
最近經朋友介紹,去到佐敦近尖沙咀警署一段既廟街,有一間外表平平無奇,但內有乾坤既小店,明明寫住係印度餐廳,點知食既野係Fusion,完全唔清楚佢究竟係一間咩餐廳,不過點都好,野食好味就是皇道.
2010年9月28日 星期二
阿一天下
茶餐廳賣鮑魚,只此一家,呢間就係阿一天下,整體黎講絕對係一間高級茶餐廳.鮑魚大王為左推廣鮑魚文化,與人合作將鮑魚平民化,等多D人可以享受呢種美味.
呢到有好多個餐,例如:阿一鮑魚餐,鮑魚三寶餐及人氣包翅花膠炒飯餐等等...今次食了幾種餐,價錢都係88-168左右,阿一鮑魚餐包括一煲翅,一個鮑魚花菇,一個茄汁洋蔥雞扒,一個杏汁官燕及一碗飯.煲黃燜大鮑翅,味道真係幾好,不過比較杰身,用黎撈飯都唔錯,鮑魚雖小且係鮮鮑,但味道鮮美,茄汁洋蔥雞扒就真係只係用黎間場,送飯食,最尾個個杏汁官燕,都幾足料,不過略淡,只有少許杏汁味.
另外叫了一個買一送一既人氣包翅花膠炒飯餐,即是148有兩份餐,包括餐前小食,砂煲紅燒包翅,豉油皇雞中翼,花膠水晶特式炒飯,時蔬及雜果珍珠撈.餐前小食係XO醬煮鮑魚肝,味道幾得意,有新鮮感,紅燒翅既味道比黃燜翅更加好味,加30蚊可以加大煲翅的,份量多好多架,翅既湯身比較稀,其餘既用了一個大碟裝起,炒飯,時蔬及雞翼擺得好企理,炒飯乾身,唔油,塊花膠都OK既,不過要彈既絕對係個杯雜果珍珠撈,我覺得一D都唔好食,好似罐頭果汁咁.
最後個個餐實實在在俾我最驚喜既心情,雖然只是一盅燉湯同一碟炒飯,但係最出色既竟然係個炒飯,燉湯係蟲草花人參燉竹絲雞,顏色清澈,味道鮮甜,一盅好好味既燉湯,那碟炒飯有一隻小小既鮑魚擺係飯面,呢碟炒飯表面睇落以為好細碟,但其實係好大碟,炒飯內既材料豐富,有鮑魚粒,咸肉等等,炒飯最緊要乾身唔油,食落又濕潤,呢到食完成碟炒飯之後,油都唔多一滴,一個好出色既炒飯.
我覺得呢一間餐廳,未食過,可以試下,食過都可以得閒再食,間唔中一次半次,應該有驚喜既.
地址:尖沙咀北京道71-77號誠信大廈2樓
2010年9月27日 星期一
海鮮島
呢個月,秋風起,應該係食蛇既,不過除左蛇,梗係食海鮮啦.而家d海鮮肥美鮮甜,今次同朋友一齊入到布袋澳,食左海鮮島.
入到去,佢地安排我地坐在係頭個邊,好在呢個時候,有d涼風,唔係真係熱死.我地都係點左一d好普通既海鮮黎食,不過都係好鮮甜肥美既.白灼跳螺,用水烚一烚,鮮甜無比.豉椒炒聖子王,大大隻既聖子配上濃味既豉汁黎炒,惹味得黎又不失聖子既爽脆.
食得海鮮又點可以少左椒鹽鮮魷,味濃得黎,又唔會話太咸,整體黎講岩岩好,外脆內軟.至愛既菜式黎啦,砵酒焗蠔,不過呢個比較失色,覺得唔夠乾身,如果可以乾身d,就可以脆口d,而且食唔出有酒味.
薑蔥炒蟹,本人因為太懶,唔太願意去食,因為食完要洗手,成日d汁因為有生粉既關係,黏住隻手,好討厭,不過食左個蟹蓋,爆膏,十分好食.豉椒炒蜆同聖子一樣,都係好惹味,食完唔口渴.
豉油王蝦碌,味鮮,都幾入味,但是有d好細隻,細過一隻尾指.芝士焗龍蝦,主角當然係個伊麵底啦,哈哈,食哂d麵,d龍蝦都未食完,龍蝦都幾厚肉
楊州炒飯料多乾身,都真係好好味,不過因為太大碟既關係,食到成枱都係,亦係每碟必叫既食物,炒菜賣相好,可是太油膩,油光泛泛咁,雖然夠翠綠,可是真係好油.呢餐海鮮餐,真係好美味,價錢又唔係想像咁貴,可能無叫魚啦,哈哈.
地址:西貢清水灣布袋澳7號B舖
2010年9月24日 星期五
堂記腸粉專門店
之前講完添記,咁就梗係講堂記啦,每次都會一次過食哂兩樣,先食堂記填下個肚,之後就去添記填飽佢,因為係堂記落單,一係就落多D,等佢慢慢整,一係就食完一轉,即走,因為一碟腸粉係要等好耐既.唔知真定假,每次有叫粥既人都會比無叫粥既人快D有腸粉.
點解明知食碟腸粉要等咁耐,都要咁哂時間去等,因為實在值得,每碟腸粉都滑不溜口,而且配搭新鮮.下圖個碟只係最普通既牛肉叉燒腸,呢碟真係普通左D,不過都係堅持個一句"滑不溜口".
2010年9月23日 星期四
添記法式三文治
添記法式三文治既舖頭位置絕對係一個叫偏僻既地方,如果你唔係揸車的話,真係唔係好想入黎,因為無論搭咩車都要行入黎,雖然唔係太遠,但係要轉黎轉去,好討厭,可是佢又值得我特登入黎喎,簡直矛盾.其實除左添記外,堂記亦係我既心水腸粉店,稍後會擺埋上黎.
佢既法包三文治真係做得好好,係出面食左咁多間,都係無呢間咁出色.一個Order完即刻再入焗爐焗脆既法包,夾著淋淋種種既肉類同醃好的蔬菜絲,真係一大美味.肉類大致上有扎肉,五香腩肉,咸豬手及法式嚼肉,咩叫嚼肉,就是豬肝加上豬肉攪碎之後製成一片一片既肉凍,口感勁似鵝肝,但又十分惹味,而蘿蔔及青瓜絲係酸酸甜甜的,配合上d肉類,十分夾,整個包外脆內軟,外熱內冷,十分得意.
2010年9月20日 星期一
味吉拉麵館
呢間拉麵館係一個連鎖集團既,應該就係UCC啦,不過無論由外面同裡面都睇唔出係出自UCC集團.今次去到既就係MEGA BOX那一間.MEGA BOX內裡表面好似好多野食選擇,但係其實都係無咩邊間好食,咁岩經過呢間,佢地又開左無耐,又未試過,所以就入去試啦.
太約六點四十五分左右,裡面已經坐得八八九九了,我地被安排到一個面對住停車等客區既位置,雖然地方唔迫,但係都唔係太舒服,因為坐位都排得幾密.
首先要講既係佢地既串燒,無論擺盤同味道都好好,外層燒得香口,內裡則肉汁豐富,而且有淡淡既一股鹽味滲出,因為我地叫了鹽燒,呢到係可以Order汁燒的.
2010年9月17日 星期五
鳳華路邊雞飯店
由於屋企無煲湯既關係,間唔中都要有D湯水落肚,所以有時我都會去D有燉湯既舖頭食飯.係九龍城就有幾間啦,當中路邊雞呢個名已經有好耐既歷史,但係你問我九龍城有兩間都係叫路邊雞,而邊間先係正宗既,我就唔清楚了.兩間無論係出品同環境都如出一轍,我向屋企人查問,佢地就話另一間應該係耐D既,不過我覺得最緊要都係食物好食就得了,所以我都無考究過邊間先係正宗.
呢到最出名既梗係雞同燉湯啦,三個人叫了兩個菜干豬肺湯,一個淮杞牛展湯,兩款燉湯都好足料,而且味道好鮮甜.其實呢到仲有好多款湯選擇,要試勻哂,都要黎好多次,而且價錢一D都唔貴,十分抵食.
今次叫了一個霸王雞,一碟雞什同一個菜,雞肉嫩滑,略嫌味道不足,相反雞什味道好鮮,而且又夠入味,可見準備工夫好充足,兼清洗得好乾淨,當中以沙薑汁入味,令到碟雞什更升了一個層次.最重要既係,呢到價錢一D都唔貴,仲有好多特價小菜,所以好多九龍城街坊都當係飯堂日日黎食.
地址:九龍城龍崗道20號地下
2010年9月16日 星期四
滿記甜品
一講起甜品,其實點可以唔講一講榴槤甜品既始祖呢,我想佢都係唯一一間有劃分開榴槤區既甜品舖,以前中學時,黎食o個一刻真係好開心,因為入西貢係一個好遙遠既路程.
黎得呢個又點可以唔食佢既榴槤甜品呢,今次就叫了榴槤糯米滋,表皮煙煙靱靱,裡面香濃無比.另一個係芒果糯米滋,同樣煙煙靱靱,而且芒果鮮甜.
其他既都係白雪系列,即係雲呢拿汁,其實呢個我覺得好普通,無咩特別,如果真係要講特別既係,佢唔同平時出面食既甜品咁,用果汁做底,呢到就唔會係咁樣,感覺會比出面既有新鮮感既.
雖然滿記周圍都有,但我只鍾情西貢呢一間,可能入到西貢會有一種悠閒既心情,好舒服,食個甜品都寧舍滋味.
地址:西貢普通道10號A,B,C地下
La Maison
來既Lunch時間,突然好想不斷去試食新野,所以就找到一間樓上舖既法國私房菜,雖然係lunch set,但係質素一d都唔會將貨就價.每個星期都會轉既餐牌,係一個包餐飽,餐湯,前盤,主菜同飲品既set,而且仲可以以優惠價錢$28去追加一個法式甜品,整set價錢由$58-98不等,男仔都絕對食得飽,因為整個餐都好豐富.
一坐低,waiter就會放低一樽水,並且好有禮貌地向我地介紹是日餐牌,今日就有5個set選擇,我地一行7人,大部份都對西冷牛扒情有獨鍾,所以叫了6個西冷set,一個雞扒set.而且今日既頭盤係薯仔沙律,味道幾好,而且仲好大份.
餐湯則有兩款,一個係南瓜蓉,另一個係蕃茄湯,但係好奇怪地,單睇表面,基本上分唔出邊一個係南瓜湯,邊一個係蕃茄湯,唔講唔知,上面既圖係蕃茄湯,下面則是南瓜湯,再配上一個熱辣辣既新鮮麵包,十分美味.
主菜到了,西冷七成熟配薯菜,原來呢到次次俾既薯菜都唔定的,今次唔係薯條,而係薯餅,十分有趣,另外,仲有一件焗釀茄子.那件西冷牛扒,絕對唔似普通既貨色,食落juicy得黎又有味道,絕對唔會係將貨就價.
另一個雞扒食落好正,好嫩滑,表皮微微焦香,加上白飯及焗釀茄子,配搭還可以.
呢到地方雖然細小,不過環境都唔錯,多人時係會比較嘈,但係俾人既感覺好舒服.係一天繁忙既工作中,呢到會俾到你一個喘息既機會,十分悠閒.最緊要係食得開心,又放心.
地址:灣仔汕頭街2號廣泰樓1樓
訂閱: 文章 (Atom)


text:
2009年2月27日星期五
去得芳芳家,緊係唔少得打麻雀啦!
SaSa,文迪,Coey妹妹&嘩估都請咗半日假,因為芳芳話帶我地去珍寶海鮮坊飲茶,我咁大個女都係第二次去呀!
先去到鴨利洲Join埋芳芳同佢個大仔阿龍,就坐BuBu仔到珍寶海鮮坊喇!
今日唔知做乜鬼,係樓下等咗成半粒鐘先有車,急死人咩!
仲有Coey妹妹至愛鳳爪排骨飯啦!
食飽飽就坐返船返芳芳家喇,好奇怪,點解唔係坐BuBu仔,坐大船喎!
原來芳芳話同我地遊吓船河先喎,隻大船係免費接駁香港仔至珍寶海鮮坊專船,去到香港仔果邊就可以轉乘BuBu仔過番去罵利洲,每位個八.
過番鴨利洲,芳芳話要買今晚燒烤嘅海鮮,我至鬼真就係行濕泣泣街市,所以就跟阿龍上樓先,SaSa聽到就即刻話要上去打麻雀先,就係咁,我,SaSa,文迪&嘩估就跟咗阿龍上樓先,留底Coey妹妹陪芳芳去買野喇!
上到樓,芳芳老公歌皇睇緊戲,佢話一陣有野做要出街,仲話今晚返嚟同我地唱K,試吓佢部靚靚卡啦OK喎!
都未打完一圈,芳芳&Coey妹妹就返到嚟喇,芳芳搞掂d鱔就落場打麻雀,
Coey妹妹對打機無乜興趣,只係想唱K,咁就要等歌皇返嚟先得喇!
打咗八圈,贏咗百零蚊!
開始BBQ,燒雞翼!我鍾意食!
芳芳今次好似咸咗d喎!係唔係有心事呀?
Coey妹妹無聊影夜景,點知芳芳話自己都唔知原來屋企望出去係咁靚,我地緊係笑佢啦,淨係識望住果144隻,點會留意其他事呀!
十點半喇,正準備回家,Coey妹妹終於等到歌皇返家喇,由於歌皇大部份都係老歌,Coey妹妹好難先搵到一首飲歌--F4--流星花園主題曲!
歌皇亦唔執輸,唱咗首黃品源--你怎麼捨得我難過
一係唔唱,比歌皇唱就唱唔停,好可惜太夜喇,我係灰姑娘嘛!下次早d,陪你唱個夠!


text:
今次係我第一次去嘉道理農場,同我預計要用的時間差唔多,我12點去到嘉道理農場,走的時候已經係4點,足足起嘉道理農場行左5個鐘(真係好攰好辛苦的活動)!其實係有免費的穿梭巴士,但係要到1:30pm先至有ticket 派,我地又怕排唔到ticket,因為每部車都只係得24個位,所以我地決定我我地一雙腿步行上去!當然上去之前我係唔知完來要行一d咁斜的斜路及要行咁多級樓梯,如果唔係我死都起到等拎飛坐車!因為部車係會接載遊客上,下山每一個景點及有導嘗員陪同講解.因為我地選擇左行路,所以上落山都要靠一雙腿...
今日沿途上山時,我襯人地睇地圖時我自己就起度學自拍,初時只係拍到半塊面,到後來就可以拍到全面,但係每次自拍的相我都係嘟嘴,真係唔知點解,唔係係咪我玩自拍比較緊張,所以每次自拍都會嘟起個嘴呢?
如何前往嘉道理農場:
於大埔墟火或太和車站下車,再轉乘64K於嘉道理農場站下車便可.
P.S.當準備要行足全程時設記備有充足的水及小食,因為當大家行左上山後.山上並沒有自動售賣機或小食亭,所以無帶備足夠的水及食物,隨時要挨餓及口渴.而於售票處附近應該係有一個素食亭,但係今日沒有營業!
嘉道理農場個web download 左出地圖嚟睇都得.今次我$5真係白花!
炮杖花
野豬
呢條無盡頭的長樓梯只係冰山一角,要去到山頂,我真係花費左好多氣力,行到我喘氣+成身濕晒 (包括頭髮),當中仲有好多斜路,而斜路個角度應該超過50度,所以每行一步都好吃力,行上去如事,唔好以為落斜好輕鬆!因為條路太斜,落斜路比起上更加困難!
英式風格的路牌
沿路會見到好多款比較現代的分類垃圾筒,而這個垃圾筒太特別,所以我都不忘影低去留念.
途中發現有一條少毛蟲唔知點解爬左起我件衫上面,返到屋企再望返張想,原來條蟲咁核突
去度這個位置望下去,其實已經行到去好高啦!仲有不遠的路程已經可以去到看櫻花
去嘉道理農場最主要的目的是觀嘗鐘花櫻桃,而鐘花櫻桃就位於胡挺生紀念亭旁,個地點亦都係接近山頂,要睇到睇花係要付出代價...好可惜我今日去到櫻花還未盛開
成棵櫻花樹只係得少少的櫻花開了!
經過左2小時40分鐘終於都上到山頂,我正面向大帽山,山頂刮著很清冷的微風,空氣份外的清新!
魚籃觀音~位於觀音山,亦都係位於嘉道理農場最高處的山頂,少d氣力都會半途而廢未能一睹觀音像
吊鐘花~頻危絕種的植物,起香港應該只有嘉道理農場至有!要找到牠相信大家要辛苦少少行到去山頂先至可以一睹牠的花姿.
回程時終於都比我見到一條毛蟲,唔知會唔會係蝴蝶的幼蟲呢?
一朵咁靚咁大的花唔知叫咩名呢!朵花真係好靚,個樣有D 似玫瑰,但係咁粉紅色又唔似係,至衰棵植物並未有掛上名牌!
準備離開嘉道理都想買返D手信 (唔想空手而回嘛),但係可供選購的植物品種又唔多,所以我最後都係放棄左無買手信!
嘉道理農場入口,乘搭64K就係起呢度落車啦!
離開時起個巴士站見到這個好古典的信箱,所以都順手影抵埋佢做個紀念


text:
2007年10月12日 星期五
台北薇薇婚紗攝影之旅Day 2
8 則留言:
你真係好彩,青靖對新娘好好架,佢係我老朋友同舊同事呀回覆刪除
- gi gi2008年7月27日 上午8:22
嘩....睇完你呢篇野,我真係覺得你做左好多功課,好犀利呀,同埋我覺得你果份堅持,真係為自己增取到好多好野,你handle得好好呀 例如:叫佢地安排早d比你化妝,早d去做功課揀個好時間揀衫,特別係你講揀衫時o既注意事項,真係對我地呢d就黎去vivi影相o既人獲益良多,thank you曬!係呢,你話佢地問你點解咁早做功課,咁你點講呀,我好驚自己成日怕唔好意思而比佢地恰呀 其實book揀衫時間可唔可以唔o係做功課果時book o家,早d book得唔得呢? 同埋洗唔洗佢寫埋個時間落張單度?回覆刪除
我而家都好擔心佢到左果日比唔到青靖我出外景呀,我上星期去左vivi hk店mark單,指明要用俊男同青靖,但我返到屋企先知道漏左同佢講,我係要埋青靖出外景的,因為我聽d vivi之友講,如果你唔mark明青靖出外景,佢地會到當日比第二人個你出外景,而第一個妝先會係青靖幫你化o家
VAN,我都想你指點迷津呀,我係十二月份去vivi影相ka,但係乜都唔係好識啊!回覆刪除
我有灑心理準備ka la,因為係esd 個度都有少少佢d 衰野!回覆刪除
唔好意思,麻煩到你!其實我成日都留意你個blog,你就係好勁教咗我好多野啊,我個package都學你既方法,先拎到好我自己理想既package..,
1.如果我十二月去影相,係咪十月份去做功課
2.係咪最好二點到台灣擇衫,我想問你check in check 定一落機就去薇薇啦?
3.同埋你去邊度訂package ka?
「薇薇之友」即係點解呀,佢地又係準新娘,但係就幫娘娘買廣告呀?我係esd 成日聽到佢地話去探佢地,係咪就係個d係「薇薇之友」?回覆刪除
如果我二點要去到薇薇,我會坐11:10am長榮機去台灣,到達應該係12:50pm,會唔會唔夠時間去到薇薇啊?我一落機去薇薇,未拎住好多行李,呢到我都唔知點算好啊!
好開心見到你的分享,月尾就要去VIVI影相,擔心D晩装太醜,BOOK唔到青靖出街,VIVI話當日先知-___-回覆刪除
請問你HK 買的安瓶是咩牌子, 我下星期去VIVI 影相呀!!買定FOR BF 都好可以買少幾支回覆刪除
我想問你係卓悅買個隻個化妝師話啱吾啱用??宜家加咗價lu, 我諗緊買吾買好, 怕化妝師會黑面回覆刪除


text:
2009年9月19日(星期六)
唔經唔覺又到星期六
有時真係覺得時間過得太快
今日又可以瞓覺了
因為呢排真係太多生日飯要食
攪到好多時都出咗街街
好攰呀...真係要好好休息
今日蕭少爺要返工
蕭c奶瞓到中午差不多一點正
梳洗好後, 就開始執定去旅行的衫
嘩...去十日喎...仲要係summer
所以起碼要每日一套衫啦
為咗呢次沖繩之旅
蕭c奶未出發就巳經用咗少少錢
添置新tee, 黑超, 防曬用品等等
連少爺都話每次去旅行
都唔止旅費, 未出發都梗係要買少少嘢的
but 今次比較重本啲呢?
到咗兩點半左右
少爺買咗下午茶返嚟同蕭c奶食
而且仲開始煲劇添
好耐都無煲了
今次睇may姐介紹的新劇
叫做 'Bloody Monday'
好好睇, 今日都睇咗三集了
稍後會詳細講呢套劇
ok
又到咗dinner時間
今日簡簡單單又整咗呢個
日式咖喱飯配安格斯漢堡扒
睇吓塊安格斯漢堡扒好厚呀....
ddung出場了...好可愛啊..佢好似都好想食咁喎.嘻
其實都真係好厚, 蕭c奶都食唔哂, 比咗啲少爺,
其實都幾漏, 而且老實講, 蕭c奶都係對漢堡扒一般啫
相比起, 都係牛扒好食啲
我諗都唔會再買了.
個咖喱今次用咗辣啲的, 因為之前嫌唔夠辣啊..
好了, 要瞓了
聽日要參加同事的婚禮啊...
早抖, 遲啲再見了. ok.


text:
2014年10月14日星期二
32M, 33M
又偷懶左一個月, 連寫 2months :P
去表妹百日宴XD
表妹好可愛, 希望可以快D一齊玩
自己可以mock 成隻雞蛋殼
當屋企係遊樂場, 成日飛車, 兩隻腳長期撞到"於"曬 =.=
佢真係好鐘意車, 每次飲完茶都話要出去玩車
中秋節食雪糕月餅食得好滋味 XD
而家會爭聽電話 (P.S. 都係視乎心情 :P), 記得BABA MAMA 手提電話同屋企地址, touchwood 走失左都易D搵番佢//
除雪糕, 糖外, JELLY都係佢favor 之一
係toy'rus 買左第一盒泥膠俾佢玩, 係整burger~
好認真, 不過成日將唔同色撈埋玩, 最後變左屎屎色><
最鐘意上5E婆屋企, 因為有雪糕食=.=
而家會扭買玩具
最後BABA買左架平平地電單車俾佢 :P
chickduck 減價, 買左件新衫俾佢interview, 又要開始新一輪K1 interview ><
鐘意打千秋, 但而家HK 少左好多地方有得打千秋了 ><
好興奮呀
今年最後一次游水
鐘意推車多過坐車=.=
同表妹飲荼
BBG其中3個表叔
重陽拜完山, 即興去石澳BBQ
咩都無準備, 唯有玩膠樽
好彩平時出街都會幫佢帶多條底底同褲者, 整濕都有得換
食燒雞翼
食蕃薯
叫佢幫我放TISSUE係櫃, 就自己疉高玩:P
參加舊同事twins 生日會
係一間playgroup 攪, 好處係好多玩具玩XD
我仔食既相係佔大多數wahaha
玩傳波波
仲有拋波波, 佢玩得好投入
吸印仔
吹candle la XD
之後再玩埋煮飯仔先走
仲有車車波波送, 即場扭
今個week 又約左twins 食lunch buffet, 近近地去左shatin marriott
當日有摩術表現, 扭波波
最緊要無咩人, 唔驚騷擾到人
又吸印仔:P
兩個"細路"各有各玩:P
點解要咁企? =.= 揹左個袋似小販:P
佢最叻仔既地方係唔怕睇醫生, 仲自己食藥, 抵讚:D
2014年9月25日星期四
N1 校園生活
兩歲8個月既BBG開始左佢漫長既學習生涯
人細仔仔要揹個咁大個既書包@@
第一次番學, 好輕鬆, 因為頭一個星期有家長陪, 每日番一個鐘
N班每部著運動裝, 我覺得呢個安排幾好, 舒服D又唔驚著錯衫wahaha
等開學禮開始
每班十零人
係佢位會貼上相片, 上午班個妹妹幾靚女, 好想認識下佢:P
放書包地方都有相
課本
茶點三寶, 仲有面包超人杯無影
食茶點前要祈禱, 佢而家都識講曬全部祈禱文, amazing!
自由時間, 可以任玩玩具
肥c9湊仔番學look :P
第二星期開始家長唔可以陪, 每日番2個鐘, 頭一兩日喊得多, 我問佢點解喊, 佢話因為其他小朋友都喊, 所以佢都一齊喊=.=""
老師遲叫佢出黎放學又眼紅紅, 因為其他小朋友走先過佢
放學帶佢飲coke 開心番 (飲少少JAR :P)
間唔中食去M記食雪糕
第三星期就正常番3個鐘, 番學已經無喊. 問番BBG 番學情況都係玩玩具, 唱下歌仔, 食荼點, 去toliet :P
佢識左好多朋友仔, 可以記到佢地個名, 其實番N班真係幾好, 可以識到多D同齡朋友仔, 大家一齊學習玩, 無咁弧獨
推介以下書俾各位媽媽, 佢一位幼稚園老師寫, 內容幾得意, 話俾我地知我地唔知道既校園生活 :)
訂閱: 文章 (Atom)


text:
希格斯玻色子
希格斯玻色子(又叫希格斯粒子,希格斯子,上帝粒子)係粒子物理學標准模型預言嘅一挺自旋爲零嘅玻色子,到而家重未喺實驗中觀察到.佢亦係標准模型中最後一挺重未發現嘅粒子.
英國物理學家希格斯(P.W.Higgs)提出咗希格斯機制.喺呢挺機制入便,希格斯場引起自發對稱性破缺,重將質量賦予規範傳播子同費米子.希格斯粒子係希格斯場嘅場量子化激發,佢通過自相互作用而獲得質量.
歷史[編輯]
自然界入便物體之間嘅相互作用,可以劃分做4種力:引力(重力),電磁力,強相互作用,弱相互作用.喺愛因斯坦相對論解決咗重力問題後,啲人開始嘗試建立統一嘅模型,想話解釋通過後3種力相互作用嘅所有粒子.
科學家建立咗叫做標準模型嘅粒子物理學理論,佢可以基本粒子分做3大類:誇克,輕子同玻色子.標準模型嘅缺陷,就係佢冇辦法解釋物質質量嘅來源.
為咗修補前便講過嘅理論嘅缺陷,英國科學家希格斯提出咗希格斯場嘅存在,重甚至乎預言咗希格斯玻色子嘅存在.假設出嘅希格斯玻色子係物質嘅質量之源,係電子同誇克等形成質量嘅基礎.第啲粒子喺希格斯玻色子構成嘅場入便,受佢作用而產生慣性,最尾先至有咗質量.之後冚嘭唥粒子喺除引力外嘅另3種力嘅框架入便相互作用,統一於標準模型之下.標準模型預言咗62種基本粒子嘅存在,呢啲粒子基本都經已被實驗證實,而希格斯玻色子係最後一挺重未發現嘅基本粒子.
驗證[編輯]
歐洲核子研究中心1991年開始設計興建嘅歐洲大型強子對撞機位於法國同瑞士邊境地區地下100米深,約27公里長嘅環形隧道入便,使咗總計約100億美元,於2008年9月10日正式開始調試運行.佢可以憑借能令到單束粒子流能量達到7萬億電子伏特而成為世界上能級最高嘅對撞機.科學家普遍期望喺呢部對撞機嘅幫助下,能夠發現希格斯玻色子.
之不過希格斯認為,到而家經已運行多年嘅美國費米實驗室嘅萬億電子伏特加速器可能經已獲得希格斯玻色子存在嘅數據.


text:
全民皆估 農夫
作曲:DJ Tommy
填詞:6永, C君
買喇買喇買買買買買買硬
買買下個個買個個有讚冇彈
冇買 (就有難)
買多幾隻股票估下會賺
買喇買喇買買買買買買硬
買買下個個買個個有讚冇彈
冇買 (就有難)
買多幾隻股票估下會賺
6:一路押韻 一味靠估先過癮
唔駛講運 我唔駛返工剩係瞓
估估下陳師奶又去旅行
我有股份就唔需要帶現金
C:只因喜歡買出買入 又賺一筆 腳踏實地
6:邊有實利 C:炒賣投機 6:經濟起飛
人人人人無啦啦話呢隻股會升
升高啲高啲咁先好反應
6:俾個冧把我我都唔明 但係好過睇通勝
6: 阿爸 C: BB
6: 開始 C:入市
炒股票有賭未為輸 金融風暴已經係歷史
買喇買喇買買買買買買硬
買買下個個買個個有讚冇彈
冇買 (就有難)
買多幾隻股票估下會賺
買喇買喇買買買買買買硬
買買下個個買個個有讚冇彈
冇買 (就有難)
買多幾隻股票估下會賺
6:你男友 C:玩藍籌
6:賺唔夠 C:轉紅籌
6:炒孖展 C:高風險
有對兄弟會借錢
人人人人無啦啦話呢隻股會升
升高D高D咁先好反應
C:咪學360 鬱鬱下會停 跌到渣都冇得剩
6:醫生 C:護士
6:學生 C:教師
炒股票好過中3T 陸叔話你知呢件事
投機 最好 全港靠賭
由今朝早要撈 變到唔駛再撈
投機 最好 全港靠賭
由今朝早要撈 變到唔駛再撈
陸叔:
我覺得個市呢即係好快趣就會 如果跌到咁上下呢應該係 會作出反彈
而且呢係即係唔應該係會覺得係會跌穿嘅
買喇買喇買買買買買買硬
買買下個個買個個有讚冇彈
冇買 (就有難)
買多幾隻股票估下會賺
買喇買喇買買買買買買硬
買買下個個買個個有讚冇彈
冇買 (就有難)
買多幾隻股票估下會賺
C:譁 發呀


text:
其實一開始 都好驚會好痛 因為激光既野 都一定會有感覺
而我最近都不停爆瘡 同埋我天生係個毛孩
我知道激光係吸黑 有黑色素 黑毛毛感覺一定會大好多
所有我一早打左去問 我洗唔洗自己去左面毛先 同埋怕有暗瘡會唔做得.
美容師既回應係:「有暗瘡可以做呀 仲可以收細粒暗瘡 仲可以美白面毛.」
我聽完之後就諗有無咁神奇呀?
但事實係 「有!好神奇!」
白左好多 又唔痛 又唔會紅
能夠去斑 但做一次係無可能無晒所有斑(是常識吧!)
*療程後要注重保濕,不要使用果酸,含有酒精成份的SKINCARE呀.
M Beauty Concept係尖沙既的力寶太陽廣場.
一到步 員工就好客氣咁問我地,要唔要飲水 都好細心呀 !
因為我果日有化妝咁去到 所以首先都要先都要洗面
哈哈哈 呢個皮膚分析機 完全係照妖鏡呀 美容師幫我影正面及左右兩邊各一次 不過我影既時候 個分析機好似接觸得唔好 搞到等左五分鐘先順利完成.
OMG 真係好樣衰呀!
其實呢部機可以睇到肌膚底層既情況 斑點都唔算十分嚴重 但有幾點既黑色素積聚左唔少呢~ 仲有 我既眼部血液循環得好差 所以眼部好黑~
係打斑前,美容師首先幫我敷一個保濕Cream Mask,大約敷15分鐘才開打激光.
打斑前,都會係我手背上打激光,睇下我會唔會痛~
對於我黎講真係無感覺.
美 容師用膠紙封著雙眼及眉毛, 防止激光打到眼球同眉毛.一開始打 係用532激光 真係咩感覺都無 就係覺得好臭.... 因為有毛髮既地方遇上激光會變白色同埋有一陣濃味.
全面打了一次激光後,會重點打多一次 今次既激光係用1064 , 1064 係重點打係皮下組織既斑. 而今次既感覺係暖暖地 而係黑色素強勁既位置 會好快就覺得熱.最後會敷一個保濕Paper Mask .
做完之後真係白左好多 斑都少左好多 上面係未打 下面係打左


text:
第二天(續)
趴係枱上,訓左大約一個鐘就醒左啦,時間大約四點半,太陽都開始落山,唔知而家有咩好做呢?其實又唔一定要搵野做既,就咁係道hea下都唔錯啦
由於時候尚早,hostel人唔多好寧靜;而家唔係旺季夜晚都唔多人
行出去門口望望先
原來hostel係食川菜,唔怪得之職員問我食唔食得辣啦!我緊係話食得,都不知幾鐘意食辣野,今次岩晒我心水;今晚六點我就係呢道開餐!
門口有棵大樹bor,唔知咁多婆婆係道做咩呢?
門口黎左幾位新住客,而且仲係講廣東話,我又八掛走去同佢地吹吹水,一吹就成個鐘;其中一對廣州auntie uncle好得意,係大理古城胡裡胡亂跟住其他人一齊來到雙廊,但就對雙廊完全唔認識,佢地其實係想去麗江...所以五點幾既時候就幫佢地拎住個喼行出去大馬路搵車去麗江,可惜時間太遲連啲司機都唔想去...要滯留雙廊一晚...
同auntie uncle搞完一輪,但就咩都幫唔到手,唉...算啦...返到hostel已經六點,準備開飯
今晚有七個人一齊食飯,有好多碟餸多到食唔晒!而且碟碟餸都辣辣地好好食丫,平時就算係屋企或者出街食飯我都只係食一碗飯咋,今餐忍唔住食多左兩碗!呢餐係全個雲南旅程最豐富既一餐,只係25蚊咋,物超所值^^最特別係我地七個人係黎自七個唔同地方,大家可以坐埋一齊食飯真有緣呢^^
餸菜色香味俱全,川菜岩晒我
不過其他人食飯食得超快,我都未食完個個已經停晒手啦,搞到幾唔好意思...好彩仲有另一個女仔都係食得咁慢先冇咁樣衰咋
食飽後我地一枱人就趕住出去睇日落,因為我地住呢邊比南詔風情島檔住,所以大家都衡去海地生活個邊
去到時太陽已經落到山邊,最衰食飯食得慢
仲要有舊雲遮住
隱約都可以見到少少金光
太陽就睇唔到啦,晚霞都仲睇到,但相機影唔到紅色晚霞出來
太陽落係個邊邊位,差少少就睇唔到...我見其他人影既相太陽係落正洱海中間,今次我又去唔岩季節啦
影多幾張先
好多人都來到呢道影相,不過太暗啦,上午來影會靚好多;我覺得係雙廊上午影相比下午好,因為雙廊位處洱海東面,上午陽光好靚,下午可能會出現表光問題,影相難度就大左啦
雙廊真係有好多女仔架
Hostel職員都話,佢係hostel做左五十幾日,除左琴日之外其他日子都係女住客比男住客多好多,可想而知好多女仔喜歡到雙廊,男仔反而好少
詩情畫意
一個廣闊洱海;第一日好多雲始終見唔到蒼山全貌,希望明天可以見到啦
月亮都出來,又係時候返去啦
大家都返去hostel,而我就繼續係出面行行;雙廊夜晚好寧靜,除左風聲水聲海浪聲就好少會聽到其他聲音(當然酒吧個邊就好嘈啦!)
觀音娘娘散發光芒,守護大家;望見對岸點點燈光,再加上天上點點星光,又係一幅美麗畫面(冇帶腳架來,影到張相斜晒tim)
農曆十五,月亮又光又圓
但月亮太光反而有壞處,本來我期待睇到滿天星星,而家星光都比月亮光蓋過晒啦...如果唔係撞正月圓之夜,我相信洱海會係一個觀星好地方,成個洱海都冇光害一定可以見到滿天繁星,不過我來錯日子...今晚只可以見到零碎既星光
行到出去相信係夜晚最旺既酒吧,又唔係好多人bor;雙廊晚上比起其他古城靜好多,除左酒吧面前坐左幾枱客人,其他地方唔會有好多人,希望雙廊將來可以繼續保留住呢個寧靜環境
寧靜既環境好舒服,唔會比人嘈住又唔會比人影響,可以靜靜地享受眼前美景;影多幾張相就行返去hostel啦,今日雙廊之旅非常開心
大家都係hostel睇緊戲bor,係道同朋友傾下計,十一點幾就訓覺啦,平時好少咁早訓,哈哈^^
第三天
今日六點就訓醒起身,首先打個電話返香港比屋企人,睇下佢地係邊先^^今日佢地坐早機去旅行,已經去到機場等上機lu(我唔係黎左雲南既話都可以一齊去,唉...);醒左之後就冇再訓返,係張床上碌來碌去,要等到九點先可以出門口;無聊就係hostel影下相,古老建築係幾靚
掛住好多雲南好出名既火腿
約左朋友九點鐘去食早餐,我就係九點執齊野check out啦,再見啦hostel
大家已經等緊我,出發!
沿海邊行返出去,朝早陽光仲未好猛烈,風景依然咁靚
伯伯好型bor
路過碼頭,要繼續行出去先有野食
雙廊呢道食野選擇唔多,隨意入一間餐廳食粥+生煎包
其實我唔係太鐘意食粥,我想叫米線食多啲,不過大家都叫粥咁我都跟大隊一齊食啦
食飽後就行去另一邊(即係半島個邊)睇睇,呢道琴日仲未黎過,襯上午有少少時間就去行下啦
今日個天好似好多雲bor?
唔係掛,靘遇都有秘訣
原來呢邊比起我住個邊旺好多,有好多客棧又有好多野賣,相反hostel個道想買野食就只係得一間士多...不過靜有靜既好,唔會一街都係人
山上個道就係琴日去影相既觀景台,都係由上面影落黎靚好多,係下面冇咩好睇
海邊好多建築已經變成客棧/酒店,下次去到咁靚既地方要住海景房先得
好多小攤檔,不過時間尚早旅行團未到,旅客都唔多個
呢邊冇咩好睇,行返出去出面
又見到紫色好靚既勒杜鵑啦
出面啲船仔好似幾好玩,我地一班人都唔執輸,睇下有冇船仔可以坐先
好多地方都可以上船,只要見到有船係道,同船家傾好價錢就可以隨意出發;講價呢個重任就係朋友身上,問過好多個船家,最後講好左一百蚊載六個人環繞南詔風情島一圈,時間大約一個鐘
出發!
我都貪得意幫手划船,所以中途影相比較少;唔係划船連我都已經忘記左以前自己有玩划艇,仲因為划艇企過係頒獎台之上架,不過已經係十幾年前既事lu...
圍繞南詔風情島
島上出名既沙灘同人像
漂蕩係廣闊洱海之上,環境又靚心情又好,坐呢啲小船比起坐大船正好多,要小漁船先襯得起洱海咁靚既自然環境ma
前面就係楊麗萍經營既酒店,冇返三四千蚊都唔洗諗入去住...所以只可遠觀
雖然冇得由陸路入去,但可以由水路接近^^如果划近小小就可以爬上去啦,我當然唔會咁做啦
咁高要爬上去都唔係易架,哈哈
岸邊一大行都係酒店,好多設計都唔錯
有我幫手划,五十分鐘就完成一圈啦,又係時間泊岸lu
完成呢個小小船程,亦都代表雙廊之旅將會結束;雙廊算係一個我喜歡既地方,風景真係好靚,而且小小既雙廊可以比到人一種舒服﹑hea既感覺,hostel職員都同我講如果我可以住多晚就好啦,可以更加感受到雙廊,佢講得好岩架雙廊我有大部份地方都未去過,如果有多啲時間就可以發現更多雙廊美景啦;唔緊要啦,短短一日已經令我好滿足,大理之旅有個好開始,希望呢份滿足可以延續落去^^
再見船家!再見雙廊!亦都要同其他朋友講再見!
大家係呢道分道揚鑣,我要向喜洲出發!有一位朋友聽見我去喜洲後就話想跟我一齊去,多個人多雙筷啫當然冇問題啦,最後就變成兩個人去喜洲
去返琴日落車地方等車,坐返去大理個部巴士,係中途喜洲落車就可以啦,交通好方便,只係等車耐少少,走左一班就要再等多三十五分鐘...
開車後大約一個鐘就會去到喜洲啦
喜洲出名係因為佢係一個白族古鎮,好多遊客都慕名去到喜洲,欣賞古鎮傳統白族建築;而我除左欣賞建築之外,更希望欣賞喜洲自然風景,呢樣就比較少遊客會做啦;網上喜洲自然風景既資料唔係好多,期待喜洲比到我驚喜啦!


text:
其實我哋見裝修嘉湖間屋咁耐都冇返惠州睇下,
所以咪俾個藉口自己話返去買梅菜囉!
我哋返到屋企冇耐,
剛剛打掃好間屋,
姪仔佢哋幾個人已經過到嚟,
齊腳緊係開枱啦!
打到6點左右就去食晚飯.
呢度10人食咗400蚊人仔,
好似貴咗少少喎!
食完飯,
朋友興起話唱K,
不過佢哋唱K好健康,
唔飲酒,
飲滾水!
但為咗我哋,
都破例叫咗半打啤酒俾我哋解渴.
唱完K仲有下場架!
就係去飲豬肉湯啦!
今次我唔飲豬肉湯,
我飲原個椰子燉雞,
鮮甜好味道,
我鐘意食呀!
星期六一早又話要去飲早茶,
食飽飽後又出動shopping呀!
Post出嚟嘅係小部份,
仲有好多嘢冇影相添呀!
晚餐又係出街食,
今次我哋幫襯係附近嘅小店,
行唔使5分鐘就到,
好方便.
唔講得笑,
呢餐真係超級抵食,
7餸1湯,
白飯任裝,
都係食咗238蚊人仔咋!
星期日早上,
我哋去咗附近市埸買嘢,
唔知係咪惠州甜梅菜出名呢???
親戚幫我搵咗好耐都買唔到,
終於俾我係間雜貨小舖見到有得賣,
即刻好豪咁叫人幫我全部包起佢呀!
呢次真係買咗好多嘢,
我同老公每人拉咗一架車仔先可以搬哂D嘢返嚟呀!
大家可以入嚟Facebook讚下我新開嘅Fans專頁呀!


text:
唔想成日喺屋企附近食嘢 所以出咗去大埔墟熟食中心食嘢 食馳名魚蛋粉 + 海南雞飯
食完就去醫院探奶奶 出到去時間尚早 所以去食唯珍食北京餡餅 + 煎餃子 再加多支椰汁 十分十分飽呀
探咗奶奶一陣就走喇 因為醫院太多菌 里奧大人又啱啱好番 都係唔好逗留咁耐喇
同里奧大人食得太飽 本來我諗住煮雞翼 但最後都唔煮 因為實在食唔落呢
菜心 - 唔食飯都要食條菜啊 感覺上有 d 餸落肚嘛
雪梨蘋果花膠豬骨湯 - 6個雪梨 + 2 個蘋果 + 8片花膠 + $25 豬骨 + 3 粒蜜棗 煲兩個半鐘頭就搞掂 雖然又刨又切都幾煩 但又真係好清潤好甜呢 我好怕用削皮器削皮 因為之前整到我流血 今次又唔小心削到忽指甲出黎 嚇到我即刻用刀批皮 時間耐 d 但我覺得安全好多呢
整哂所有嘢就睇獎門人 都幾好笑 可能對佢無期望啦
一路睇一路食自己整嘅綠茶椰果凍 好好味呀
依家經濟唔好 係時候要清哂雪柜廚柜所有嘢 唔好未用完就買買買 所以呢排都會多咗 d 自家制品呢
講過要早睡早起 所以 10 點半就瞓覺 lu
今朝天氣好凍咁呀 不過就好舒服囉 因為我太多肥肉 所以實在太唔鍾意夏天喇
好耐無食 所以今朝又食番芝腿菠蘿包 + 凍奶茶 ( $17 ) 唔知係咪天氣清爽關係 今朝食早餐都食得開心過人呀
番到菇場勁多嘢做 不過今日心情靚 所以幾多嘢做都好無所謂呀
晏晝同里奧大人食車仔麵 食完慢慢行番公司 當做運動好舒服呢


text:
蟹籽魚麵 - 之前無食有蟹籽嘅魚麵 有蟹籽 d 口感好得意 好味呀
水餃 / 雲吞 / 魚皮餃 - 我同家姐都想試呢個呀 不過當時大家都無講 之後我話想叫多樣嘢 佢就話想呢樣囉 真係啱喇 炸魚皮 - 我喺茶餐廳買架 $13 咋 新鮮熱辣架 脆卜卜 如果喺稻香食 要 $28 架 我覺得唔抵呀 但我又好想食喎 所以自己買 我放喺環保袋入面 叫家姐如果無 waiter 喺度 就逐 d 逐 d 拎出黎派比我地食 最緊要唔好咁揚呀 嘩哈綠色一藍子 - 今次有西洋菜 都幾好味喎 不過呢 媽咪話有好多 "其乸" 架 所以我唔敢買黎食架 美國黑豚肉 - 家姐好小用豚肉打邊爐 所以叫比佢試下喇
( 12-jan-2011 wed )
好凍呀好凍呀 今朝真係好凍呀 又落毛毛雨 又濕又寒 我都要着腳指襪保暖呀 不過話時話 着咗腳指襪真係暖好多 我覺得對腳唔凍 咁成身都無咁凍咁架 ~
依家天氣凍 我都會同里奧大人一齊行去搭地鐵 但一入到車廂又好焗喎 又凍又焗又凍咁 都幾麻煩 咁好易病架 ~
無啦啦超想食扒芝腿治呀 等咗差唔多十分鐘呀 對面個女仔都同我講話等咁耐 佢見無人理我 仲幫我叫人黎添呀 之後同佢傾咗幾句 如果菇場 d 同事係咁主動就好啦 ~
忙呀忙 煩呀煩 終於到 lunch time 喇 今日有 lunch box 因為星期一煮得太多叉燒炒麵 所以可以食多餐喇 ~
今晚要出旺角睇中醫 所以探唔到媽咪喇 里奧大人做代表 其實我無叫佢去架 佢自己話去 我都好感動 因為佢咁忙都記得媽咪入院 要探媽咪 好好架喇 ~
約咗中醫 6 點 佢一見我就話我臉色唔好 打脈又叫我唔好咁緊張 我話我乜都會緊張一餐 佢話我太依賴人 oh 講仲哂噃 我真係好依賴人架 未嫁依賴屋企 嫁咗依賴里奧大人 不過我覺得依家好 d 喇 無咁依賴 希望以後更加獨立 d 就更好啦 ~
同個醫師傾下計 都差唔多 7 點先走 今次又坐亡命 van 去淘大 8 分鐘咋 仲要今次係亞叔揸車 如果唔係肯定仲快呀 8 蚊真係抵比啦 1 蚊一分鐘 又安全又快 嘩哈 ~
今晚咁凍 里奧大人晏晝打黎話想打邊爐 難得佢話打 我即 book 枱啦 家姐又一齊黎打 好開心呀 ~


text:
( 18-jan-2011 tue )
今朝食扒鹹牛肉芝士治 第一次食架咋 鹹到呢 同埋覺得超級無敵勁肥呀 ~
忙咗成朝呀 晏晝同 8 卦出去食飯 佢食飯真係超級快 佢碟飯就好快有 所以叫佢食先 之後我碟飯到喇 佢已經差唔多食剩 1/3 我又影下相 之後我見佢已經食哂 好在佢仲有杯嘢未飲 唔係望住我食 我會好唔自然囉 ~
里奧大人上咗大陸 所以要 8 點先番到屋企 我可以多 d 時間行下買下嘢 今次買咗 d 雞仔餅 蛋糕仔同冬瓜蓉麼囉酥 十蚊四件 每樣要 d 都幾好 無咁悶嘛 ~
本來想去超市買菜 但 $10 / 2包果 d菜實在太小喇 但買 $20 又覺得好唔抵 所以最後決定唔買 開粟米湯算數 ~
今晚里奧大人陪我拎電話 所以我就煮定晚餐 咁佢一打電話黎 我就可以出門口 咁樣慳番好多時間架 我又唔想出街食 搞掂哂都差唔多 9 點先開餐 我覺得好夜呀 又餓喎 ~
是日懶餐 - 香草瑞士汁雞翼 + 粟米湯
香草瑞士汁雞翼 - 今次用片糖 估唔到好快就好深色 我超開心呀 因為我次次要整好耐先好深色架 唔知係咪今次同片糖有關呢 ~
粟米湯 - 一罐粟米湯 + 一罐粟米蓉 感覺多 d 蔬菜咁 good ~
依家我好下定決心做運動呀 因為我想血氣好 d 咁個人都應該會瞓得好 d 個人都應該精神 d 囉 條命都應該長 d 呀 嘩哈哈哈 ~


text:
March 27, 2014, Thursday Night
又係星期四呀! 上星期去咗大埔超級城, 食餐飯唔覺意使咗幾萬文, 好彩使咗都覺得好值.
呢個星期我同型爸都不斷有同天王溝通呀! 的力道度真係唔錯, 從來都未咁落力用張按摩椅, 真係要用呀, 因為唔知"新屎坑"會香幾耐加麻!!
今晚本來想响屋企煎牛扒焗薯菜就算啦. 但型爸又話放工返嚟咁辛苦唔好煮啦, 出去食啦. 哈哈, 其實都好想聽呢句, 呢排五號屋都真係有的懶, 有時星期六日都出去食. 不過有人咁體諒, 嘻嘻, 咁我就唔攞苦嚟辛啦. 其實又誘張咗的, 煮餐飯都唔係好辛苦啫.
咦! 板長消費多一次就過一千, 變咗會員就有10% discount, 咁即係無加一都抵吖. 呢排天氣開始轉熱, 唔想食中式炒小菜. 食日本野都係一個幾好選擇. 二公子就最開心啦.
雖然板長, 但要試吓第二間. 去了粉嶺祥華那間分店.
不過去到就知有分別, 店子細好多, 完全唔使等位, 入去任坐. 再用手掌看菜單, 好多野都無,原條池魚沽清(都無客, 邊有可能), 無鹿兒島和牛(雖然無諗著叫), 無辣肥牛烏冬(湯麵類都只有三個選擇), 無伊佐木刺身...好多都無無無, 見到咁, 唯有盡量叫的特價野啦, 反面呢的就有呀.
一客三文魚腩刺身
黑松露油甘魚腩壽司, 鯖魚壽司, 八爪魚壽司. 三個人, 每人一件
沙律吞拿魚及飛魚子軍腩
炙燒赤鮭壽司, 一口帆立貝壽司
仲有每人一件鵝肝壽司.
食到呢道, 我真係要投降, 已經八款, 即係八嚿壽司八嚿飯, 唔覺唔覺, 都可能多過一碗飯. 仲有芒果蟹子沙律同油甘魚餃未嚟, 我頂唔著啦.
但二公子同型爸仲未夠, 佢地仲要加單
芒果蟹子沙律嚟到, 但唔係咁好味, 的醬汁唔夠呀! 御八築地的好味好多.
型爸同二公再添食的都嚟啦, 二公子仲多叫了一客芥末鮑魚軍艦, 比佢一嚿就掉咗入口.
食多呢幾件, 佢地卒之話夠啦 (係啱啱好, 唔係太飽嗰種, 但我飲了點茶, 個胃重到不得了)
燒油甘魚腩最後先嚟, 型爸話ok, 但我食落就覺得無咩味啦.
今次除了鵝肝壽司, 全部都係魚魚魚. 今日叫的壽司, 單價都係平的, 但唔覺唔覺, 都食咗三百幾. 因為無叫貴價野, 上次同型爸兩人食了四佰幾, 今次三人食了唔使四百文.
哈哈, 呢道附近無野啱買, 唔會亂使錢呀!
不過下次再幫襯, 應該都唔會專誠嚟呢間分店啦.


text:
新年又到了﹗
懶惰的一月又過了,連農曆新年都到啦﹗
兔年有好多野想達成,但係都唔知道應該努力o係邊好.
雖然師父話我一生人都會平穩,不論婚姻,事業,健康都係好平穩,唔會有咩大起跌,不過都唔可以就咁hea 落去.
師父話我呢一年都係唔會轉工架啦,不過因為今年又應該冇人工加,我真係頂唔順啦,個個朋友仔都加左幾次得我仲係原地踏步,加上付出同回報都唔成正比,我真係唔想再比佢刻薄啦,我都係人黎架﹗所以今年應該快快手手清理d 過期文件,整反好d file,等時機一到就byebye﹗
至於婚姻,同bubu仲係未傾掂數.有時都覺得到底我係一個咩人,點解我唔值得另一個有心思悉心有誠意咁同我求婚,同我計劃將來.以前準備開始o既時候,bubu話曖昧左一段時間,都好似未有衝動同我o係埋一齊,然後好多野都好順其自然好順心咁發生.到我忍無可忍o既時候迫佢,佢至決定將我正名.過左n 年到而家,我自問已經係適合結婚o既時候,仍然都係冇表示,要人問要人迫先至諗.而家傾極都唔掂,令我一步一步咁自己放棄結婚.其實,我值得咁樣對待嗎?﹗所以今年應該好好同bubu傾清楚,到底大家期望係咩,真係不可以再浪費時間﹗o係呢件事上面,流o既眼淚太多啦,要儘快了結﹗
有關健康,又係認真o既一環,去到呢個年紀真係開始要注意下.第一當然要控制體重,太肥太肥太肥啦,個bmi超晒標,唔靚係其次,最重要係行路都覺得有d 辛苦,注意﹗另外就係隻腳,ot話我長短腳,我諗要照下睇下係條腰有事定係隻腳有事.而家提起腳係有d唔平均,當然肥左更加明顯見到提起腳係有差別,要立定心去做呀﹗仲有就係頭後面o既增生組織.上個星期醫生話要去醫院化驗,唉,佢話通常都良性o既,不過唔驗就唔知,驗左就安心d.好擔心呀,唔敢講比人知,都係過左年睇醫生先再算.
兔年真係有多野要做,而且寫左出黎覺得自己好似好陰功咁.不過如果師父睇相係準確的話,其實我呢d只不過係人生之中好小好小好小o既一些事情,比起其他人其實已經幸福好多.所以新一年大家都要努力活著,我都要努力活著,加油﹗正能量長存﹗


text:
2008年10月24日 星期五
關西行 Day 4 奈良>難波 2008-10-24
今日起身睇天氣報告,奈良天氣麻麻,但因為嚟關西最大目的係去奈良餵鹿,所以依照行程.我哋撘南海電鐵,好快就到咗奈良.出咗車站向右行上斜坡就係 奈良公園範圍,行咗無耐就見到鹿嘅失蹤影,d鹿好友善,企响路中心任模唔嬲,初初仲估洛洛會驚,點知佢好有興趣望住隻鹿,望完一輪仲伸手摸,一路摸一路卡 卡笑,引到其他遊客圍觀映相.
摸完一輪隻終於鹿發現我哋無嘢俾佢食,好無癮咁走咗,我哋又繼續向前行,沿途都有d鹿行嚟行去,行咗一段路先搵到有鹿餅賣,買咗一份鹿餅嚟餵鹿,d鹿係咁追住問我哋攞嘢食,洛洛又餵得好開心,好快就餵完.見天陰陰開始想落雨,就決定返大阪.
返到大阪時間尚早,我哋就去咗松屋町買手信,相比起ニ木の果子,松屋町少好多選擇,下次可以慳番唔嚟,買咗手信拎番酒店就去食午餐.
午餐去咗魚心食壽司,途經一間土耳其炒雪糕,老公話想食,買咗一杯奶茶味嚟試,又估唔到幾正喎,雪糕又滑又香濃,正!輪到食正餐嘞,d壽司好新鮮,又大大件,雖然價錢唔算平,但尚算低食,老公仲話總之一早嚟食添!
食飽又做運動,即係 shopping,今次行難波 park ,到而家先發現難波 park 先啱我哋行,行咗一輪買咗唔少嘢,係時候番酒店放低戰利品去食晚餐,今晚食松板牛,價錢其實唔太貴,每人叫咗個 ¥7800 嘅 set ,包咗前菜,牛肉刺身,牛壽司,三款稀有部位嘅松板牛同一塊牛扒作網燒,丼飯或冷麵同甜品.d牛肉真係好靚好甜,入口融化,最緊要係洛洛大部份時間瞓咗, 唔阻住食嘢,瞓醒又有隔離枱有個哥哥陪佢玩,都不知幾開心,食飽就番酒店,執嘢預備聽日 check out.
張貼者: jacqueline 於 下午4:00 沒有留言:
2008年10月23日 星期四
關西行 Day 3 心齋橋/難波 2008-10-23
今日起身睇咗天氣報告,奈良天氣麻麻,決定更改行程,聽日先去奈良,今日響大阪 shopping 行街,早餐過後 check out,拎咗行李過咗一馬路之隔嘅一栄ホテル寄存.再出發行街.我哋先去無印行,但行完成棟都無嘢想買,之後再行0101,我就買咗對 boots .跟住再徙步行去黑門市場.黑門市場都幾 local 街市 feel,換言之無乜好睇,同東京築地市場甚至乎函館潮市都差好遠,行咗一輪買咗d魚生做消夜,行到街尾就揾到豆漿店,先叫咗兩杯,嬸嬸倒豆漿出嚟已經覺 得d豆漿好濃,飲落口覺得同港式豆漿好唔同,因為無加糖,純悴只飲到豆嘅香味,但飲落又有豆天然嘅甜味,好正!連洛洛都飲到停唔到口,飲完一杯唔多夠喉再 追加多一杯,嬸嬸見我哋飲得咁開心就問我哋係咪好好飲,仲示意我俾隻杯佢,原來斟多大半杯送俾洛洛飲,真好人!飲完豆漿已經好飽,而且又拎住一堆嘢,所以 決定先番酒店.
返到酒店已經有得攞房,而之前寄存嘅行李亦已經幫我哋送埋去房.酒店房好大,有 tatami 外仲有兩張床,房間好明顯係舊酒店重新裝修,廁所頗舊,但房間就好新淨,好有 hip hotel feel,感覺唔錯.
放底d嘢又再出發,先去本町 Akachan 行,再沿路行落心齋橋行街,由於d豆漿實在太飽肚,我哋無食午餐,只係響心齋橋食咗個 pancake,跟住就一路行街,行到咁上下先肚餓,去四天王食拉麵做晚餐,跟住再返酒店食今朝嘅刺身做消夜,食飽飽就休息嘞!
張貼者: jacqueline 於 上午8:39 沒有留言:
2008年10月22日 星期三
關西行 Day 2 大阪>京都>梅田 2008-10-22
今日好早起身,事關要去京都一日遊.梳洗後響酒食早餐,酒店早餐係自助形式,但講真,真係無嘢好食.食完就搭地鉄到梅田,再轉 JR 到京都,由於今日撞啱舉行三大祭祀之一嘅時代祭,往京都嘅列車都幾多人.到咗京都站我哋再轉車到嵯峨野,原先想搭觀光小火車,但因為無訂票所以放棄,改為 行吓嵐山算數.
落咗車行咗無耐就見到之前 non-no 介紹過嘅甜品店,入去食d嘢抖抖再起行,點知洛洛扭計係咁喊,因為拍騷擾其他人,唯有拿拿聲食完埋單人.
沿路行去渡月橋,四圍d建築物同環境都好靚;渡月橋亦都好靚,雖然未正式到紅葉季節,但有部份樹葉已經開始轉紅或黃,而且四周空氣都好新鮮,成個環境都俾人好舒服嘅感覺.
映完一輪相行番去天龍寺,原先想穿過天龍寺去竹林,行到入去先發現此路不通,要出咗天龍寺再向前行先到竹林入口.竹林面積比想象中大,古竹參 天,另有一種風味,一路行已經開始落雨,沿住竹林行一路有指示牌話可以去到嵯峨野小火車車站,商量後決定撘小火車再轉 JR 返京都,點知好辛告去到車站先知呢個站只落客不上客,車站職員教我哋向市街方向行,行番去 JR 嵯峨野站.我哋聽佢講話行20分鐘,但實際上行咗超過半個鐘,其間仲要勁大雨,老公差唔多全身濕透.
幾經辛苦返到京都,原本下一站去清水寺,祗園等地方,但雨越落越大,而且已經好掃興,泱定取消剩底京都嘅行程,先響京都駅食d嘢,再返大阪,我哋求其揾咗間食京料理,又唔錯喎.
飽返梅田行街,晚餐食迥轉壽司,因為今曰大攰,食完飯買甜品就番酒店休息!
張貼者: jacqueline 於 上午8:37 沒有留言:
訂閱: 文章 (Atom)


text:
BB 爸爸總是暑假時才有時間跟我去旅行,繼同老公去完英國,唔知大肚既我同屋企人去左沖繩就停左成年幾無去過旅行lu...
今個暑假去番夠本,不過都係以短線為主,分別帶bb 去左台北同澳門.
本來都未有勇氣帶佢周圍去,不過8月中時老公個best friend 結婚響台灣擺酒,要去撐下場,就硬住頭皮同佢d 中學同學一齊去啦,仲有bb 可以同Angus一齊玩^^
玩左四日,去左揾好多好野食,食左米朗琪啦,淡水既乾杯燒肉啦,鼎泰豐啦等,
仲同埋bb 去動物園添,不過真係好熱熱,大家都無咩心機行,兩位小朋友都對動物興趣唔大啊><整體上,Angus bb 響台灣之旅都幾乖,如睡在陌生的bb床上,仍然倒頭大睡,不過就在回香港的路途上,因為台北大雨delay 左,搞到響飛機入面時間太長,bb 扭計了,要帶安全帶時間也太長,結果嘈倒人地,真係超級唔好意思呢.
至於澳門,我地同Angus bb 公公姨媽姨丈一齊去,佢地肯同我地一齊住十六蒲(想當年影婚紗相入住兼影相既酒店) ,去番我同老公影婚紗相既地方,佢地都係第一次上去東望洋,主教山呢d 地方,當然bb 也是呢.嘻^^不可不提的是旅遊塔下的音樂豆咖啡,咖啡雪糕超滑,大愛呢.


text:
平安夜本計劃好一家三口去食壽司,跟住就去睇燈飾應下節,點知22號Owen先同我地講佢平安夜要出街,兩公婆想出去食法國菜有訂唔到位,於是嬲嬲地決定自己整餐冒牌法國菜食下. 23號放早去左吉之島買食材,碰o岩佢聖誕節大減價,買左鵝肝同安格斯牛柳條,煙三文同其他材料,至於波士頓龍蝦就係經過街市見到又平又靚臨時加o既.
當日下晝set好張檯,老公出黎見到都話都有啲餐廳feel呀,仲話要開埋靚紅酒添. 呢次第一次做雙重角色,大廚同顧客都係我地,每食完一道菜就一齊入廚房準備下一道,原來又真係幾好玩喎,好過o係餐廳坐o係度等食呀(全因我係賤骨頭,哈). 老公久經訓練,二廚角色做得好稱職,抵讚.
平安夜出去食閑閑地一人成千蚊,而家只係唔駛三份一價錢, 兩公婆就有得食又有得玩,呢個平安夜超正呀.
今次一共有六道菜,
全部都係以簡單煮法構思,希望菜與菜中間唔駛隔太長時間:
前菜
-煙三文魚魚子沙律
-法式香煎鵝肝
.肉桂蘋果粒
-南瓜忌廉湯
主菜
-蒸龍蝦.葡國忌廉汁
(諗唔到配乜汁,就地取材,葡汁加淡忌廉加少許水煮成,唔錯呀)
-安格斯牛柳.牛油新薯.雜菜
甜品
-Chocolate
Brownies . Vanila Ice-cream
老公都要出手呀.


text:
一月二十八日 年初三
十六個月至十七個月閒記
是日精選照片 好大個女啊!!!
上回講到 逛完士多啤梨園
其實行多兩步就到粟米園架喇
一大片粟米田 好香草味呢 d泥都唔濕 比想像中好
二十蚊可以摘三棵 聰少同yee ee積極咁搵大粟米
titi就好無奈陪我地揀 揀 揀
終於有一棵好大好靚嘅呢 titi對d粟米so好有興趣
tima都係第一次摘粟米咋 原來唔可以用蠻力架 只可用陰力
摘完之後 我地仲即刻返去燒粟米 好甜呢!
食緊粟米 見佢地飲菊花茶 都係十二蚊枝咋
燒到咁上下 坐唔定嘅tima再抱titi去玩咯
聰少同yee ee都一齊去!!! 第一個吸引titi嘅地方
梗係兒童遊樂場啦 所謂嘅兒童遊樂場 根本就係繩索王國
一個好大好大嘅繩索王國 大到聰少可以玩左十分鐘
而titi就一味喺下面"hi"佢 以示鼓勵
除左繩索 都有滑梯 同韆鞦嘅 但就好多沙...
所以titi滑左一次 就唔比佢滑lu
titi 你得唔得架? 唔好夾硬嚟喎
離開兒童遊樂場 我地行左去搵鱘龍魚
一個好大好黑嘅池 睇左好耐 好耐 好耐先見到條鱘龍
點解呢條鱘龍住得咁差 海洋公園嗰條住得咁好
但海洋公園嗰條會有事呢? tima沈思左一陣 都冇答案
鱘龍池對面有個人踏運水機 一見到就個個都爭住玩
足足消磨左我地幾個字時間呀 但d水...都好似好污濁咁呀
行多陣就見到鴕鳥園 好臭好臭好臭呀
titi見到鴕鳥 經我地教導下 依家識呢"隻野"叫"鴕鴕"喇
佢一味叫"鴕鴕" ....摸摸" ..."摸鴕鴕"...
囡呀囡 好臭呀 唔摸喇 走吧啦....
之後我地就去冒險呀!!! 去邊度? 蝙蝠洞是也
初初以為蝙蝠洞係一個有幾隻蝙蝠嘅地方 原來...
一路行一路好驚呀!!! 一條山路行上去 d樹營造到好陰沉
行左十分鐘 見到蝙蝠洞喇
好緊張呀 好驚呀 好似好多蛇蟲鼠蟻喺附近咁嘅
拿 漁農署都有叫人唔好行咁埋 不如走啦...
喂 唔好睇喇 走啦
titi仲扮大膽叫佢地睇
但其實聰少話佢好驚架 yee ee又要驚又要昅
洞裡面有流水 濕濕的 最啱蝙蝠生活
離開個洞 去到一個好靚嘅城堡休息地方
同titi影兩張相先
之後喺tiba急call下 我地堅持去埋瀑布
可惜去到條瀑布乾晒水 噢 冇得影 唯有返去燒烤場地啦
坐左一陣 tiba建議我地去玩埋d套票 哎呀 係喎
tima唔記得左d套票呀 於是拿拿聲吹雞叫人去坐牛車
好多人等牛車呀 等緊嘅時間 titi對啱啱收工嘅牛師兄好有興趣
佢都係第一次咁近見到牛牛咋 超級好奇
傻豬 牛食左咁多草 梗要放返d出嚟架啦
我地睇住佢開大 個場面都好震撼架
排左幾分鐘 到我地喇 一 二 三 上車!!!
e 咪住 個個上晒車邊個幫我地影相呀?
聰少二話不說拎部相機比拉車阿伯
阿伯見咁大部相機好似好開心咁
仲叫我地笑tim
第一張....嗯 阿伯 影我地呀 唔係影隻牛呀
你.....focus左喺隻牛度呀...嘻嘻....唔緊要 阿伯話再嚟一張
thanks 拉車伯伯真係好人喇
唔該晒再嚟一張
伯伯今次好有信心咁叫 準備
1
2
3
???????????????????????????
伯伯 嗰兩個唔係我地d親戚嚟架!!! 可以唔洗影佢地
mami覺得全張相 最清楚係隻牛同聰少...
坐喺牛車度d風吹埋嚟好爽呀 阿伯都係啱揸車多d
坐完車車 天暗了 tiba送公公婆婆先走
而我地呢? 就同titi喺停車場度等
其間 titi嫲嫲拎左頂冷帽出嚟比titi試戴
睇過? 真係錯 幾襯今日套衫喎
再見喇 大棠荔枝園
我地幾個嘅第一次都比左你咯


text:
掃左幾套skincare
Clarin 支serum想買好耐啦
有set感覺抵好多
2013年11月25日 星期一
2013年11月18日 星期一
Update
好耐都無上來寫blog,真是唔太鐘意呢度既setting呀,可能太多花臣野(其實係我唔識用啦,哈哈)! 而家返多一星期工, 就開始放產假啦, 放前3後8啦, 其實好想前2後8, 不過都係唔好咁博啦!Take 埋AL就農歷新年後先返工啦!Yeah…… 亞囝都喜愛返學,習慣左校園生活,真係感恩可以煩小樣野! 同埋佢而家夜晚都習慣左會去姐姐房訓, 同用左差唔多個半月時間先肯呀,但係有時間唔中都會唔肯,有時我暗左佢訓先,姐姐再抱去佢間房. 細細既野都準備得8899, 係到時先再洗衫, 買尿相片和奶粉野. 第二胎…真係好似緊張過第一胎, 上次煮到埋來就食啦, 今次好驚好驚呀, 腦入邊浮現番上次陣痛時既場景和痛呀…好恐懼呀..大獲呀!好多人話會生得快d,但係又會痛d, 真是嗎? 送上36週既肥肚
2013年11月6日 星期三
一額汗
2013年10月11日 星期五
私家產檢@31Week
成個月無見啦
不過醫生說都是細碼bb 因為比實際週數細兩週 唉都無計食多又超標 所以都係增吾到磅 到底食咩可以多食又長胎又吾高血糖呀 我都想知呀.
而家31週啦 估計磅數係3磅幾
細細你一定要足月先好出來呀 聽聽話話呀 你有5磅半我都收貨啦
跟住同老公拍拖,去左pokka開餐
2013年10月7日 星期一
不要開心得太早
2013年10月3日 星期四
Week 30 啦
今日返威記覆診,都係例行檢查和見營養師,糖尿姑娘和醫生.暫時都OK,下次唔洗再見見營養師, 糖尿姑娘, 自己KEEP住吉手指,有高先再約見, 產後6星期一定要再做糖水測試,睇下正常番未呀!到目前我重左6.5磅啦,唔知到生會重幾多呢?我估生完之後會勁肥,事關忍口戒口左咁耐. Bb野完全未買過, 因為衫, bb車, 浴盤, 消毒奶樽機, 尿片墊可用回舊‧ 其實,要買既野應該都唔多, 奶樽, 棉花球, 紗巾, 沖涼洗頭用品等


text:
British Hong Kong-Hong Kong Independence Blog - A Blog which aims to fight for an independent Hong Kong
2/20/2012
殺戮戰場,要走趁早
1. 連再揭感情缺失,都阻止唔到唐英年攞住379張提名飛參戰.
2. 葉劉淑儀宣布參選特首.
葉劉淑儀參戰係成件事最得人驚嘅地方,唔單只證明中共對香港土共全面失控,仲代表十八大權鬥已經去到攤牌階段,戰場設定喺香港.
葉劉淑儀唔會未攞夠一百五十張提名貿然入閘,換言之,佢係北京嘅代理人嚟.如果連曾鈺成又入閘,梁振英又入,成件事就亂到七彩.兼且用得葉劉嘅人,絕對唔係一般料.
呢次選戰嘅結果,乜都有可能,可能係何俊仁做特首,北京有人拒絕委任佢造成憲政危機,可能係因唐英年或葉劉淑儀是但一件當選,引發香港暴動,可能係 梁振英,唐英年或葉劉淑儀當選,甚至何俊仁當選,觸發中國內戰.而且局勢,好可能係三十至六十日內急速惡化.唔好問中央政府撐邊個,中央自已都分裂,你不 如去求簽問車公.
我唔希望果啲差都極點嘅預測發生,有啲嘢唔中好過中,但如果你有細路仔,請幫你自已同細路攞定外國護照同有買定機票嘅準備,因為有細路嘅,應該先走,無理由搵細路仔嚟陪葬,你唔知依家北京班hihi玩緊乜.家長有責任,預計最差嘅狀況.
url


text:
今日係佢哋媽咪嘅生日,即係我老婆嘅生日
有朋友介紹咗我去一間酒家食個晚飯 -翡翠海鮮酒家
今晚Book咗呢度,點知佢安排咗我哋去隔離嘅明珠宴會廳
佢話因為今晚翡翠呢邊俾人包咗個場
今日都仲要番工,所以叫咗公公婆婆早D帶佢哋到酒樓等我
一去到見到芊芊著得好靚靚!工人姐姐幫佢打扮得好似公主咁
哥哥就當然求其D工作姐姐都係好偏心!
媽咪嚟到之後哥哥即刻忍唔住要即刻拎張生日咭出嚟送俾媽咪
上面呢張係芊芊送嘅!
當然得嗰幾朵花係芊芊自己畫,其他都係工人姐姐幫佢
下面呢張就係哥哥畫喇!真係畫得好靚喎
今晚嗌嘅餐單係咁:
涼伴皮蛋豆腐 $42
濃湯蝦球魚肚拉麵 $88
原個南瓜牛仔肉 $88
花菰靈芝菰時蔬 $68
欖角醬燒骨 $85
當紅脆皮雞(半隻) $90
酥皮叉燒飽(半打) $48
開餐啦!
先嚟一碟冷盤皮蛋豆腐
因為我好鍾意食皮蛋...點知...超難食
我開始夾俾Hysan食個吓佢即刻想嘔
我本來都唔信,仲話佢誇張!點知真係好難食
佢個醬係甜嘅,但係甜甜哋又怪怪哋,我問伙記佢話個醬係自己溝出嚟!我想講好難食囉
跟住嚟咗半打叉燒飽啦!原來呢個叉燒飽係米芝蓮推介
好在真係有保證,好好食!叉燒餡唔鹹,個皮好爽脆!
我覺得好食過添好運嗰D
哥哥頭先食咗好難食嘅皮蛋豆腐,依家食番呢個叉燒飽
就覺得超好食,仲一口氣食咗兩舊
其他菜式都不過不失,普普通通!呢個價錢嚟講唔算貴又合理!
呢個原隻南瓜牛仔肉都好好食,牛肉好林...好彈牙!
呢個欖角骨真係麻麻,同我上次喺名匯食過那碟差好遠
呢窩拉麵都好普通
仲要D麵嘅鹼水味極之重
今晚食完呢度之後,下面哥哥張相就已經表達我嘅心情
NO WAY!
兩個嘢突然之間玩起我個相機嚟
我好驚佢哋唔夠力會跌咗我部機
好在最後都有個少少甜品俾番我哋食
等我都覺得呢餐有個Happy Ending (呢個椰子桂花榚都真係幾好食)
最後我哋番咗屋企一齊砌蛋榚lu
我哋都鍾意支持小店
所以幫襯咗樓下嘅麵包店買咗個生日蛋榚
其實真心覺得仲好食過美心同東海堂
傳統即係傳統,食到師傅用心嘅製作!
Photo by CANON 5D Mark III, Len | EF 24-70mm f/2.8L USM
呀劍評語: 有好食有普通有難食,朋友話番我唔識嗌,話我點會叫D咁嘅餸,佢話嚟呢度梗係食海鮮,我心諗如果間嘢係掂,就應該cheap到一粒花生都要好食!食海鮮都係食錢啫唔係食功夫,如果幾千蚊條新鮮魚,我都識落鑊清蒸,實好好食架!
營業時間
星期一至星期日7am – 11:30pm
訂座電話
2390 4888
(以上資料更新至文章當日)


text:
其實上個星期已經擇左日入左伙喇!! 不過真係忙到死, 好多O野要搬同執...日日都唔夠時間用!! 連上網o既時間都冇乜, 唔好講話寫blog!! 不過而家終於有少少時間可以打返blog!!
而家真係一路住一路搬同執o野, 因為已經放左好多雜物, 所以都係補返之前收樓時影o既相, 遲o的先update個亂竇俾大家睇啦!
客廳|, 有個羿風櫃用o黎遮下個書房門, 因為人o地話門唔好直接對住大門
前幾日裝埋部46"電視...終於有娛樂
廚房, 不過廚櫃門o既手抽整錯左, 要再換返! 另外仲有個鞋櫃係入門位, 順便間一間個廚房.
鋅盤同埋龍頭都有晒, 一直好想要一個有花洒功能o既龍頭, 所以要裝濾水器就唔得, 而家再加多個龍頭轉係俾濾水器用, 都唔錯啦!
兩件嵌入式家電都好靚仔! 部大眼仔剪左綵都唔錯!! 佢個45mins清洗function都幾好, 乾淨(不過我就冇full機去洗, 都有大半機啦)
廁所就係咁, 黑鏡櫃好多位, 可以放到好多o野
睡房6呎大床!! 唔好問我點解張床要咁大, 我都唔知, 總之就係17唯一o既要求, 新屋內一定要有張6呎床 加埋上次casa開倉買p既床品, perfect!!!!
床隔離就係個大衣櫃, 近窗位就係我整容o既地方, 不過呢個整容地方整得麻麻地!! 不過算啦!
最後就到書房喇, 而家只係整好左個書櫃, 書枱仲未得lor, 送左兩次o黎都入唔到, 都唔知佢o地點攪o架, 度呎又唔準, 竟然度左幾次都度唔到我個蚊網lor....攪到o的傢俬入唔到!! 激屎我!! 等張書枱真係入到房我先再update大家啦!!
而家搬左入去幾日, 住得好開心呀, 因為都好舒服, 夜晚都幾靜又唔凍! 每朝早一起身見到個VIEW, 又見有人做運動咁呀...自己都覺得好精神!! 希望快o的攪掂晒o的o野啦!!! ^o^


text:
2012年11月20日
2012年 Duffy迪士尼小熊 過聖誕!
呢篇文章我係設定咗時間發表嘅,其實我昨晚就已經寫好咗... 咁點解我要特別設定時間發表呢?響呢一刻,2012年11月20日上午11:00,我正身處 香港迪士尼樂園渡假區 做緊一樣好重要嘅野;我好希望 Duffy 可以一直陪伴住我,俾幸運我... 究竟我做緊咩呢?今晚我返屋企後再同大家分享!
上年,我出咗一篇文章,係關於 Duffy 響樂園裡面過聖誕節嘅;而今年我亦再次推出2012年版本!響呢篇文章入面,我將會同大家分享下 迪士尼雪亮聖誕2012 所有關於 Duffy迪士尼小熊 嘅野!
作為一位 Duffy 粉絲,嗰日一入到樂園,我嘅第一個任務,當然就係要入商店搵新嘅 聖誕小Duffy!入到 大街糖果店,行近擺放 Duffy 嘅貨架,見到最頂有聖誕佈置,而貨架上就有好多 聖誕Duffy!
我慢慢睇清楚咁多隻 聖誕小Duffy,睇下每一隻有啲咩唔同;最後,我終於都揀到一隻俾自己.其實呢隻 聖誕小Duffy 之前響樂園推出 瘋帽子服飾 嗰陣都已經同大家講過下,今次再睇真啲啦!小Duffy 今次著住聖誕衫,帽上有一個小飾物,頸前有一個毛球,而佢嘅後面亦有 Duffy 招牌.
除咗呢隻 聖誕小Duffy 毛公仔之外,有好多 雪亮聖誕2012 嘅商品都有 Duffy 個樣響上面架!
樂園先前亦推出過一個新嘅商品系列,使用嘅圖片印有多位 迪士尼朋友,而 Duffy 都有份架!
商店內不同嘅佈置,有部份都放有 Duffy迪士尼小熊;我覺得呢隻 Duffy 響玻璃球入面好得意啊!
離開商店,我帶住屬於我嘅 聖誕小Duffy 去玩;見到 Duffy 出咗黎同賓客影相,我都響旁邊影下.我特別搵一個合適嘅角度,希望可以一次過影哂我嗰隻 聖誕小Duffy 以及同人影緊相嘅 Duffy.
之後,Duffy 見到我想一次過影哂佢地兩個,佢偷偷地轉身,向鏡頭整鬼臉!個感覺好奇妙啊!
我平時通常都唔會走去同 迪士尼朋友 影相,但今次係 Duffy,加上要去換獎品,所以就去咗合照!響同 Duffy 合照之前,我都邀請佢擺個可愛啲嘅姿勢俾我影下相,佢真係好可愛啊!>_< 呢張相可以清楚留意到,Duffy 今年套聖誕衫,同 聖誕小Duffy 毛公仔套衫係一樣架!好有意思!
剛剛提及嘅獎品,其實係響暑假嗰陣嘅 奇妙處處通 一週年抽獎獲得嘅,係精美照片一張.先前園方寄咗電郵俾我,叫我去 小鎮沖印店 換取獎品,我以為佢地已經影好咗一幅指定照片;但原來係要我同 迪士尼朋友 影完相,之後再由我自己揀相嘅,咁我當然選擇同 Duffy 合照啦!我咁耐都冇試過響 小鎮沖印店 曬相,今次終於試咗第一次!呢個用黎裝住張相嘅封套又幾靚喎!
曬出黎嘅相係有相框嘅,而家嘅主題就係 雪亮聖誕2012;相片上亦印有 迪士尼朋友 嘅簽名!
同 Duffy 合照嗰陣,特別拎住新買嘅 聖誕小Duffy 同佢一齊影相,我同 聖誕小Duffy 都好開心啊!
去到傍晚,期待以久嘅 米奇玩具舞曲 終於上演,Duffy 著住上年嘅聖誕服飾響花車上向大家揮手!
太陽落山後,可以清楚影到 Duffy 櫥窗啦 ( 日間好多時會反光 )!Duffy 櫥窗都加入咗聖誕裝飾!
玻璃球內放咗一隻隻 聖誕小Duffy,而旁邊嘅聖誕樹上亦掛有原本係電話繩嘅 迷你Duffy.
Duffy 係一隻會帶來歡欣,幸運嘅小熊;今年聖誕節,你又有冇諗住帶佢返屋企陪你渡過佳節呢?
於 11:00
標籤: 迪士尼雪亮聖誕2012, 迪士尼樂園收藏品, 迪士尼樂園商品, Duffy迪士尼小熊
訂閱: 張貼留言 (Atom)


text:
今個星期開始海洋公園有聖誕主題喇~
因為黎緊兩個週末都可能唔得閒入去,所以趁今日空閒少少,入去睇下有乜玩先!
估唔到今日居然唔係好多人喎~ 最近入口既停車場都仲有得泊!
係門口度仲有個職員哥哥可以幫人影相,當然佢會先用佢部機幫我地影埋啦~跟住用我地部機再幫我地影~
原來宜家科技可以先進到咁! 睇左呢幅相先~
話說果個哥哥用部單鏡相機幫我地影左一幅同呢幅一樣位置既相之後,就俾左個號碼紙俾我地,仲話即刻可以去入口左邊個COUNTER睇相~
我地影完就慢慢向入口進發喇~ 前後肯定無五分鐘,最多兩三分鐘,一去到果個COUNTER,見到我地幅相已經印好左!嘩,犀利呀!
就係呢幅喇~ 仲有一幅係有特別效果添呀~
你地睇下我地手上面有乜野動物?
講得係聖誕主題,當然有聖誕老人喇~ 呢度係Ho Ho Ho列車入面~ 今日真係少人呀,排左十分鐘左右就入到黎喇~
Mommy仲幫Yuki買左個聖誕鹿既帽連披肩,用黎俾Yuki呢個星期學校既時裝表演著~ 嘻嘻~
Yuki~ 你好似係度唱緊聖詩咁播~
呢度有好多好多聖誕樹呀!
係呀,有成200棵呀~
宜家Yuki有時除左識得主動話好辛苦要抱之外,仲識得主動話要「騎膊馬」添架~


text:
Tuesday, June 23, 2015
Friday, June 5, 2015
6月4號快啲去買Doom
$19.99 貴咗啲,但係相比建立自己嘅國家真係冇得比.
Tuesday, May 19, 2015
No fucking shit
Friday, April 10, 2015
Pirate island
鄭森個老竇係海盜,老母係日本婆,佢喺日本出世,以收買過海錢為生,我可唔可以叫佢做倭寇?佢冇叮企走去台灣趕走荷蘭人,算唔算中原嘅流寇殖民.荷蘭人嘅福爾摩沙係經濟轉換站,國姓爺嘅明鄭係海盜嘅山寨.
中原人搞出呢嘅蘇州屎由呢個肥仔解說:
中原人搞出呢嘅蘇州屎由呢個肥仔解說:
心水要清
香港長毛去探台灣長毛唔知有冇學其真諦,政治光譜選邊邊可以撿擇,但生活嘅環境只有承認現實先可以改變.
Tuesday, April 7, 2015
區伯你好嘢
區伯!東莞少咗嘢玩可以去珠海,一係就過澳門.你貪便參加啲零團費去搞撈妹,小心佢哋冇定時check up,惹屎上身就唔好啦.
Saturday, March 28, 2015
以禮待君子,以刀待小人.
2014年雨傘運動之後發現香港本土出現大量港奸同粵奸,佢哋以外國為家,但喺香港做出違心嘅事情,吃兩家茶禮.呢一樣嘢喺我粵地較少見,但同中原接近.呢個信息話畀我哋知,香港有好多機會投資者,粵地獨立前後都要小心面對港人.尤其國家成立初期,如果香港唔去排撈,下下包容窩藏我粵地通緝嘅撈頭和粵奸,噉香港就係粵地嘅敵國.粵邦聯係文化多元嘅地方,但容不下共產撈頭.若香港嘅多元喺包括埋呢啲冇文化嘅殖民者,噉香港嘅國運唔會長,一旦動亂粵地必然干預.
Sunday, February 22, 2015
就快收皮
中華民族只不過係近百年中原知識分子抄西方意識而創造出嘅神話,呢個民族天生就學習竊該嘅歷史,因此無法累積經驗,再而不允許多言發聲,故此就算出事亦缺乏當下反省.上中下階層為咗推卸責任就將一切問題歸咎外部,實行鴕鳥政策.落後嘅思維無法跳出王朝更替,而家個個走佬,以無命運共同而言,神話就Ragnarök.
Saturday, February 21, 2015
先知玩笑
有時煮飯果陣無聊會開啲香港網台嚟聽.過去果年香港嘅政治勢力基於本土派嘅崛起而不斷抽水,好似發現金礦噉闡述佢哋對嚟樣新事物解釋.我不禁諗起香港發生嘅爭論就好似十年前大粵獨立派同自治派嘅爭論,唔怪得我哋粵獨嘅幾位志士不時話佢哋係先知,起碼香港脫離中原統治係跟住我哋粵地獨立屁股走.呢個令我更睇唔起港人嘅能力,佢哋應該比嶺南諸邦更有機會接觸各種先進理念,全民教育質素非常好先啱.但係港人年十年前嘅粵人都不如,想獨立嘅連民族為何物都解釋唔出嚟,而想搞自治嘅又想飲撈頭嘅奶,更因為個人恩怨同蠅頭小利而每日講嘢唔同左腳著右鞋.我今日睇死香港嘅命運只能跟住粵地走,十年後港人會喺某個橫街窄巷遊行捍衛粵語.而當大粵立國中原大亂果陣,港人只會爭論如何恢復中華同回歸英聯邦.邦聯黨係時候修改對香港嘅態度啦.
Monday, February 16, 2015
廣告!黨就係國,國就係民族同文化!唔認同共產撈頭者快啲移民.
此片上架有一年,而家先紅可能撈頭最近幸福指數上升緊.不過我就見到唔少粵人向外逃亡,有錢冇錢中產用盡各種方法噉走.佢哋唔一定認同嶺南諸邦係中原撈頭殖民地呢個論述,但佢哋已經失去國家嘅認同感.唔緊要嘅,共撈始終要返蘇俄,騙子御用文人自然會去歐美,剩低嘅流氓地痞惡霸可以繼續主政中原互相殺戮.到時海外嘅粵人可以回歸大粵邦聯重新搵返國家認同.
Sunday, January 18, 2015
真係屌
點解有咁多撈頭撲街會喺粵地發爛炸,但無粵人理會.好多撈頭係世界作亂,但世人視而不見.呢個係粵人懦弱嘅錯,係世人無能嘅錯.任由病毒擴散但又唔做嘢,唔怪得呢個時代啲人咁鐘意玩喪尸遊戲.逃避現實就為咗將來逃亡生存做準備,呢個係乜嘢邏輯!
Saturday, January 17, 2015
無法演講
令我諗起當時康有為同孫大炮係點演講嘅....................
Sunday, December 28, 2014
小丑
Tuesday, September 30, 2014
畀gas咗之後會變聰明
呢班香港後生知道再唔出嚟爭取,整個族群就會滅絕.嶺南諸邦嘅粵人,你哋已經係撈頭圈養嘅猴子,你哋亦會rise嗎?
Thursday, July 17, 2014
有本事再搞大啲
Subscribe to: Posts (Atom)